Raajje In Vanee India Ge 2000 Meehun Ge Vazeefa Huhtuvaafai - Report - Vaguthu\nދިވެހިރާއްޖެ އިން ވަނީ އިންޑިއާގެ 2000 މީހުންގެ ވަޒީފާ ހުއްޓުވާފައި – ރިޕޯޓް\nދިވެހިރާއްޖޭގައި ވަޒީފާ އަދާކުރުމަށް ވޯކްޕާމިޓް ހުށަހެޅި 2000 ވަރަކަށް މީހުންގެ ވޯކްޕާމިޓް ހުއްދަ ނުދީ ދިވެހިރާއްޖެ އިން އެމީހުންގެ ވޯކްޕާމިޓް ހިފަހައްޓާފައިވާ ކަމަށް އިންޑިއާގެ މަޝްހޫރު ނޫހެއް ކަމަށްވާ "ދަ ހިންދޫ" އިން ބުނެފިއެވެ.\nއެނޫހުނުގައި ބުނެފައި ވަނީ އިންޑިއާގެ ގިނަ އަދަދެއްގެ މީހުން ވަޒީފާ އަށް އެދި ހުށަހެޅި ލިޔުންތައް އެޕްރޫވް ނުކޮށް ރާއްޖެ އިން މަޑުކުރަމުން ގެންދަނީ އިންޑިއާ އިން ދިވެހި ސަރުކާރަށް ފާޑުކިޔާ ނެރެމުން ގެންދާ ބަޔާންތަކުގެ ސަބަބުންނެވެ.\nއިންޑިއާގެ ވިޔަފާރީގެ ޚަބަރުތައް ގެނެސްދޭ ނޫހެއް ކަމަށްވާ "މަނީ ކޮންޓްރޯލް" ގައި ބުނެފައި ވަނީ "މިއީ ފެބްރުއަރީ މަހު ރާއްޖޭގައި ކުއްލި ނުރައްކަލުގެ ހާލަތު އިއުލާން ކުރުމުން އިންޑިއާ އިން އެކަމާއި ދެކޮޅަށް ނެރުނު ބަޔާނަށް ރައްދުދީ އިންޑިއާގެ ބަޔާނަށް ގޮންޖެހުމުގެ ގޮތުން ރައީސް ޔާމީންގެ ސަރުކާރުން އަޅާފައިވާ ފިޔަވަޅެއް." ކަމަށެވެ.\n"މަނީ ކޮންޓްރޯލް" ގައި ބުނެފައި ވަނީ ވަޒީފާ އަށް މީހުން ހޯދަން ސަރުކާރު ކުންފުނިތަކުން މިހާރު ކުރާ އިއުލާންތަކުގައި ވެސް އިންޑިއާ މީހުންނަށް ކުރިމަތި ނުލެވޭނެ ކަމަށް ބުނެފައިވާ ކަމަށެވެ.\nބުދަ ދުވަހު ރާއްޖޭގެ މަޝްހޫރު ރިސޯޓް ހިންގާ ކުންފުންޏަކުން 18 ވަޒީފާ އަކަށް ހުޅުވާލާ ކޮށްފައިވާ އިއުލާނެއްގައި ވެސް އިންޑިއާ މީހުންނަށް މިހާރު ވޯކްޕާމިޓް ނުލިބޭތީ އިންޑިއާ މީހުން ވަޒީފާ އަށް ކުރިމަތި ނުލުމަށް ބުނެފައިވާ ކަމަށް އެނޫހުގައި ވެއެވެ.\nމިމައްސަލައިގެ ޝަކުވާ އިންޑިއާގެ އެކި ފަރާތްތަކުން ކުރަމުން ގެންދިޔަ ނަމަވެސް އިންޑިއާގެ އެކްސްޓާނަލް އެފެއާޒް މިނިސްޓްރީ އިން މިކަމާއި މެދު ފިޔަވަޅެއް އަޅަން ބޭނުން ނުވާ ކަމަށް "މަނީ ކޮންޓްރޯލް" ގައި ބުނެފައި ވެއެވެ.\nއިންޑިއާ މީހުންނަށް ރާއްޖެ އިން ވޯކްޕާމިޓް ނުދޭކަމަށް އިންޑިއާގެ މީޑިއާތަކުން ރިޕޯޓް ކުރިނަމަވެސް ރާއްޖޭގެ އިމިގްރޭޝަން އިން ވަނީ އެކަން ދޮގުކޮށްފައެވެ.\nޖޫން 14, 2018 - 12:18\nރާއްޖޭގެ އިމިގުރޭޝަނުން ދޮގު ކުރިޔަސް އެއީ ޙަޤީޤަތް. އެޕްލައި ކުރެވުނަސް އެޕްރޫވެއް ނުކުރޭ...\nއިންޑިޔާގެ ސަރުކާރަށް އިންޑިޔާގެ ރައްޔިތުންނަށް ވަޒީފާގެ ފުރުޞަތު ހޯދައިނުދެވުނީމަ ދިވެހި ސަރުކާރާށްތަ ޖެހެނީ، އިންޑިޔާ ރައްޔިތުންނަށް ވަޒީފާގެ ފުރުޞަތު ހޯދައިދޭން.\nޖޫން 14, 2018 - 12:19\nއިންޑިޔާއިންވެސް އަންނަ މީހުންނަކީ ސްކިލްޑް ބައެއްނޫން..މި ރާއްޖެއަކީ މިއީ ޓްރެއިނިން ކޭމްޕެއްނޫން...މިހާރު ރާއްޖެޔަށް ބޭނުންވަނީ ސްކިލްޑް ލޭބަރުންނާއި ޕްރޮފެޝަނަލް މީހުން...މި ތާނގަ އުޅޭ އިންޑިޔާ ބަންގާޅުމީހުން އެމީހުންގެ މުޅިއާއިލާ މިރާއްޖެޔަށް ގެނެސްގެން މިތަން ފަސާދަކުރަނީ..މިކަން މިހާރު ހުއްޓުވަން ވެއްޖެ..މހާރު ރާއްޖެޔަށް މީހުން އެތެރެކުރަންވީ ސައުތު އީސްޓް އޭސިޔާއިން ސްކިލްޑް މީހުން..ރާނާ ސިމެންތި ޖަހަންވެސް ތައިލޭންޑް އަންހެންކުދިންވެސް ވަރައް މޮޅުވާނެ...މުއްލިކުލަމުންނާއި އެތަންމިތަނުން ތަނެއް ދޮރެއް ނޭގޭމީހުން ގެނެސްގެން ރާއްޖެޔަށް މިލިބޭ ގެއްލުން ހުއްޓުމަކަށް ގެންނަންޖެހޭ! ޙާއްސަކޮށް ތަމަޅައިން ގެނައުން ހުއްޓުމަކަށް އަންނަންޖެހޭ!\nޖޫން 14, 2018 - 13:22\nމިޤައުމަށް ބޭނުންވަނީ ތިކަލަހަ ދުރުވިސްނޭ ވަފާތެރިން.\nވަކި ކުލަޔަކަށްޖެހި ހުސްވެގެންގޮސް ދީނަށާއި ޤައުމަށް ޤައްދާރުވާން ފަސްނުޖެހޭ މީހުނެއް ބޭނުމެއް ނޫން.\nޖޫން 14, 2018 - 12:42\nދެރަކަމެއް. ދިވެހި ރާއްޖޭގަ މަސައްކަތް ކުރުމަށް ހުއްދަދޭނީ ދިވެހިރާއްޖޭން ބޭނުންވާ ބަޔަކަށް. މިއީ، އިންޑިޔާ މީހުންގެ ވަޒީފާ މާރުކޭޓެއްނޫން.\nޖޫން 14, 2018 - 12:47\nޢިންޑިޔާ ގެ ކިތައް މީހުން ތޯ ރާއްޖޭގައި ހުއްދަނެތި ވިޔަފާރި ކުރަނި\nޖޫން 14, 2018 - 13:04\nތިޔައީ ރާއްޖެއިން އެޅި ރަނގަޅު ފިޔަވަޅެއް ހަރުދަނާ ފިޔަވަޅެއް ބަންގާޅީންވެސް މަދުކުރަން އެބަޖެހޭ ތިކަމަށް މަރުހަބާކިޔަން\nޖޫން 14, 2018 - 16:15\nހުރިހާ ރައްޔިތުން އެއްބާރުން ދީގެން ސަރުކާރު ލައްވާ އެބަޖެހޭ މިކަންކަން ރަނގަޅުމަގަށް އަޅުވަން..ރާއްޖެޔަށް އާދެވެންޖެހޭނީ 10 އަހަރުގެ ތަޖުރިބާޔާއެކު އެދާއިރާޔަކުން ޑިގްރީ އޮންނަ ފަރާތްތަކަށް އެކަނި..މިހާރު ބޭރުމީހުންގެ ކަންކަން ރާއްޖޭގަ މިވަނީ ބޮއްސުންލާފަ..މިކަންކަން މިހެންދިމާވަނީ މަސަތްކަތުގެ ބާޒާރު ބައްޓަންވެފައި އޮތްގޮތުން..މިސާލު: ޕްރޮޖެކްޓަކަށް ލޯނު މިނަގަނީ ހަމަ ޔޫރަޕްގަވެސް މަސައްކަތްކުރާ ރޭޓަށް..ދެން މިގެންނަނީ މިދުނިޔޭގަ ތިބޭ އެންމެ ގަމާރު ތަނެއް ދޮރެއް ނޭގޭ މީހުން ޕީނަޓް ޕޭއިކޮއްފަ..ދެން ނެގިލޯނުގެ ދެބައިކުޅަ އެއްބައި އެކިކަންކަމަށް ތަޅާލާފަ އެއްކަލަ މީހުނަށްވެސް ދޭންޖެހޭ ޕީނަޓްކޮޅުވެސް ނުދެވި މިބާވަތަކަށް ކަންކަން މިހިނގަނީ...މިހާރު ކަންކަން ބަދަލުވާންޖެހޭ! މިހާރު ބޭނުންވަނީ ޕްރޮފެޝަނަލް މަދު އެފިޝެންޓް މަދު މީސްކޮޅަކައި ލިބެން ހުންނަ މެޝިނަރީތަކާއި ޙިދުމަތްތަށް އިންޓަގްރޭޓް ކޮއްގެން ފުރިހަމަ އަގުގަ ރަނގަޅު ފެންވަރުގަ ހައިސްޕީޑްގަ ކަންކަންކޮށް ނިންމާލުން..ރަނގަޅު ގޮތަކީ މިއީއެވެ! ރާއްޖެޔަކީ ދުނިޔޭގެ ސުވަރުގެއެއްފަދަ ޓުއަރިސްޓް މަންޒިލެއް...އެކަމަކު މިތަނަށް ވަޒީފާޔައް މިގެންނަީ ތަނެއްދޮރެއް ނުދަންނަ އެހާމެ ޑިސިޕްލިން ދަށްބަޔެއް..ކިހާދެރަކަމެއް ދޯ؟ ވެމްކޯއިން 10000ރ މުސާރައިގަ ކުނިމެނޭޖު ކުރުމުގެ ވަޒީފާ ހުޅުވާލީމަ ހަމަހުސް ދިވެހި ބޭފުޅުން އެތިބީ...ބޭރުމީހުން ރާއްޖެ އެތެރެކޮއްގެން ފައިދާނަގާ ބައެއްގެ ސަބަބުން މިކަންމިހެން މިވަނީ..ހަރުކަށި ގަވާއިދު ގާއިމްކޮއް މިކަކަން ރަނގަޅު ކުރަންޖެހޭ...ދިވެހި ރައްޔިތުމީހާޔަށް ނުކުރެވޭ ކަމަކަށް މެނުވީ އެހެންތަނަކުން މީހުންގެނެވިގެން ނުވާނެ...މިނިމަމް ވޭޖް ކަނޑައަޅަންޖެހޭ..ކޮންމެ މަސަތްކަތަކީވެސް ހިދުމަތެއް..ކޮންމެ ހިދުމަތަކީ އެއީ ޝަރަފުވެރިކަމެށް...ދިވެހީންގެ ދިވެހިވަންތަކަމާއި އެއްބައިވަންތަކަމާއި އަޙްވަންތަކަން ދެމެހެއްޓޭނީ ހުރިހާފަރާތްތަކުން އެމަގައް ވިސްނައިގެން ދަތުރުކޮއްގެން..\nޖޫން 14, 2018 - 13:06\nބަލަ ގަމާރުތަކާ މި ރާއްޖޭގެ މީހުންނަށް ހިތުހުތިހާ ކަމެއް ކިރާއިރު މި ޤައުމަށް ވެސް ކަމެއް ކުރެވިދާނެ ކަން ނުވިސްނޭތަ ހަމަ ރަގަޅު ވިސާ ދޭނެ ކަމެއް ނެތް..\nޖޫން 14, 2018 - 13:13\nބޮލުގަ ޖަހައިގެން ބަސްތާ އުފުލުމާއި ބަރުތަކެތި ކޮނޑައްލައިގެން އުފުލުން، 150 ބަންގާޅީންނާއި ހިލަވެލިފުންޏަކާއި ބޮޑުކެރޭނަކާއި ވައްދައިގެން މުޅިސަރަހައްދު ބްލޮކް ކޮއްގެން ކޮންކްރީޓް އެޅިޒަމާން ގޮއްސި...މިހާރު ބޭނުންވަނީ ޕްރޮފެސަނަލް މަދު މީސްކޮޅެއް ތިބެގެން ރަންގަޅު ފެންވަރުގަ ކަންކަންކުރުން..ޝަޓަރިން ސެޓްކޮއްފަ އޯޑަރު ފޮނުވާލީމަ ބޭނުންފެންވަރެއްގަ ރެޑީކޮންކްރީޓް އައިސް ޕަމްޕް މެދުވެރިކޮއް ކާސްޓް ކޮއްލާނެ...ދެން ކީއްކުރަން އަންސްކިލްޑް މީހުން ރާއްޖެ އެތެރެކުރަންވީ..؟ ރާއްޖެޔަކީ މިއީ އާދައިގެ ގައުމެއްނޫން..މިތަނަށް ބޭނުންވަނީ އްެކްސްޕީރިއެންސްޑް ސްކިލްޑް މީހުން..\nއިންޑީއާ ހީނުކުރާތި އަހަރެމެންނަށް އެއްވެސް ކަމެއް ނުކުރެވޭނެ ކަމަށް. އަހަރެމެންނަށްވެސް ކުރެވޭނެ ކަންތައް ހުންނާނެ.\nޖޫން 14, 2018 - 13:26\nއެއްވެސް ޤައުމެއްގެ ބަޔަކަށް ވަޒީފާ ދޭން ރާއްޖެއަށް މަޖުބޫރެއްނުކުރެވޭނެ، ރާއްޖެއިން ވަޒީފާ ދޭން ފެންނަ ބަޔަކަށް ވަޒީފާ ދެމުންގެންދާނެ، ރާއްޖޭގެ ޤައުމީ ސަލާމަތަށް ނުރައްކާ ކަމަށް ފެންނަ ކޮންމެ ކަމެއްް ހުއްޓުވުމުގެ ފުރިހަމަ އިޚްތިޔާރާއި ބާރު މިޤައުމަށް ލިބިގެންވާކަމަށް ޤާބޫލް ކުރަން، އަދި ރާއްޖޭގައި ވަޒީފާ އަދާ ކުރާ ބިދޭސީން ގެ ޢަދަދު މަދުކުރުމަށް ސަރުކާރަށް އިލްތިމާސް ކުރަން.\nޖޫން 14, 2018 - 13:30\nއެކަމެއް ނޭންގެ.. އެތެރެވާވަރުން އެތެރެވަނީ.. ރިސޯޓްތަކުގަ ބޮޑު މަގާމެއްގަވިއްޔާ އިންޑިޔާމީހުން.. އަމިއްލަ ބޮޑު ކުންފުންޏެއްގަވިއްޔާ އިންޑިޔާމީހުން.. މިވާގޮތެއް ނޭންގެޔެއްނު..\nޖޫން 14, 2018 - 13:32\nވޯކްޕާރމިޓްހިފެހެއްޓުން އެޔީ ސަރުކާރުން އެޅިވަރަށް ރަނގަޅު ފިޔަވަޅެއް!އިންޑިޔާއަށް އެކަންޏެއްނޫނޭ ފިޔަވަޅު އެޅޭނީކީ؟! އަސްލު އިންޑިޔާގެ ނިކަމެތިންނަށް މާދެރަވާނެ ރާއްޖޭގެލޭބަރމާރކެޓްއެމީހުންނަށް ބަންދުވީމައި، އަނެއްކާރާއްޖެގައި އިންޑިޔާގެ ކިތައްވިޔަފާރިއެބައޮތް؟! ކިތައް ޑޮކްޓަރުން ނަރސްއިން ވަޒީފާގައި އުޅެނީ، އެމީހުންގެ ޖާގައަށް އެހެންގަވްމުތަކުން މީހުންލިބޭނެ! އަސްލު ރާއްޖެއަށްވުރެން އިންޑިޔާއަށްވާދަތި ކުޑައެއްނުވާނެ! އިންޑިޔާއަކީ ވަޒީފާނެތް އާބާދީއާއި ނިކަމެތިންވަރަށް ގިނަގަވްމެއް، އިންޑިޔާއަށް ދަތިވާކަމުގެ އަލާމާތެއް ތިޔަނޫހުގައިލިޔުންވެސްތީ! އިމިގްރޭޝަންއިން ވޯކްވިސާހުއްޓުވާފައިވާކަން އެޔީތެދެއް އިމިގްރޭޝަންއިން ގަބޫލުނުކުރިޔަސް!\nޖޫން 14, 2018 - 13:42\nޔާމިނަގެ ސަރުކާރަ ސާބަސް އެމީހުންވެސް އަަހަރުމެންނަ ހަދަނީ މިކަހަލަގޮތެ.\nޖޫން 14, 2018 - 13:49\nބަންގްލަދޭޝް މީހުން ގިނަވެގެން މިރާއްޖޭގެ މީހުން އެއްޗެހި ކިޔާއިރު ކީއްވެތޯ އިންޑިއާ މީހުން މިރާއްޖޭގެ ކުދި ވިޔަފާރި ތަކަށް އަތްބާނާފައިވާތީ އެއްޗެހި ނުކިޔަނީ؟ ބާޒާރުމަތީ ކިތައް ފިހާރަތޯ އިންޑިއާ ވަޔަފާރިވެރިންގެ ބާރުގެ ދަށުގައި އޮތީ. އިންޑިއާ މީހުންނަކީ މިރާއްޖޭގެ ރައްޓެހިންކަމަށް ބަލާނެ ޖާގަ މިހާރު ނެތް. އެހެންވީމާ އިންޑިއާއިން ގޯނާ ކުރާއިރު މިރާއްޖޭން ތިޔަ ފިޔަވަޅު އަޅާނަމަ އެކަމާއި އުފާކުރަން.\nޖޫން 14, 2018 - 13:51\nބައެއް ދިވެހިން މާބޮޑަށް މުއްސަދިވެ ، އަދި އަނެއްބަޔަކު މާ ބޮޑަށް ކައްނެއްވެ ކުރީގއަިވެސް އަމިއްލަޔަށް ކުރަމުން އައި މަސައްކަތްތައް ގަންނަ ލަދެއްގެ ސަބަބުން ނުކޮށް ބަޔަކާ ހަވާލުކުރުމުން ދިމާވަމުންދާ މައްސަލަތަކެއް ގެ ނަތީޖާ މިފެންނަނީ\nއިންޑިޔާ ސަރު ސަރު\nޖޫން 14, 2018 - 15:29\nޖޫން 14, 2018 - 13:59\nރާއްޖެ އަށް އިންޑިއާ މީހުން އަންނަނީ އެއީ މަހު މުސާރަ މަހަކު 300 ޑޮލަރަށް ވުރެން ބޮޑު ކޮށޭ ނުޖެހޭނެއޭ އިންޑިއާ މަސައްކަތު މީހުންނަށް ވުރެން މަތީ މަގާމް ތަަކށް ވާރކް ވިސާ ދޭން 29 ހާސް އިންޑިއާ މީހުން ރާއްޖޭގައި ވަޒީފާ އަދާ ކުރާނަމަ އެއީ ގާތް ގަނޑަކަށް 29 ރަށުގެ އާބާދީއޭ އެއްގޮތަަކަށް ވެސް އިންޑިއާ މީހުންނަށް ވިސާ ދީގެން ނުވާނެއޭ އިމިގްރޭޝަން ދެން ރާއްޖޭން އިމިގްރޭޝަން އިން ވާރކް ވިސާ ދޭން ޖެހޭނީ ބަންގާޅު މީހުންނަށް އެކަނިއޭ އިންޑިއާ މީހުންނަށް ވާރކް ވިސާ އަދި ލަންކާ މީހުންނަށް ވާރކް ވިސާ ދޭން ޖެހޭނީ ރައީސް އޮފީހުގައި އޮންނަ އިކޮނޮމިކް ކައުންސިލުން ހުއްދަ ދިނުމުންނޭ ޔޫ ޑޯން ސީމް ޓު ނޯ ހައުމަޗް އިޒް ދަ ރިއަލް ޖޮބްލެސް ރޭޓް އޮފް މޯލްޑިވްސް..\nޖޫން 14, 2018 - 14:04\nރަނގަޅު އިންޑިއާ މީހުންނައް މިވަގުތު ވިސާދޭނެކަމެއް ނެތް. އެއީބޮޑުގައުމަކައް ވާތީ ވިސާނުދިނަސް އޯކޭޥަނެ.\nއެންމެ 2000!!!؟؟؟ އެންމެން ހުއްޓުވަންވީ\nޖޫން 14, 2018 - 14:06\nއިންޑިއާ ގެ 29 ހާސް ރައްޔިތުން ރާއްޖޭގައި މަސައްކަތް ކުރާ ނަމަ މީ ވަރަށް މަތީ އަދަދެކޭ މީގެ ތެރޭގައި ގިނަ އިންޑިއަނުން ވަޒީފާ އަދާ ކުރަނީ އެއި ރިސޯރޓްސް ތަކުގެ މެދު ފަންތި އާއި އަދި މަތީ ފަންތީގެ ވަޒީފާ ތަކުގައޭ އިމިގްރޭޝަން އިން ހަދާން ކުރާތި އިންޑިއާ މީހުންނަށް ރާއްޖޭގެ އެއްވެސް ރިސޯރޓަކަށް އާދެވިގެން ނުވާނެ ޕްރޮޖެކްޓް މަސައްކަތަށް ވެސް އަދި އޮޕަރޭޓް ކުރާ ރިސޯރޓަކަށް ވެސް މަހަކު 300 ޑޮލަރަށް ވުރެން ބޮޑު މުސާރަ މަހަކު 300 ޑޮލަރަށް ވުރެން ބޮޑު މުސާރަ އެއް ދީގެން ނުވާނެއޭ ލަންކާ މީހަކަށް ވެސް ލަންކާ އަދި އިންޑިއާ މީހުންނަށް ވާރކް ވިސާ ދިނުން އިމިގްރޭޝަން އިން ހުއްޓާ ނުލާނަމަ ރާއްޖޭގެ ރިސޯރޓްސް ތަކުގައި އުފެދޭ ދިވެހިންނަށް އަދާ ކުރެވޭ ވަޒީފާ ތައް ދިވެހިންނަށް ލިބިގެން ނުދާނެއޭ އައްޑޫ ޝަންގްރިއްލާ ރިސޯރޓް ގައި ވެސް ދިމާވާ އެންމެ ބޮޑު މައްސަލަ އަކީ މިއީއޭ އިންޑިއާ ލަންކާ މީހުންގެ ދުއްޕާނާއި ހެދި ދިވެއްސަކަށް ވަޒީފާ އެއް އެރިސޯރޓް އިން ނުލިބެއޭ މިކަން އައިބީ އަށް ނުބެލޭ ނަމަ އައިބީ މަހަށްދޭބަލަ މަހަށް މަހަށް މަހަށް މަހަށް ދޭބަލަ..\nޖޫން 14, 2018 - 14:25\nރަނގަޅު ކުރާނެ ކަމެއް ނެތް . ރޭޕިސްތާނު . އަމިއްލަ ޤައުމުގަ ވަޒީފާ އަދާކޮއްބަލަ .\nޖޫން 14, 2018 - 14:29\nހަމަ ރަނގަޅަށް ތިހަދަނީ.....އިންޑިޔާ އިން ވެސް ދިވެހި އާއިލާތައް ބޭރުކުރީ ވިސާ ނުދީ\nޖޫން 14, 2018 - 14:30\nހުރިހާ އިންޑިޔާ މީހުން ރާއްޖެއިން ފޮނުވާލަންވީ......ދަށު ވެގެން އުޅޭކަށް ނުޖެހޭ\nޖޫން 14, 2018 - 15:34\nވޯކް ވިސާ ނުދީ ހިފަހައްޓާފަ ބައި އެޅީމަ ދޫކުރޭ ބޮލަލަކައް 8000 ރުފިޔާ ދިނީމަ ބޯކޮއް ވޯކު ވިސާ ލިބޭ، ބަންގާޅުންނާ ޑީލް ހަދާފަ އޮންނަނީ މީ އެންމެން ދަންނަ ހަގީގަތެއް، ބަންގާޅުންވެސް ނުގެނެވޭ ލާރި ދިނީމަ ލިބޭ ވޯކްވިޒާ ވެސް ބޯކޮއް މިދުވަސް ކޮޅު މާކެޓްގަ އަގުރަންގަޅު ކޮއްލަން ކޮންޓްރޯލް ކޮއްގެން އުޅެނީ ވަލުދޮރާށިން ހަމަ ދިއްކޮއްލާ އިރައްވޭ މި ހަފުތާގަ ވެސް ވރައް ބަންގާޅުން ރާއްޖެ އެތެރެ ވާނެ މިބުނިގޮތައް\nޖޫން 14, 2018 - 16:28\nއަތޮޅުފިހާރަތަށް ހިސޯރުކޮށްގެންތިބި އިންޑިޔާމީހުންތަށް ފޮނުވާލަދިނުމަށް އިއްޒަތްތެރި ރައީސަށް ނުހަނު އާދޭހާއިއެކު ގޮވައިލަން.\nޖޫން 14, 2018 - 19:36\nއިންޑިޔާ މީހުނަށް ވޯކް ވިސާއެއް ނުލިބޭ ނަމަ އެއީ މަމެން އުފާ ކުރާ ކަމެކޭ އިންޑިއާ މީހުންނަށް ރާއްޖޭގެ ޑޮކްޓަރީ ކަން ފަދަ މަގާމް ތައް ފިޔަވައި ދެން ޓީޗަރުންނަށް ވެސް ދެން އިންޑިއާ މީހުން ގެނެސް ގެން ނުވާނެއޭ މިކަން ސަރުކާރުން ދަނެގަންނަންވީއޭ އިންޑިއާ ލަންކާ މީހުންނަށް ވާރކް ވިސާ އެއްގޮތަަކަށް ވެސް މަަހަކު 250 ޑޮލަރަށް ވުރެން ބޮޑު ކޮށް ނުދޭ ތަންތަނުގެ ގޮތުގައި ރިސޯރޓްސް ތައް އަދި ގެސްޓް ހައުސް ތައް ހަމަޖައްސަންވީއޭ ސަރުކާރުން. އިންޑިއާ އަދި ލަންކާ މީޙުންނަށް ރިސޯރޓްސް ތަކުން ވާރކް ވިސާ ދޭނަމަ ކުޅަދާނަ އެއް ނޫނޭ ރިސޯރޓްސް ތަކުގައި ތިބޭ ދިވެހިން ދެކެ އިންތިހާ އަށް ރުޅި އަންނަ ދޮން ޖީއެމް މެން ދިވެއްސަކު ރިސޯރޓް ގެ ވަޒީފާ ގައި ހަރުލިޔަވެސް ނުދޭނެއޭ އަބަދުވެސް ދިވެހިން ނަށް އެމެން ދޭން ބޭނުންވާނީ މަސައްކަތު މީހާގެ ވަޒީފާ އޭ ރިސޯރޓްސް ތަކުގެ ޖީއެމް މެންނަށް ތިބޭ އޮސްޓްރޭލިއާ މީހުންނޭ މީގެ އެންމެ ބޮޑު ރޯލް ކުޅެނީ މިކަން ކަން ބަލާ ރަނގަޅު ކުރާށޭ ނުޖެހޭނެއޭ އިންޑިއާ އަދި ލަންކާ އެކަކަށް ވެސް ރިސޯރޓްސް ތަކުން ވާރކް ވިސާ ދޭން މަމެން ދިވެހިންނަށް ހުރި ހުރިހާ ވަޒީފާ ތައް ލަންކާ އަދި އިންޑިއާ މީހުންނަށް ދީގެން ރިސޯރޓްސް ތަކުގެ އޯނަރުން އުޅޭ އުޅުމަށް ނިމުން ގެންނަން އެބަޖެހެއޭ ސަރުކާރުން ނުޖެހޭނެއޭ ރިސޯރޓްސް ތަކުގެ އޯނަރުން ބުނާ ގޮތް ހަދަން ސަރުކާރުން ޖެހޭނީ ދިވެހި ރައްޔިތުން ބުނާ ގޮތޭ ހަދަން އަހަރަކު 11 ހާސް ކުދިން ރާއްޖޭގެ ސްކޫލް ތައް ނިމޭއިރު ރާއްޖޭގެ ރިސޯރޓްސް ތަކުގެ ޑިޕާރޓްމެންޓް ހެޑް ކަން އަދި ޑިޕާރޓްމެންޓްެގެ މެދު ފަންތި އަދި މަތީފަންތީގެ ވަޒީފާ އަދާ ކުރާނެ ކުރެވޭނެ ދިވެއްސެއް ނެތް ކަމަށް މަޓީގެ ބޮޑުން އެބުނަނީ އެއީ އެއްގޮތަކަށް ވެސް މަމެން ގަބޫލުކުރާނެ ކަމެއް ނޫނޭ ކޮން މަޓީ އެއް ތޭ މަޓީ އޮޯޅާލަލަ ބަލަ އޮޅާލާ އޮޅާލާ އޮޅާލާ..ވެލް ޔޫ ކުޑްންޓް ބިލީވް ދެއަރ އިންސްޓްރަކްޝަން ދޭ އާރ ނޮޓް ދަ ވަންސް ވެލް އިލޫޝަން ވިލް ނެވަރ ޗޭންޖް ވިދް ދެމް ސޯ އައިގެސް ޔޫ ކުޑް ނޯ އިޓް ވެލް އިނަފް އައި ޑޯން ކެއަރ މަޓީ ދޭ ހޭވް ނޯ ލަވް ޓު ދަ ނޭޝަން ބައިދަވޭ ދަ ޕާރފެކްޓް ސްކައި އިޒް ޓޯރން ފޯރ ދެމް ޓޯރން ޓޯރން ޓޯރން ޓޯރން...\nޖޫން 14, 2018 - 19:46\nމަމެންގެ ސުވާލަކީ އައްޑޫގައި އޮތް ޝަންގްރިއްލާ ރިސޯރޓް ގައި ތިބޭ މުވައްޒަފުންގެ އަދަދު 300 އަށް އަރާއިރު މިހާރު އެތަނުގައި އައްޑޫ 20 މީހުން ވެސް ވަޒީފާ އަދާ ނުކުރާއިރު ސްޕެޝަލީ އައްޑޫ ފަދަ ޓޫރިޒަމް އޮރިއެންޓެޑް ބަޔަކު ތިބި އަތޮޅަކުން ޝަންގްރިއްލާ ރިސޯރޓް ގައި ހުރި މެދު ފަންތިއާއި އަދި މަތީ ފަންތީގެ ވަޒީފާ ތައް އައްޑޫ މީހަކަށް ނުދީ އެރިސޯރޓް ހިންގާތާ 20 އަހަރު ވެގެން ދާއިރު އެކަން އިނގޭތޭ ޓޫރިޒަމް މިނިސްޓަރަށް އަދި އިކޮނޮމިކް މިނިސްޓަރަށް ރާއްޖޭގެ ރިސޯރޓްސް ތަކަަށް މަމެން ހޮލިޑޭ އަށް ދިއުމުން ވެސް މުޅިން ފީލް ވަނީ އެއީ ރާއްޖޭގެ ރިސޯރޓްސް ތަކަކީ އެއީ އިންޑިއާ އަދި ލަންކާ މީހުންނަށް ހުޅުވާފައިވާ ޖޮބް މާރކެޓެއް ހެންނޭ ސްޕެޝަލީ ބޭރު ޗެއިންސް ތަކުން ހިންގާ ރިސޯރޓްސް ތަކުގެ މެދު ފަންތި އަދި މަތީ ފަންތީގެ ވަޒީފާ އަކަށް ދިވެެއްސަކު ކައިރި ނުކުރުން މީސީދާ ޓޫރިޒަމް މިނިސްޓަރު އަދި އިކޮނޮމިކް މިނިސްޓަރުގެ އިހްމާލް ވަރަށ ބޮޑަށް އޮތް ކަމެއް ކަމަށޭ މަމެން މިދެެކެނީ. އައިޑޯންޓް ކެއަރ ޔޫއާރ އެނޯއިޑް ދިސް އިޒް ހައު އައި ފީލް...\nޖޫން 14, 2018 - 20:06\nއިންޑިޔާ މީހުނަށް ވޯކް ވިސާއެއް ނުލިބޭ ނަމަ ކޮބާތޭ މައްސަލަ އަކީ ރާއްޖޭގައި އިންޑިއާގެ 29 ހާސް މީހުން ދެން ލަންކާ މީހުންގެ 50 ޙާސް މީހުން އެއްކުރުމުން މިހާރު ދަ ރާއްޖެތެރޭގެ މާލޭން އުުތުރުގެ ރަށް ތަކުގައި ދިިރިއުޅޭ ރިސައިޑިންގް އާބާދީ އަށް ވުރެން މިއަދަދު މައްޗަށް ދެއޭ އެކަމަކު ރާއްޖޭގެ ސްކޫލް ތައް ނިންމާފައި ތިބި ކުދިންނާއި އަދި ކިޔަވައިގެން އައިސް ފައި ތިބިކުދިންނަށް ސަރުކާރުގެ ވަޒީފާ އެއް ނުލިބިއްޖެނަމަ ދެން އެމެން ނަށް ރިސޯރޓަކުން އެއްވެސް މިންވަރަށް މަހަކު 300 ޑޮލަރަށް ވުރެން މަތީ ވަޒީފާ އެއް ނަމަ ދިވެއްސަކަށް ނުލިބެއޭ މިހުރިހާ މަގާމް ތައް އަދާ ކުރަނީ އެއީ ލަންކާ އަދި އިންޑިއާ މީހުންނޭ ރިސޯރޓްސް ތަކުގެ ވަކި ޑިޕާރޓްމެންޓްސް ތަކަކީ އެއީ އެއްގޮތަަަކަށް ވެސް ބޭރު މީހުންނަށް ވަޒީފާ ގައި ނޫޅެވޭނެ ޑިޕާރޓްމެންޓްސް ތަަކަށް ސަރުކާރުން ހަދަން ނުކެރިގެން އުޅެނީ ކިއެއްވެތޭ ހެދީމާ ހެދޭނެއޭ ދެން މަޖްބޫރު ކޮށްގެން ދިވެހިން ރިސޯރޓްސް ތަަކުގެ ވަޒީފާ އަށް ފޮނުވީމާ ނިމުނީ ނޫންތޭ. މިކަން ކުރާށޭ ކުރޭ ކީއްވެތޭ މިކަން ކުރަން އިކޮނޮމިކް މިނިސްޓަރު ފަސް ޖެހެނީ އެއީ އިންޑިއާ މީހުން އަތުން ލިބޭ ކަޓް އަށް ހުއްޓުމެއް އަތުވެދާނެތީތޭ އިމިގްރޭޝަން އަކީ އެއީ ރާއްޖޭގައި އޮތް އެންމެ ކޮރަޕްޓް މުވައްސަސާ ކަން އެއީ މާލޭގެ ގެތަކުގެ ލިވިންގް ރޫމްގެ ޑޮމެސްޓިކް ސްޓޯރީ އެކަމަކު މިކަމަށް ބީރު ކަންފަތެއް ދެނީ އިކޮނޮމިކް މިނިސްޓަރު ވެސް އަދި ރައީސް އޮފީސް ވެސް. ސްޕިންގް ހެޑް ބޭޑް ހެޑް އެވްރީ ބޮޑީ ހޭޒް ގޯން ބޭޑް އެން މޭޑް އެން ކްރޭޒީ އޯލް އައި ވޮނާ ސޭ ދެޓް ދޭ ޑޯންޓް ރިއަލީ ކެއަރ އެބައުޓް އަސް ދޭ ޑޯންޓް ރިއަލީ ކެއަރ އެބައުޓް އަސް ދޭ ޑޯންޓް ރިއަލީ ކެއަރ އެބައުޓް އަސް.\nޖޫން 14, 2018 - 20:27\nއިންޑިޔާ މީހުނަށް ވޯކް ވިސާއެއް ނުލިބެއޭ ބުނުމުން އިމިގްރޭޝަން ގައި ތިބި ބޮޑުން ތައް ރިސޯރޓްސް ތަކުގައި ހުރި މެދު ފަންތިއާއި އަދި މަތީ ފަންތީގެ ވަޒީފާ ތަކަށް ވާރކް ވިސާ ދޭން ތެޅި ގަތީ އެއީ ހަގީގަތުގައި އިންޑިއާ އިން މީހުން ގެންނަން ދިވެހި ކޮންސްޓްރަކްޝަން ކުންފުނި ތަކުން ބޭނުންވަނީ މަސައްކަތު މީހުންނޭ އެކަމަކު އިމިގްރޭޝަން ގައި ތިބި ކޮރަޕްޓް އޮފިސަރުން ރިސޯރޓްސް ތަކުގައި ހުރި ދިވެހިންނަށް ރިޒާރވް ކުރެވިފައިވާ ހުރިހާ ވަޒީފާ ތަަކަށް އިންޑިއާ ލަންކާ މީހުން ގެންނަން ރިސޯރޓްސް ތަކުގެ ދޮން ޖީއެމްމެން ބުނެގެން އެކަން ކުރަންއޭ އެމެން މިއަދު ތެޅިގަތީ މިކަން ޖެހޭނެއޭ ރައީސް އޮފީހުން ބަލަން މިކަން ނުބަލައޭ އިކޮނޮމިކް މިނިސްޓަރު ސައީދު ވެސް އަދި ޓޫރިޒަމް މިނިސްޓަރު ވެސް މިކަން ބަލާށޭ ބަލާށޭ. އައި ކުޑް ސްޓޭ އަވޭކް ޖަސްޓް ޓު ހިއަރ ދިސް ނިއުސް އެން އައި ޑޯން ވޮނާ ކްލޯސް މައި އައިޒް އޮން ދިސް އައި ޑޯން ވޮނާ ކްލޯޒް މައި އައިޒް އޮން ދިސް އައި ޑޯން ވޮނާ ކްލޯޒް މައި އައިޒް އޮން ދިސް ޑޯން ވޮނާ ކްލޯޒް މައި އައިޒް އޮން ދިސް..\nޖޫން 15, 2018 - 00:31\nމިކަމުގަ ރައިީސައް ހަމަ ސަާބަސް ސަާބަސް


13 އޮކްޓޯބަރ 2020 - 09:26\nދާދި ފަހުން ސްކޮޓްލެންޑްގައި "ބެލް ބޮޓަމް" ގެ މަސައްކަތް ނިންމައިލި އަކްޝޭ ކުމާރު ޔާޝްރާޖް ފިލްމްސް (ވައިއާރްއެފް) ގެ ޝޫޓިން މެދުކެނޑިފައި އޮތް "ޕްރިތުވީރާޖް" ގެ މަސައްކަތް އަލުން ފަށައިފި އެވެ.\nއެކަން ކަށަވަރުކޮށް ދެމުން، ތާރީހީ ހަނގުރާމަ ފިލްމުގެ ޑައިރެކްޓަރު ޗަންދުރަޕްރަކާޝް ދިވެދީ ބުނީ އަލުން ފިލްމުގެ ޝޫޓިން ވަރަށް ބާރަށް ކުރިއަށްދާ ކަމަށެވެ. އޭނާ ބުނީ މަސްތަކެއް ފަހުން އަލުން "ޕްރިތުވީރާޖް" ގެ މަސައްކަތް ފެށުމަކީ ވަރަށް ބޮޑު ހިތްހަމަޖެހުމެއް ކަމަށެވެ.\nމި ފިލްމަކީ އިންޑިއާގެ ކުރީގެ ރަސްކަލެއް ކަމަށްވާ ޗަހާމަނާ ރާޖްޕޫތުގެ ނުފޫޒުގަދަ ރަސްކަލެއް ކަމަށްވާ ޕްރިތުވީރާޖް ޗޯހަންގެ ރޯލުން އަކްޝޭ ފެންނާނެ ފިލްމެކެވެ. "ޕްރިތުވީރާޖް" އިން 2017 ގެ މިސް ވޯލްޑް މަނޫޝީ ޗިލާރް ބޮލީވުޑަށް ތައާރަފުކުރާނެ އެވެ.\nމީގެ އިތުރު ކާސްޓުންގެ ތެރޭގައި ސަންޖޭ ދަތާއި ސޯނޫ ސޫދާއި ސާކްޝީ ތަންވަރާއި އަޝުތޯޝް ރާނާ އާއި މާނަވް ވިޖް ފަދަ ތަރިން ހިމެނެ އެވެ.\n"ޕްރިތުވީރާޖް" އަކީ ކުރިން މި އަހަރު ގެނެސްދޭން އުޅުނު ފިލްމެއް ނަމަވެސް ކޮވިޑް-19 ގެ ބަލިމަޑުކަމާ ހެދި ފިލްމުގެ މަސައްކަތް ލަސްވުމުން އެ ފިލްމު ގެނެސްދޭނީ އަންނަ އަހަރު އެވެ.\n"ސީރިއަސް މެން" ގެ ޓީމްގެ އިތުރު ފިލްމެއް\nމި މަހުގެ2ގައި ނެޓްފްލިކްސް ޕްރިމިއާކުރި ނަވާޒުއްދީން ސިއްދީގެ ފިލްމު "ސީރިއަސް މެން" ގެ ޓީމުގެ އިތުރު ފިލްމަކަށް އޭނާ ސޮއިކޮށްފި އެވެ.\nނަން އަދި އިއުލާންނުކުރާ މި ފިލްމަކީ "ސީރިއަސް މެން" ގެ ޕްރޮޑިއުސަރުންގެ ގޮތުގައި ހިއްސާވި ބަވޭޝް މަންޑަލިއާގެ އާއި ސޭޖަލް ޝާހްގެ އިތުރުން ޕްރޮޑިއުސަރެއްގެ ގޮތުގައި "102 ނޮޓް އައުޓް" ފަދަ ފިލްމުތައް ގެނެސްދިން ޑައިރެކްޓަރު އުމޭޝް ޝުކްލާ އާއި ގޯރަވް ޝުކްލާ އަދި އަޝިޝް ވާގް ވެސް ހިއްސާވާ ފިލްމެކެވެ.\nIT'S OFFICIAL... #SeriousMen producers collaborate with #OhMyGod and #102NotOut maker Umesh Shukla... Will jointly produceafilm starring #NawazuddinSiddiqui... Directed by Sejal Shah... Produced by Umesh Shukla, Ashish Wagh, Gaurav Shukla, Bhavesh Mandalia and Sejal Shah.\nA post shared by Taran Adarsh (@taranadarsh) on Oct 11, 2020 at 9:49pm PDT\nމީގެ ސްކްރީންޕްލޭ ބަވޭޝް ލިޔެފައިވާ އިރު، ޑައިރެކްޓްކުރާނީ ސޭޖަލެވެ.\n"ސޫރަޖް ޕޭ މަންގަލް ބާރީ" ދިވާލީގައި\nއިންޑިއާގެ ސިނަމާތައް މި މަހު ހުޅުވަން ހުއްދަ ދިނުމުން، ފިލްމުތައް ސިނަމާތައް ގެނައުމުގެ ތައްޔާރީތައް ވަމުން އަންނަނިކޮށް "ސޫރަޖް ޕޭ މަންގަލް ބާރީ" ދިވާލީގައި ރިލީޒްކުރާ ގޮތަށް ނިންމައިފި އެވެ.\nއަންނަ މަހުގެ ތެރޭގައި ފާހަގަކުރާ ދިވާލީއާ ދިމާކޮށް އެ ފިލްމު ގެނެސްދޭން ނިންމާފައި ވަނީ އަންނަ މަހުގެ 13 ގަ އެވެ. "ސޫރަޖް ޕޭ މަންގަލް ބާރީ" އަކީ މިދިޔަ އަހަރު "ދަ ޒޯޔާ ފެކްޓާ" ގެނެސްދިން އަބީޝެކް ކަޕޫރް ޑައިރެކްޓްކޮށްފައިވާ ކޮމެޑީއެކެވެ.\nމީގެ ލީޑް ކާސްޓުންނަކީ މަނޯޖް ބަޖްޕާއީ އާއި ފާތިމާ ސަނާ ޝެއިޚްގެ އިތުރުން ދިލްޖީތު ދޮސަންޖެވެ.\n"ސޫރަޖް ޕޭ މަންގަލް ބާރީ" ގެ ފަސްޓްލުކް ޕޯސްޓަރު ވެސް މިހާރު ވަނީ ދައްކާލައިފަ އެވެ.\nޖެނެލި އާއި ރިތޭޝް އަލުން ފިލްމަކަށް\nދެހާސް ބާރައިގައި ކައިވެނިކޮށް މިހާރު ދެ ދަރިން ވެސް ތިބި ބަތަލާ ޖެނެލިއާ ޑި ސޫޒާ އާއި ފިރިމީހާ ރިތޭޝް ދޭޝްމުކް އަލުން އެކީގައި ފިލްމެއް ކުޅެން އުޅޭކަމުގެ އިޝާރާތެއް ދީފި އެވެ.\nއިންޑޯ-އޭޝިއަން ނިއުސް އެޖެންސީ (އިއަންސް) އަށް ދިން އިންޓަވިއުއެއްގައި ޖެނެލިއާ ބުނީ ފިރިމީހާއާ އެކު މަސައްކަތް ނުކުރާތާ މިހާރު ވަރަށް ގިނަ ދުވަސްތަކެއްވެފައިވާތީ އެކަހަލަ ޕްރޮޖެކްޓަކަށް އުންމީދުކުރެވޭ ގޮތަށެވެ. އެގޮތުން މިހާރު ވެސް ދެ މީހުންނަށް ލިބިފައިވާ ސްކްރިޕްޓެއް ކިޔަމުން އަންނަ ކަމަށް ބުންޏެވެ. އެކަމަކު އޭގެ ތަފުސީލެއް ނުދެ އެވެ.\nޖެނެލިއާ ބުނީ އެއަށް އާނއެކޭ ބުނަން ރިތޭޝް ބާރު ވެސް އަޅަމުން އަންނަ ކަމަށެވެ. އެހެންވެ ދެ މީހުން އެކީގައި ދެން މާ ލަސްތަކެއް ނުވެ ފެނުމުގެ ފުރުސަތު އޮތް ކަމަށް ބުންޏެވެ.\nރިތޭޝް އާއި ޖެނެލިއާ އެކީގައި ކުޅުނު ފިލްމުތަކުގެ ތެރޭގައި 2003 ގެ "ތުޖޭ މޭރީ ކަސަމް" އާއި 2004 ގެ "މަސްތީ" އާއި 2012 ގެ "ތެރެ ނާލް ލަވް ހޯ ގަޔާ" ހިމެނެ އެވެ.\nއިތުރު ލިޔުންތައް ބޮލީވުޑް ޔާޝްރާޖް ފިލްމްސް އަކްޝޭ ކުމާރު އެކްޓްކުރުން ބޮލީވުޑް ފިލްމު


Campaign Archives - Page3of5- Progressive Party of Maldives\nޕީ.ޕީ.އެމްގެ މުސްތަޝާރު ޢަބްދުﷲ ޔާމީން ޢަބްދުލްޤައްޔޫމް “އެމް.އެން.ޔޫ ރިޔާސީ ބަހުސް 2018” ބައިވެރި ވެ ވަޑައިގަންނައިފި.\nޕީ.ޕީ.އެމްގެ މުސްތަޝާރު ޢަބްދުﷲ ޔާމީން ޢަބްދުލްޤައްޔޫމް “އެމް.އެން.ޔޫ ރިޔާސީ ބަހުސް 2018” ބައިވެރި ވެ ވަޑައިގަންނައިފިއެވެ. މި ބަހުސަށް، އެމްއެންޔޫ އިން ރައީސް ޔާމީންގެ އިތުރުން އިދިކޮޅު ކެންޑިޑޭޓު، އިބްރާހިމް މުހައްމަދު ސޯލިޙަށް ވެސް ދައުވަތު އެރުވިއެވެ. އެކަމަކު ބަހުސްގައި އިބޫ ބައިވެރިވެ ވަޑައިގަތުމަށް ދެކޮޅުހެއްދެއްވީ ޕީއެސްއެމްއިން މި ބަހުސް މިނިވަންކަމާއިއެކު ކުރިއަށް ގެންދާނެ ކަމުގެ އެއްވެސް ޔަޤީންކަމެއް ނެތް ކަމަށް ބުނެ އެވެ.\nރޭގެ ބަހުސްގައި ވާހަކަފުޅު ދައްކަވަމުން ރައީސްޔާމީން ވިދާޅުވީ ދިވެހިރާއްޖޭގެ ޚާރިޖީ ސިޔާސަތަށް ބާރުފޯރުވައި ވަކި ކަމެއް ވަކި ގޮތަކަށް ކުރުމަށް ބޭރުގެ ބޮޑު އެއްވެސް ދައުލަތަކަށް ނޭންގޭނެ ކަމަށާއި، އެމަނިކުފާނުގެ ސަރުކާރެއްގައި އެކަމަށް ފުރުސަތު ނުދެއްވާނެ ކަމަށެވެ. އަދި ދިވެހިރާއްޖޭގައި އިސްލާމްދީން ނޫން އެހެން ދީނަކަށް ޖާގަ ނުދެއްވާނެ ކަމަށާއި، ދިވެހިރާއްޖޭގެ ދާޚިލީ ކަންކަމާ ބެހުމުގެ ފުރުޞަތު ބޭރުގެ އެއްވެސް ފަރާތަކަށް ނުދެއްވާނެ ކަމުގައި އެމަނިކުފާނު އިތުރަށް ވިދާޅުވިއެވެ.\nރާއްޖެއަށް މިހާރު ލިބޭ އާމްދަނީން ލޯނު ނުނަގައި ތަރައްޤީގެ މަޝްރޫޢުތައް ނުހިންގޭނެކަން ފާހަގަކުރައްވައި ރައީސް ޔާމިން ވިދާޅުވީ އެމެރިކާ އަދި އިނގިރޭސިވިލާތް ފަދަ ޤައުމުތަކުންވެސް ފޮރިންއިންވެސްޓަށް ފުރުސަތުދޭއިރު، ރާއްޖެ ފަދަ ކުދި ޤައުމުތަކުން ވެސް ބަރޯސާ ވަނީ ފޮރިން އިންވެސްޓްމަންޓަށް ކަމަށެވެ.\nއެގޮތުން މިހާތަނަށް ރާއްޖެއަށް ބޭރުގެ އިންވެސްޓަރުން އައިސްފައި ނުވާހާ މިންވަރަށް މިހާރު ރާއްޖެއަށް ބޭރުގެ އިންވެސްޓްމަންޓްތައް ގެނެވިފައިވާކަން ފާހަގަކުރައްވައި އެމަނިކުފާނު ވިދާޅުވީ ލޯނު ދެއްކުމުގެ ޤާބިލްކަން މިހާރުގެ ސަރުކާރުގައި އެބަހުރި ކަމަށެވެ. މިމޭރުމުން ވާހަހަކަފުޅު ދައްކަވަމުން ރައީސުލްޖުމްހޫރިއްޔާ ވަނީ ރާއްޖޭގެ އަހަރީ އާމްދަނީ އަކީ 20 ބިލިއަން ރުފިޔާ ކަމަށްވާއިރު، 2023 އާއި ހަމައަށްދާއިރު މިއަދަދު 82 ބިލިއަނަށް އިތުރުވާނެކަން ފާހަގަކުރައްވާފެއެވެ.\n“އަޅުގަނޑު މި އުންމީދު މި ކުރަނީ ދިވެހިރާއްޖޭގެ އެތެރެވަރީގެ ސަރަހައްދުން ލިބެން ހުރި އެންމެ ރަނގަޅު ބޭސްފަރުވާ ދަރުމަވަންތަ ހޮސްޕިޓަލުން ލިބިގެން ދިއުން. އަޅުގަނޑު މި އުންމީދު މި ކުރަނީ ރާއްޖޭގައި ހުރި، ހުރިހާ ބޮޑެތި ސިއްހީ މަރުކަޒުތަކުގައި މާލެއާ އެއް ފެންވަރުގެ ޑައިގްނޯސްޓިކް ފެސިލިޓީތައް ކޮންމެ ތަނެއްގައި ހުންނަން. އަޅުގަނޑު މި އުންމީދު ކުރަނީ ހުރިހާ ޒުވާނުންނަށް ވަޒީފާ ދޭން.” ރޭގެ ބަހުސްގައި ވާހަކަފުޅު ދައްކަވަމުން ރައީސުލްޖުމްހޫރިއްޔާ ވިދާޅުވިއެވެ.\nރާއްޖޭގެ ބޮޑު އާބާދީއަކަށް ދިރިއުޅެވޭނެ ގޮތަށް ގްރޭޓަރ މާލެ އޭރިއާ ތަރައްޤީ ކުރައްވަނީ ރާއްޖޭގެ އެކިކަންކޮޅުތަކުގައި ދިރިއުޅެން ބޭނުންވާ ފަރާތްތަކަށް މާލެ ސަރަޙައްދަށް ބަދަލުވުމަށް މަޖުބޫރު ކުރެއްވުމަށް ނޫން ކަމަށާއި، މިއީ މާލޭގައި ބޮޑު ކުލި ދައްކައިގެން ދިރިއުޅެމުންދާ ފަރާތްތަކަށް ލުއިފަސޭހަކޮށްދެއްވުމަށް ތަނަވަސްކޮށްދޭ އިތުރު މަގެއް ކަމުގައި ރައީސުލްޖުމްހޫރިއްޔާ ވިދާޅުވިއެވެ\nމި ސަރަޙައްދުގެ ނަމޫނާ ދަޢުލަތަކަށް ރާއްޖެ ހަދަން ބޭނުން- ޕީ.ޕީ.އެމްގެ މުސްތަޝާރު އަދި ރާއްޖޭގެ ރައީސުލްޖުމްހޫރިއްޔާ\nSeptember 16, 2018 by Ahmed Nihan in Campaign / Election\nދިވެހިރާއްޖެއަކީ އޭޝިޔާ ސަރަޙައްދުގައި އޮތް އެންމެ ފަޚުރުވެރި، އިޤްތިޞާދީ ގޮތުން އެންމެ ފުދުންތެރި އަދި މި ސަރަޙައްދުގެ ނަމޫނާ ދަޢުލަތަކަށް ހައްދަވަން ބޭނުންފުޅުވާކަމުގައި ޕީ.ޕީ.އެމް ގެ މުސްތަޝާރު އަދި ރާއްޖޭގެ ރައީސުލްޖުމްހޫރިއްޔާ ޢަބްދުﷲ ޔާމިން ޢަބްދުލްޤައްޔޫމް ވިދާޅުވެއްޖެއެވެ.\nޕްރޮގްރެސިވް ޕާޓީ އޮފް މޯލްޑިވްސް (ޕީ.ޕީ.އެމް) ގެ ފަރާތުން ރޭ ވިލިމާލޭގައި ބޭއްވެވި ހަފުލާގައި ޒުވާނުންނަށް ބޭނުންވާ ކަންކަން ފަހިކޮށްދެއްވުމަށް ސަރުކާރުން ކުރައްވާ މަސައްކަތްތަކުގެ މައްޗަށް އަލިއަޅުއްވައިލައްވައި ވާހަކަފުޅު ދައްކަވަމުން މުސްތަޝާރު ވިދާޅުވީ، އެމަނިކުފާނު ދެވަނަ ދައުރަކަށް އިންތިޚާބު ކޮށްދެއްވައިފިނަމަ ރޭސިންގް ކުޅިވަރުގައި އުޅޭ ހުރިހާ ދިވެހި ޒުވާނުންނަށް އަމާޒުކުރައްވައިގެން ވިލިމާލޭގައި ބައިނަލްއަޤްވާމީ ރޭސިން ޓްރެކެއް ޤާއިމުކުރައްވާނެކަމަށާއި، ދިވެހި ޒުވާނުންގެ ތެރެއިން ރާޅާއެޅުމަށް ޝައުގުވެރިކަން ހުންނަ ޒުވާނުންނަށް އަމާޒުކުރައްވައިގެން ރާޅާއެޅުންތެރިންނަށް ޚާއްޞަ މަންޒިލަކަށް ތަނބުރުދޫ ބަދަލުކޮށްދެއްވާނެކަމުގައި ވިދާޅުވިއެވެ.\nމިމޭރުމުން ވާހަކަފުޅު ކުރިޔަށް ގެންދަވަމުން މުސްތަޝާރު އިތުރަށް ވިދާޅުވިގޮތުގައި ވިލިމާލެ2އަކީ އުއްމީދުން ފުރިގެންވާ ތަނެއްކަމަށާއި، ރާއްޖޭގައި މިއަދު ދެކެން ބޭނުން މިވާ އިޤްތިޞާދީ ކުރިއެރުމަށް ދާން ބޭނުންވާ މަގު އޮތީ ވިލިމާލެ2މަޝްރޫޢާއި ގުޅިފައިކަމަށެވެ. މި ސަރުކާރުން މިކުރާ މަސައްކަތް ނިމިގެންދާއިރު ތިލަފުށްޓާއި، ވިލިގިއްޔާއި، ގުޅިފަޅާއި މާލެ ބުރިޖަކުން ގުޅިގެން ދާނެކަމުގައިވެސް އެމަނިކުފާނު ވިދާޅުވިއެވެ.\nމި ސަރުކާރުން މިކުރާ މަސައްކަތް ނިމިގެންދާއިރު ތިލަފުށްޓާއި، ވިލިގިއްޔާއި، ގުޅިފަޅާއި މާލެ ބުރިޖަކުން ގުޅިގެން ދާނެކަމުގައިވެސް އެމަނިކުފާނު ވިދާޅުވިއެވެ. މުސްތަޝާރުގެ ވާހަކަފުޅުގައި ރާއްޖޭގެ މިނިވަންކަމަށާއި، ރާއްޖޭގެ އިސްތިޤްލާލާއި ސިޔާދަތަށް އުނިކަމެއް އަންނަ އެއްވެސް ކަމެއް އިދިކޮޅު ފަރާތްތަކުން ނުކުރުމަށް ވަނީ ގޮވާލައްވައިފައެވެ\nދިވެހިރާއްޖޭގެ ޤައުމީ ފުޓުބޯޅަ ޓީމަށް ޕީ.ޕީ.އެމްގެ މުސްތަޝާރު، ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމް މަރުޙަބާ ވިދާޅުވެއްޖެ\nދިވެހިރާއްޖޭގެ ޤައުމީ ފުޓުބޯޅަ ޓީމް، ސާފް ސުޒުކީ ކަޕް 2018 ގެ ޗެމްޕިޔަންކަން ހޯދުމާ ގުޅިގެން، ޕީ.ޕީ.އެމްގެ މުސްތަޝާރު، ރައީސުލް ޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމް ޤައުމީ ފުޓުބޯޅަ ޓީމަށް މަރުހަބާ ވިދާޅުވެއްޖެއެވެ.\nއިއްޔެ ކުޅުނު ސާފް ސުޒުކީ ކަޕް 2018 ގެ ފައިނަލް މެޗުގައި އިންޑިޔާގެ ޤައުމީ ޓީމާ ވާދަކޮށް ދިވެހިރާއްޖެއިން ޗެމްޕިޔަންކަން ހޯދާފައިވަނީ 2-1 އިންނެވެ.\nއިއްޔެގެ މެޗުގެ ކުރިން ރައީސުލްޖުމްހޫރިއްޔާ ވަނީ ޤައުމީ ޓީމުގެ ކެޕްޓަން އަކްރަމް ޢަބްދުލްޣަނީއަށް ފޯނުން ގުޅުއްވައި ޓީމަށް ހިތްވަރު ދެއްވާފައެވެ.\nރައީސް ޔާމީނަަކީ ޒުވާނުން ކުޅިވަރުގެ މައިދާނުގައި ރަންވަނަތައް ހޯދައިދެއްވުމަށް ގިނަގުނަ މަސައްކަތްތަކެއް ކުރައްވާ ބޭފުޅެކެވެ.\nއެގޮތުން ރައީސް ޔާމިންގެ ސަރުކާރުން ރަށްރަށުގައި 86 ފުޓްސަލް ދަނޑުގެ މަސައްކަތް ނިންމާފައިވާއިރު 93 ދަނޑެއްގެ މަސައްކަތް ދަނީ ކުރެވެމުންނެވެ. 83 ވޮލީކޯޓް ނިންމާފައި ވާއިރު 23 ވޮލީކޯޓެއްގެެ މަސައްކަތް ދަނީ ކުރެވެމުންނެވެ. 93 ބަށިކޯޓާއި 44 ނެޓްކޯޓް އަދި 11 ބާސްކެޓް ކޯޓްގެ މަސައްކަތް ވަނީ ނިމިފައެވެ.\nމި ދަނޑުތަކަށް ޖުމްލަ 434 މިލިއަން ރުފިޔާ ދައުލަތުން ވަނީ ޚަރަދު ކުރައްވާފައެވެ\nޕީ.ޕީ.އެމްގެ މުސްތަޝާރު އަދި ރައީސުލްޖުމްޙޫރިއްޔާ ޢަބްދުﷲ ޔާމީން ޢަބްދުލްޤައްޔޫމް ފުވައްމުލަކަށް ވަޑައިގަތުން\nSeptember 15, 2018 by Ahmed Nihan in Campaign / Election\nޕީ.ޕީ.އެމްގެ މުސްތަޝާރު އަދި ރައީސުލްޖުމްޙޫރިއްޔާ ޢަބްދުﷲ ޔާމީން ޢަބްދުލްޤައްޔޫމް އެމަނިކުފާނުގެ ކެމްޕޭން ދަތުރު ފުޅެއްގައި ފުވައްމުލަކަށް ވަޑައިގެންފިއެވެ.\nއެމަނިކުފާނު ފުވައްމުލަކަށް ފައިބައިވަޑައިގަތުމާއެކު އެރަށު ރައްޔިތުންގެ ފަރާތުން އެމަނިކުފާނަށް ވަރަށް ހޫނު މަރުޙަބާއެއް ދެންނެވިއެވެ.ރައީސް ޔާމިންގެ މިދަތުރުފުޅުގައި ފުވައްމުލަކުގައި ތަރައްޤީކޮށްފައިވާ ފެނާއި، ނަރުދަމާގެ ޚިދުމަތް ފަށްޓަވައިދެއްވައި، އެރަށުގައި އިމާރާތްކޮށްފައިވާ ހައުސިންގ ޔުނިޓްތަކާއި، ނޭޗަރ ޕާކް ހުޅުއްވައިދެއްވައި، ބަނދަރުގެ އެއްގަމުތޮށިލުމަށް ހިންގި މަޝްރޫޢުގެ ނިމުންވެސް ފާހަގަ ކުރެއްވިއެވެ.\nރައްޔިތުން މަޖިލީހުގެ ރައީސަކީ ފުވައްމުލަކު ބޭފުޅެއްކަމަށްވާ ޢަބްދުﷲ މަޞީހު ކަމަށް ވީހިނދު އެމަނިކުފާނު ވަކިކުރަން އިދިކޮޅުފަރާތްތަކުން މަސައްކަތް ކުރި މައްސަލައަށް ރައީސް ޔާމީންގެ ވާހަކަފުޅުގައި އަލިއަޅުވާލެއްވިއެވެ. އެގޮތުން ޢަބްދުﷲ މަޞީހު ވަކިކުރަން އިދިކޮޅުފަރާތްތަކުން މަސައްކުރި މަޤްޞަދަކީ ރައީސް ޔާމީން އަޒުލުކުރުންކަމަށްވެސް އެމަނިކުފާން ވިދާޅުވިއެވެ.\nރައީސް ޔާމިންގެ ސަރުކާރުގައި ފުވައްމުލަކަށް ތަރައްޤީގެ ގިނަގުނަ މަޝްރޫޢުތަކެއް ހިންގާފައިވާއިރު 18 ދާއިރާއަކުން އެ މަޝްރޫޢުތަކުގެ ޢަދަދު 60 އަށް އަރައެވެ. މިހާތަނަށް 1,216,460,873.94 ރުފިޔާ މި މަޝްރޫޢުތަކަށް ހޭދަކޮށްފައިވެއެވެ. ނަމަވެސް އެމްޑީޕީގެ ވެރިކަމުގައި ފުވައްމުލަކުގައި ހިންގާފައިވަނީ އެންމެ 10 މަޝްރޫޢުއެވެ\nމިހާތަނަށް ލައްކައަކާއި ގާތް ކުރާ ޢަދަދަކަށް މިސަރުކާރުން ވަޒީފާގެ ފުރުޞަތު އުފައްދަވާފައިވާނެ- ޕީ.ޕީ.އެމްގެ މުސްތަޝާރު އަދި ރައީސުލްޖުމްޙޫރިއްޔާ ޢަބްދުﷲ ޔާމީން ޢަބްދުލްޤައްޔޫމް\nމިހާތަނަށް ލައްކައަކާއި ގާތް ކުރާ އަދަދަކަށް މިސަރުކާރުން ވަޒީފާގެ ފުރުސަތު އުފައްދަވާފައިވާ ކަމަށް ޕީ.ޕީ.އެމްގެ މުސްތަޝާރު އަދި ރައީސުލްޖުމްޙޫރިއްޔާ ޢަބްދުﷲ ޔާމީން ޢަބްދުލްޤައްޔޫމް ވިދާޅުވެއްޖެއެވެ.\nރައީސުލްޖުމްހޫރިއްޔާ މިހެން ވިދާޅުވީ، އައްޑު އަތޮޅާއި، ފުވައްމުލަކަށް މިހާރު ކުރައްވަމުން ގެންދަވާ ދަތުރުފުޅުގައި، ފުވައްމުލައް ސިޓީއަށް ވަޑައިގެން5މަޝްރޫޢެއްގެ ނިމުން ފާހަގަކުރެއްވުމަށް ބޭއްވެވި ރަސްމިއްޔާތުގައި ވާހަކަފުޅު ދައްކަވަމުންނެވެ. އެމަނިކުފާނު އިތުރަށް ވިދާޅުވީ، މިވަޒީފާތައް އަދާކުރާ 99 އިންސައްތަ މީހުންނަކީ ދިވެހިން ކަމަށާއި އަދި ކުރިއަށް އޮތް ތާނގައި ފަތުރުވެރިކަމުގެ ދާއިރާއިން އެކަނިވެސް އެއްލައްކަ ފަސްދޮޅަސް ހާސް ވަޒީފާ އުފައްދަވާނެކަމަށެވެ.\nމީގެ އިތުރުން ދިވެހި ރާއްޖޭގެ ހާލަތު ބަދަލުކުރުމުގައި ޒުވާނުންގެ ދައުރަކީ އިސް ދައުރެއް ކަމުގައި ރައީސް ޔާމީން ވިދާޅުވިއެވެ. އެމަނިކުފާނު ވިދާޅުވީ ކޮންމެ ޤައުމެއް ވެސް ކޮންމެ ރަށެއް ވެސް އަދި ކޮންމެ މުޖުތަމަޢެއް ވެސް ކުރިއަރާ ދާނީ ޒުވާނުންގެ ހިތްވަރާއި ޒުވާނުންގެ ހުރި ކެރުންތެރިކަމުގެ ސަބަބުން ކަމަށެވެ.\nރައީސް ޔާމިން ވަނީ ޒުވާނުންނަށް ޚާއްސަ ކުރައްވައިގެން ގިނަގުނަ މަސައްކަތްތަކެއް ކުރައްވާފައެވެ. އެގޮތުން ޒުވާނުންގެ ޤައުމީ އެވޯޑާއި، އެސްއެމްއީ ލޯނުގެ ފުރުޞަތާއި، ގެޓްސެޓްލޯނާއި، ފުޓްސަލް ދަނޑުތަކާއި ސްޕޯޓްސް އެރީނާގެ ދަށުން ތަފާތު ކުޅިވަރުކުޅެވޭނެ އިންތިޒާމްތަކާއި، ރަށްރަށުގައި ޒުވާނުންގެ މަރުކަޒުތަކާއި، ޒުވާނުންގެ ކުޅިވަރު މުބާރާތް ތަކާއި، ކުށުގެ ވެށީގެގައި އުޅެމުން ދިޔަ ޒުވާނުންނަށް ރިހިބިލިޓޭޝަން ފުރުޞަތުތަކާއި އަދި މަތީ ތަޢުލީމުގެ ފުރުޞަތުތައް ހިމެނެއެވެ\nޕީ.ޕީ.އެމްގެ މުސްތަޝާރު އަދި ރައީސުލްޖުމްޙޫރިއްޔާ ޢަބްދުﷲ ޔާމީން ޢަބްދުލްޤައްޔޫމް، ސ. ހުޅުދޫގެ ތަރައްޤީގެ ފަސް މަޝްރޫޢެއްގެ ނިމުން ފާހަގަކުރުމުގެ ރަސްމިއްޔާތުގައި ބައިވެރިވެވަޑައިގެންފި\nޕީ.ޕީ.އެމްގެ މުސްތަޝާރު އަދި ރައީސުލްޖުމްޙޫރިއްޔާ ޢަބްދުﷲ ޔާމީން ޢަބްދުލްޤައްޔޫމް، ސ. ހުޅުދޫގެ ތަރައްޤީގެ ފަސް މަޝްރޫޢެއްގެ ނިމުން ފާހަގަކުރުމުގެ ރަސްމިއްޔާތުގައި ބައިވެރިވެވަޑައިގެންފިއެވެ.\nސ. ހުޅުދޫގައި ހިންގި ފަސް މަޝްރޫޢުގެ ނިމުން ފާހަގަކުރުމުގެ ރަސްމިއްޔާތުގައި ވާހަކަފުޅު ދައްކަވަމުން ޕީ.ޕީ.އެމްގެ މުސްތަޝާރު ޢަބްދުﷲ ޔާމީން ޢަބްދުލްޤައްޔޫމް ވިދާޅުވެފައިވަނީ، އިދިކޮޅު އެމް.ޑީ.ޕީގެ ސަރުކާރުގައި މީދޫގެ ފަސް ވަޒީރުން ތިއްބެވިނަމަވެސް މީދޫގައި އެއްވެސް މަޝްރޫޢެއް ހިންގާފާ ނުވާއިރު، އެމަނިކުފާނުގެ ސަރުކާރުން ހުޅުދޫއަށް މުޅި ޖުމްލަ 220 މިލިއަން ރުފިޔާ އަދި މީދޫއަށް 130 މިލިއަން ރުފިޔާ ޚަރަދުކުރަށްވާ މަޝްރޫޢުތައް ހިންގަވާފައިވާކަމަށެވެ.\nއެހެންކަމުން، އިދިކޮޅު ފަރާތްތަކުން ސަރުކާރު ހިންގާފައިވާގޮތަށް ބެލުމުން ދޭހަވެގެންދަނީ އެފަރާތްތަކުގެ ވިސްނުމުގައި ތަރައްޤީގެ ފިކުރެއްނެތްކަމާއި، އެފަދަ ބަޔަކާއެކު ކުރިއަށް ގޮސްފިނަމަ ތަރައްޤީ ލިބުން އެއީ ދުރުގައި އޮތްކަމެއްކަމުގައެވެ. އަދި އެމަނިކުފާނުގެ ވާހަކަފުޅުގައި، ދީނާއި ޤައުމަށްޓަކައި އަދި ޤައުމުގެ އިސްތިޤުލާލު ދެމެހެއްޓުމަށްޓަކައި އިދިކޮޅު ފަރާތްތަކަށް ކުރިއަށްއޮތް ރިޔާސީ އިންތިޙާބުގައި ނޫނެކޭ ބުނަންޖެހޭކަންވަނީ ތަކުރާރު ކުރައްވާފައެވެ.\nސ.ހުޅުދޫގެ ރައްޔިތުންނާއި ވާހަކަފުޅު ދައްކަވަމުން ޕީ.ޕީ.އެމްގެ މުސްތަޝާރު ވިދާޅުވެފައިވަނީ، ޕީ.ޕީ.އެމްގެ ސަރުކާރަކަށް ދެވަނަ ފުރުސަތެއް ލިބިއްޖެކަމުގައިވަނީނަމަ މިއަހަރު ނިމުމުގެ ކުރިން ހުޅުމީދޫގެ ގޮނޑުދޮށް ހިމާޔަތްކުރުމުގެ މަސައްކަތް ފައްޓަވާދެއްވާނެކަމަށް ވައުދުވެ ވަޑައިގެންފައިވެއެވެ.\nހަމައެހެންމެ، މީދޫގައި ބޮޑު އިސްލާމިކް ސެންޓަރެއް ޤާޢިމްކޮށްދިނުމުގެ ވިސްނުންފުޅެއް ގެންގުޅުއްވާކަމަށާއި، އައްޑުއަތޮޅަކީ ދެ ބައްރަކަށް އޮތްތަނަކަށްވެފައި ޖޯގްރަފީއަށް ބަލައިގެން ސިޓީ ހަދާ އުސޫލަށް ބަދަލުގެނެސް ކޮންމެ ސިޓީއެއްގައި 500 ހައުސިންގ ޔުނިޓް އަޅުއްވާ ދެއްވާނެކަމަށް ވިދާޅުވެފައިވެއެވެ. އެމަނިކުފާނުގެ ވާހަކަފުޅު ނިންމަވާލެއްވެވީ މީދޫ އާއި ހިތަދޫއާ ދެމެދު ބްރިޖެއް އަޅާދެއްވާ މުޅި އައްޑޫސިޓީ ގުޅާލަދެއްވާނެކަމުގެ އުފާވެރި ޚަބަރު އައްޑޫސިޓީގެ ރައްޔިތުންނަށް ދެއްވަމުންނެވެ\nSeptember 5, 2018 by Ahmed Nihan in Campaign / Election\nޕީ.ޕީ.އެމް ގެ އިންތިހާބީ ބައިވެރިޔާ ޑރ. މުހައްމަދު ޝަހީމް ޢަލީ ސަޢީދު ހދ. އަދި ށ. އަތޮޅަށް ކުރައްވާ ކެމްޕޭން ދަތުރުފުޅު\nSeptember 2, 2018 by Ahmed Nihan in Campaign / Election\nޕީޕީއެމްގެ ރަނިންގ މޭޓް ޑރ. މުހައްމަދު ޝަހީމް ޢަލީ ސަޢީދު ހދ އަދި ށ އަތޮޅުގެ ބައެއް ރަށްރަށަށް6ދުވަހުގެ ދަތުރުފުޅެއްގައި ފުރާވަޑައިގެންފިއެވެ. މިއީ 23 ސެޕްޓެމްބަރ 2018 ގައި ބާއްވާ ރިޔާސީ އިންތިޚާބުގައި ޕީޕީއެމްގެ ރިޔާސީ ކެނޑިޑޭޓް އަދި މުސްތަޝާރް ރައީސް ޢަބްދުﷲ ޔާމީން ޢަބްދުލް ޤައްޔޫމަށް ތާއީދު ހޯއްދެވުމަށް ރަނިންގމޭޓް ޑޮކްޓަރ ޝަހީމް، ކުރައްވަމުން ގެންދަވާ ކެމްޕޭން ދަތުރުފުޅެކެވެ.\nމި ދަތުރުފުޅުގައި އިއްޔެ ހދ. ހަނިމާދޫއަށް ވަޑައިގަތުމުން އެރަށު ޕީޕީއެމްގެ މެމްބަރުންގެ ފަރާތުން އެމަނިކުފާނަށް ހޫނު ތަރުޙީބެއް ލިބިގެންދެއެވެ.\nމިދަތުރުފުޅުގައި އެމަނިކުފާނު ހދ. ހަނިމާދޫގައި ޑޯޓުޑޯ ގެ ހަރަކާތްތަކެއް ކުރިއަށް ގެންދެވުމުގެ އިތުރުން އެރަށުގައި ވަނީ ވަރަށް ފޯރިގަދަ ޖަގަހަ ޖަލްސާ އެއްވެސް ބާއްވާފައެވެ.\nމި ކެމްޕޭން ދަތުރުފުޅުގައި އެމަނިކުފާނު މިއަދު ފުރާވަޑައިގަތުމަށް ހަމަޖެހިފައިވަނީ ހދ. އަތޮޅުގެ ނޮޅިވަރަމް، ކުރިނބީ އަދި ކުޅުދުފުއްޓަށެވެ. މި ރަށްރަށުގައި ޢާއްމު ފަރާތްތަކާއި ވަކި ވަކިން ބައްދަލުކުރައްވާ ޖަގަހަ ބައްދަލުވުންތައް ކުރިއަށްގެންދަވަން ވަނީ ހަމަޖެހިފައެވެ.\nމީގެ އިތުރުން އަތޮޅުގެ ރަށްތައް ކަމުގައިވާ ކުމުންދޫ، ވައިކަރަދޫ، ނައިވައިދޫ، އަދި ނެއްލައިދޫއަށް ވަޑައިގަތުމަށްވެސް ވަނީ ހަމަޖެހިފައެވެ.\nށ އަތޮޅުން ވަޑައިގަތުމަށް ހަމަޖެހިފައިވަނީ ފޯކައިދޫ، މަރޮށި އަދި ކޮމަންޑޫއަށެވެ. މި ރަށް ރަށުގެ މެމްބަރުންނާއި ޢާއްމު ފަރާތްތަކާއި ބައްދަލުކުރައްވާ ޖަގަހަ ޖަލްސާތައް ބޭއްވެވުމަށް ވަނީ ހަމަޖެހިފައެވެ.\nރަނިންމޭޓް ޑޮކްޓަރ ޝަހީމް، ރާއްޖޭގެ އެކި ކަންކޮޅުތަކައް ކުރައްވަމުން ގެންދަވާ ދަތުރުފުޅު ތަކުގެ ސަބަބުން ޢާއްމުންގެ ތާޢީދާއި ކެމްޕޭންގެ ޖޯޝާ ފޯރި ދުވަހެއް ދުވަހަކަށް ދަނީ އިތުރު ވަމުންނެވެ.\nމި ދަތުރުފުޅު ނިންމާލެއްވުމަށްފަހު އެމަނިކުފާނު އެނބުރި ވަޑައިގަތުމަށް ހަމަޖެހިފައިވަނީ 06 ސެޕްޓެންބަރ 2018 ވާ ބުރާސްފަތި ދުވަހުއެވެ\nްރައީސް ޔާމިން ޅ. ނައިފަރަށް ވަޑައިގެންނެވުނ\nޕީ.ޕީ.އެމްގެ މުސްތަޝާރު، ރައީސުލް ޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމް، ކުރިއަށްއޮތް ރިޔާސީ އިންތިޚާބާއި ގުޅިގެން ޅ. ނައިފަރަށް ވަޑައިގެންނެވުމުން އެރަށުން އެމަނިކުފާނަށް އެރަށުން ވަރަށް ހޫނު ތަރުޙީބެއް ދަންނަވައިފިއެވެ. ނައިފަރުގެ ބޮޑު ސަރަހައްދެއް ފިޔާތޮށި ކުލައިން ޖަރީކުރެވިފައިވާއިރު، ރަށުގެ ގިނަ ޢަދަދެއްގެ ރައްޔިތުން ރައީސް ޔާމީނާއި ސަލާމް ކުރެއްވުމަށް ބަދަރު ސަރަޙައްދަށް އެއްވެފައި ވެއެވެ.\nރައީސް ޔާމީންގެ މި ދަތުރުފުޅުގައި އެމަނިކުފާނުވަނީ ނައިފަރު ޅ. ނައިފަރު ހޮސްޕިޓަލުގެ އާޢިމާރާތް ހުޅުއްވައި ދެއްވާފައެވެ. ނައިފަރުން އެމަނިކުފާނަށް ވަރަށް ހޫނު ތަރުޙީބެއް ދަންނަވާފައިވެއެވެ.\nމިކަމުން ހާމަވެގެން ދަނީ އެރަށުގެ ރައްޔިތުން ރައީސް ޔާމީން ރާއްޖޭގެ ރަށްރަށަށް ގެންނަވާ ތަރައްޤީ ހެޔޮހިތުން ޤަބޫލުކުރާ ކަމަށާއި އަދި ވޭތުވެދިޔަ ހަތަރު އަހަރު އެމަނިކުފާނު ކުރެއްވި މަސައްކަތް ބަލައިގަންނަ މިންވަރެވެ. މިދަތުރުފުޅުގައި ރައީސް ޔާމީން ޅ. ހިންނަވަރަށް ވަޑައިގަތުމުން އެ ރަށުންވެސް އެ މަނިކުފާނަށް ވަރަށް ހޫނު މަރުޙަބާއެއް ދަންނަވާފައެވެ.\nހިންނަވަރަކީ އިދިކޮޅު ކޯލިޝަންގެ ކެންޑިޑޭޓް އިބްރާހިމް މުހައްމަދު ސޯލިހް (އިބޫ)ގެ އުފަން ރަށް ކަމުގައި ވީނަމަވެސް އެރަށުން ރައީސް ޔާމީނާއި ބައްދަލުކޮށް ސަލާން ކުރުމަށް ވަރަށްގިނަ މީހުން އެއްވެފައި އޮތެވެ. މިކަމުން ހާމަވެގެން ދަނީ ރައްޔިތުން ބޭނުންވަނީ . ތަރައްޤީއާއި ކުރިއެރުންތައް ކަމެވެ\n7 ސެޕްޓެމްބަރ 2018 ވާ ހުކުރު ދުވަހުގެ ރޭ 8 ޖަހާއިރު ކާނިވާ ސަރަޙައްދުގައި ޕީ.ޕީ.އެމްގެ ޙާއްސަ ރެލީ، “ބުރިޖު ސަޅި”\n7 ސެޕްޓެމްބަރ 2018 ވާ ހުކުރު ދުވަހުގެ ރޭ 8 ޖަހާއިރު ކާނިވާ ސަރަޙައްދުގައި ޕީ.ޕީ.އެމްގެ ޚާއްސަ ރެލީ، “ބުރިޖު ސަޅި” އޮންނައިރު މި ޖަލްސާގައި އުފާވެރި ޚަބަރުތަކެއް ދިވެހި ރައްޔިތުންނަށް އިވިގެންދާނެ ކަމަށް ޕީ.ޕީ.އެމްގެ ނައިބުރައީސް އަދި ފޮނަދޫ ދާއިރާގެ މެމްބަރު އޮނަރަބަލް ޢަބްދުލް ރަޙީމް ޢަބްދުﷲ ވިދާޅުވެއްޖެއެވެ.\nމި މާސިންގާ ފޯރިގަދަ ޖަލްސާއަށް ޕީޕީއެމްގެ އެންމެހާ ލޮބުވެތި މެމްބަރުންނަށާއި އަދި ޕީ.ޕީ.އެމްއަށް ތާއީދު ކުރަށްވާ އެންމެހާ ބޭފުޅުންނަށް ދަޢުވަތު އަރުވާ ކަމަށްވެސް އެމަނިކުފާނު ފާހަގަ ކުރެއްވިއެވެ. މި ޖަލްސާގައި ޕީ.ޕީ.އެމްގެ މުސްތަޝާރު، ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމް، އަދި އެމަނިކުފާނުގެ ރަނިންގ މޭޓް ޑރ. މުހައްމަދު ޝަހީމް ޢަލީ ސަޢީދު ބައިވެރިވެ ވަޑައިގަންނަވާނެއެވެ.\nޕީ.ޕީ.އެމް އަކީ ވެރިކަންކުރާ މައި ޕާޓީކަމަށް ވީ ހިނދު، މި ވޭތުވެދިޔަ ހަތަރުއަހަރު ދުވަހުގެ ތެރޭގައި ސަރުކާރުންވަނީ މި ރާއްޖޭގެ ތާރީޚުގައި މިހާތަނަށް ލިޔެވޭނެ އެންމެ ގިނަ މަޝްރޫއުތައް ހިންގި ޕާޓީއަށް ވެފައެެވެ. އަދި ޕީ.ޕީ.އެމް އަކީ ރާއްޖެ ތަރައްޤީ ކުރުމުގައި އެންމެ ބުރަމަސައްކަތް ކުރި ޕާޓީ ކަމަށް ރައްޔިތުން ޤަބޫލުކުރާނެ ޕާޓީއަށް ވާނެކަމާމެދު މި ޕާޓީގެ ޢާއްމު މެންބަރުން ޝައްކެއް ނުކުރެއެވެ.\nމިފަދަ ކޮންމެ ޖަލްސާއެއްގައި، ޕީޕީއެމް މެމްބަރުންގެ ފަރާތުން ލިބޭ އެއްބާރުލުމާ ތަރުޙީބަށް މި ޕާޓީއިން ނިހާޔަތަށް ޝުކުރު ދަންނަވަމެވެ


ބަރަކާތްތެރި ފިޠުރު ޢީދުގެ މުނާސަބަތުގައި، ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމްް ފޮނުއްވި ޚިޠާބު - The President's Office\nބަރަކާތްތެރި ފިޠުރު ޢީދުގެ މުނާސަބަތުގައި، ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމްް ފޮނުއްވި ޚިޠާބު\n27 ޖުލައި 2014، ރިފަރެންސް: FAS/RAYK/2014/3\nބަރަކާތްތެރި ފިޠުރު ޢީދުގެ މުނާސަބަތުގައި، ދިވެހިރާއްޖޭގެ އެންމެހައި ލޮބުވެތި އުޚުތުންނަށާއި އަޚުންނަށް ތަހުނިޔާ ދަންނަވައި ހެޔޮއެދުންތައް ފޮނުވުމަކީ، އަޅުގަނޑަށް ލިބޭ ނުހަނު ބޮޑު ޝަރަފެކެވެ. ހަމައެއާއެކު، މިމުނާސަބަތުގެ އިޚްލާޞްތެރި ތަހުނިޔާ، އިސްލާމީ ޤައުމުތަކުގެ ވެރިންނަށާއި، އެޤައުމުތަކުގެ އެކުވެރި ރައްޔިތުންނަށާއި، ބައިނަލްއަޤްވާމީ އިސްލާމީ ޖަމްޢިއްޔާތަކާއި ޖަމާޢަތްތަކުގެ ވެރިންނަށް ފޮނުވުމަކީވެސް އަޅުގަނޑަށް ލިބޭ ޚާއްޞަ އުފަލެކެވެ.\nފިޠުރު ޢީދުގެ އުފާ އަޅުގަނޑުމެން މި ފާޅުކުރަނީ، ބަރަކާތްތެރި ރަމަޟާންމަހު އަޅުގަނޑުމެން ހިފި ރޯދައާއި، ކުރި އެންމެހައި ހެޔޮޢަމަލުތައް، މާތްﷲ ޤަބޫލު ކުރައްވައި، އެކަންކަމުގެ ހެޔޮ ދަރުމައާއި ޘަވާބު ދެއްވުން އެދި، އެކަލާނގެ ޙަޟްރަތުގައި ދުޢާ ދަންނަވަމުންނެވެ.\nފިޠުރު ޢީދު ދުވަހަކީ، ޢާއިލީ ގުޅުންތައް ބަދަހިކޮށް، ރައްޓެހިންނާއި ރަޙްމަތްތެރިންނާ ބައްދަލުކޮށް، ޢީދުގެ ތަހުނިޔާ ކިޔައި، އުފާފާޅު ކުރުމުގެ ދުވަހެވެ. އަޅުގަނޑުމެންގެ މެދުގައި މި އޮތް އެކުވެރިކަމާއި އެއްބައިވަންތަކަން އިތުރަށް އާލާކޮށް ދިރުވުމުގެ ދުވަހެވެ. ޚާއްޞަކޮށް އަޅުގަނޑުމެންގެ ތެރޭގައި ތިބި ފުދުންތެރިކަންކުޑަ، އަޚުންނާއި އުޚުތުންގެ ޙާލު ބަލައި، އެފަދަ މީހުންނަށާއި ޢާއިލާތަކަށް ވެދެވެން އޮތް އެހީތެރިކަމެއް ވެދިނުމުގެ ދުވަހެވެ.\nފިޠުރު ޢީދުގެ އުފާފާޅު ކުރަމުންދާއިރު، ދުނިޔޭގެ ބައެއް ޤައުމުތަކުގެ މުސްލިމް އުޚުތުންނާއި އަޚުން ބަރުދާސްތު ކުރަމުންދާ ހިތާމަތަކާއި ފުން އިޙްސާސްތަކުގެ މަތިން އަޅުގަނޑުމެން ހަނދާން ކުރަމުއެވެ. ޚާއްޞަކޮށް، ފަލަސްޠީނު ރައްޔިތުންނަށް ލިބެމުންދާ އަނިޔާތަކާއި އެމީހުން ތަޙައްމަލުކުރަމުންގެންދާ ހިތްދަތި ދުވަސްތައް އަޅުގަނޑުމެންގެ ހިތްމައްޗަށް ގެންނަމުއެވެ. އަދި ފަލަސްޠީނު ރައްޔިތުން، ކުރަމުންދާ ޖިހާދަށް ނަޞްރާއި ކާމިޔާބީ ދެއްވުން އެދި މާތްﷲގެ ޙަޟްރަތުގައި ދުޢާ ދަންނަވަމުއެވެ. އަދި އިޒުރޭލުން ހިންގަމުންގެންދާ މި ބޮޑު ޖަރީމާތަކާއި ލާއިންސާނީ ޢަމަލުތައް އެންމެ ހަރުކަށި ޢިބާރާތުން މިއަދުވެސް އަޅުގަނޑު ކުށްވެރި ކުރަމުއެވެ.\nއަދިވެސް އެއްފަހަރު މި ބަރަކާތްތެރި ފިޠުރު ޢީދުގެ ތަހުނިޔާ، ރާއްޖޭގެ ލޮބުވެތި ރައްޔިތުންނަށް އަރިސް ކުރަމެވެ. ޢީދުގެ އުފާ ފާޅުކުރަމުންދާއިރު، އިސްލާމީ ރިވެތި ހަމަތަކާއި އުޞޫލުތަކުގަޔާއި، މުޖުތަމަޢުގެ އަޚްލާޤީ މިންގަނޑުގައި ހިފެހެއްޓެވުމަށް އަޅުގަނޑު ނަޞޭޙަތްތެރިވަމެވެ.\nމާތްﷲ، މި ޢީދުގެ ދުވަސްތަކަކީ، ރާއްޖޭގެ ރައްޔިތުންނަށާއި ދުނިޔޭގެ އެކި ކަންކޮޅުތަކުގައި އުޅެމުންގެންދާ މުސްލިމް އުޚުތުންނަށާއި އަޚުންނަށް އުފާވެރި، ބާއްޖަވެރި ދުވަސްތަކެއް ކަމުގައި ލައްވާށިއެވެ! ބަރަކާތްތެރި ރަމަޟާންމަހު އަޅުގަނޑުމެން ހިފި ރޯދައާއި ކުރި އަޅުކަންތައްތަކުގެ ހެޔޮ ޘަވާބާއި ދަރުމަ، އެކަލާނގެ އަޅުގަނޑުމެންނަށް މިންވަރު ކުރައްވާށިއެވެ!


Bayaku dhani supreme court gana thalhuvamun : Shaheedh\nބަޔަކު ދަނީ ސުޕްރީމު ކޯޓު ގަނަ ތަޅުވަމުން: ޝަހީދު\n3 މަސް,3ހަފްތާ,6ދުވަސް, 15 ގަޑި, 15 މިނެޓް, 11 ސިކުންތު ކުރިން 7270މަރިޔަމް އިސްއާދާ\n- އަލްއުސްތާޒު މުހައްމަދު ޝަހީދު -\nމިހާރު ފެނިގެންދަނީ ސުޕްރީމު ކޯޓު ގަނަތަޅުވަން ބަޔަކު މަސައްކަތް ކުރާ މަންޒަރުކަމަށް ޕްރޮގްރެސިވް ޕާޓީ އޮފް މޯލްޑިވްސްގެ ޤާނޫނީ ވަކީލު އަދި ޕީޕަލްސް ނެޝަނަލް ކޮންގްރެސް ޕާޓީގެ ކައުންސިލް މެމްބަރު އަލްއުސްތާޒު މުހައްމަދު ޝަހީދު ވިދާޅުވެއްޖެއެވެ.\nރާއްޖޭގެ ސުޕްރީމު ކޯޓުގެ ފަނޑިޔާރު އަބްދުﷲ ދީދީގެ މައްޗަށް ކުރެވުމުން އަންނަ ތަހުގީގުތަކަކާ ގުޅިގެން ޗެނަލް 13ގެ ނިއުސް ޓޯކު ޕްރޮގްރާމުގައި ވާހަކަ ދައްކަވަމުން ޝަހީދު ވިދާޅުވީ، ޝަރުޢީ ނިޒާމުގެ އެންމެ މަތީ ފަރާތާ ކުޅުމަށް މިސަރުކާރުން މަސައްކަތް ކުރަމުންދާއިރު އެބޭފުޅުން ކުރިން ވިދާޅުވީ ޖުޑިޝިއަރީ އިސްލާހު ކުރާނެ ކަމަށެވެ.\nނަމަވެސް މިއަދު ފެންނަމުން މިދަނީ ޖުޑިޝިއަރީ އިސްލާހުކުރަން މަސައްކަތް ކުރާ މަންޒަރު ނޫން ކަމަށާ މިއަދު ފެނިގެން ދަނީ ޝަރުއީ ނިޒާމުގައި އެންމެ ފަހު ބަސް ބުނާ، އެ ނިޒާމުގެ އެންމެ މަތީ ފަރާތްކަމުގައިވާ ސުޕްރީމު ކޯޓު ކަމަށްވާއިރު އެ ކޯޓުގެ ހުކުމްތަކަށް ގޮން ޖަހާ ބަޔަކު މީހުން އެ ކޯޓު ގަނަ ތަޅުވަމުން ގެންދަވާ މަންޒަރުކަމަށް ޝަހީދު ވިދާޅުވިއެވެ.\nޝަހީދު އިތުރަށް ވިދާޅުވީ، މިއަދުގެ ސަރުކާރުން ކުރަމުން ގެންދާ ކަންތައްތަކަކީ ސިޔާސީ ގޮތުން ޖަހާ ސްޓަންޓެއް ކަމަށެވެ. އެގޮތުން ރައްޔިތުންގެ ހިތްހަމަ ނުޖެހުން މި ސަރުކާރާ މެދު އެކި އެކި ކަންކަމުގައި ހުރިއިރު މިފަދަ ތަހުގީގެއް ހިންގާ އެމްއެމްޕީއާރުސީއާ ފަނޑިޔާރު އަބްދުﷲ ދީދީއާ ގުޅުވައިގެން މައްސަލައެއް ފެންމަތިކުރުމުގެ ބޭނުމަކީ ރައްޔިތުން އެމީހުންގެ ޝަކުވާތައް މަތިން ހަނދާން ނައްތާލާން ކުރަމުން ގެންދާ މަސައްކަތެއް ކަމަށެވެ.\nއެގޮތުން ސަރުކާރުގެ އަމާޒަކީ ބޮޑުވެފައިވާ ކަރަންޓް ބިލާ އަދި ސަރުކާރުން ފުއްދައި ދޭން ވައުދުވި ކަންތައް ނުވެވާކަން ރައްޔިތުން ހަނދާންނެތި އެމީހުންގެ ސަމާލުކަން މި ފަދަ ކަންކަމަށް ހުއްޓުވުން ކަމަށް ޝަހީދު ވިދާޅުވިއެވެ.\nޝަހީދު މިފަދަ މޭރުމަކުން ވާހަކަދައްކަވާފައިވާއިރު، މިސަރުކާރުން ވެރިކަމަށް ވަޑައިގެން ފުރަތަމަ 100 ދުވަހުގެ ތެރޭގައި ފުއްދަވާ ދެއްވާނެ ކަމަށް ވިދާޅުވި ކަންކަމުގެ ބައިކުޅަ ބައިވެސް ފުރިހަމަ ވެފައި ނުވާކަމަށް ގިނަ ރައްޔިތުން ދަނީ ބުނަމުންނެވެ.\nސުޕްރީމް ކޯޓު ކޮންގްރެސް ޕާޓީ އެމްޑީޕީ


ކެޑެމޫލެފަރޮ ހިމާޔަތް ކުރަންޖެހޭ – Issey for Mayor\nތިމާވެށި / ކެޑެމޫލެފަރޮ ހިމާޔަތް ކުރަންޖެހޭ\n(2) .އެންމެފުރަތަމަ ކެޑެމޫލެ ފަރު ބަލާލަން ފުރުސަތު ލިބުނީ ގްރޭޑް ހައެއް ގައި އުޅުނުއިރުއެވެ. ރީތިފޮތިގަނޑެއް ހަދިޔާއަކަށް ލިބިގެން ފެޝަން ގަމީހެއް ފައްސަން ދިޔައީ ރާޑޯ ޓެއިލާސް އަށެވެ. މިންނަގާ ނިމުމުން ދޫނޑިގަމު ދެތިން ރައްޓެއްސަކާއިއެކު ބައިސްކަލްގައި “ކެޑެމޫލެ ފަރޮ” ފެނޭތޯ ގަސްތަކުގެ ތެރެއިން ދުއްވާފަގޮސް ނިކުމެވުނީ ހީވާގޮތުން މިހާރު ރޯޔަލް ރެސްޓޯރެންޓު ހުރި ހިސާބަށެވެ. ފަރަށް އިޝާރާތްކޮތް އަހަރެމެންގެ އެއް ގައިޑު ބުނީ “މިތަނި އޮޕޮސިޓަހަސް ރަޅޮ އެންނެން”. ތެދެކެވެ. ބޮޑެތިރާޅުތައް ދާކަށް ވަކިދިމާލެއްނެތި ނަގަމުން ދިޔައެވެ. ކަނާތުން ވާތަށެވެ. ވާތުން ކަނާތަށެވެ. ބޭރުން އެއްގަމަށެވެ. ކައިރިން ދުރަށެވެ. އަހަންނަށް ކުރިން ފެނިފައިހުރީ ބޭރުން އެއްގަމަށް ރާޅު އަންނަތަނެވެ. އެހެންކަމުން ކުރިމަތީގައި އޮތީ ބޮޑުވެގެންވާ އަޖާއިބެއް ކަހަލަ ތަނެކެވެ.\n(3) މިފަރާއިބެހޭގޮތުން ދިރާސާތަކެއް ކުރެވިފައިނެތަސް މިފަރުގެ މުހިއްމުކަން ކޮންމެ ދުވަހުކަވެސް ދަނީ ފެންނަމުންނެވެ. އެއްވެސް ހަމައެއްނެތްތަނެއްގެ ގޮތޮގައި ފެންނަމުން މިދިޔަ “ކެޑެމޫލެ ފަރަކީ” ފުވައްމުލަކަށް ކިހާ މުހިންމު ތަނެއްބާއެވެ.\n(4) ފުވައްމުލަކަކީ ރަށާއި ވަރަށް ކައިރިން ކަނޑުމަސްވެރިކަން ކުރާ ރަށެކެވެ. ރަށުގެ އެއްމޭލް ދެމޭލް ބޭރުންވެސް ކަނޑުމަހާއި ކަންނެލި ބާނާ ރަށެކެވެ. މިއީ މަސްވެރިންނަށާއި ރަށުގެ ހުރިހާ އެންމެނަށްވެސް ލިބިފައިވާ ފަސޭހަކަމެކެވެ. ނަސީބެކެވެ. ނިއުމަތެކެވެ. ފުވައްމުލަކަކީ މާސިންގާ ކަނޑު މެދުގައި އޮތް ރަށަކަށް ވުމުގެ އިތުރުން ރަށާއި ގުޅިގެން ފުން ފަރެއް ނޫނީ ތިލައެއް އޮތުމަކީ މީގެ ވަރަށް ބޮޑު ސަބަބެކެވެ. އެފަރަކީ ގުދުރަތީ އޮއިވާލި ކަނދުފައްޗެކެވެ. ފަރުދެ ދިރުމަކީ އެހިސާބުގެ މަސްވެރިކަން ރަނގަޅުވުމުގެ އެންމެބޮޑު އަސްލެވެ.\n(5) ފުވައްމުލަކުގެ ކަނޑުއަޑީގެ ރީތިކަމަކީ ފީނާމީހުން ބަލާހިތްވާ ރާއްޖޭގެ އެހެންތަންތަނާއި ތަފާތު ރީތިކަމެއް ވާ ތަނެކެވެ. ހާއްސަކޮށް ކެޑެމޫލެފަރު ފާހަނގަކޮށްލެވެއެވެ. ފަރުގެ މުރަކައިގެ އިތުރުން މުޅިދުނިޔޭގައިވެސް މަދުން ފެންނަ ވައްތަރުގެ މިޔަރެއް ކަމުގައިވާ “ނަގުލް މޭރެ” (ތްރެޝާ ޝާކް / ކަނޑި މިޔަރު) ފެންނަ ހިސާބެކެވެ. މާކަނޑުގައި އުޅޭ މި މިޔަރު އާންމުކޮށް ފެންނަނީ މާކަނޑުގައި ހުންނަ ތިލަތައް ކައިރިންނެވެ. އެގޮތުން ފުވައްމުލަކު މި ފަރަކީ ކަނޑު މެދުގައިވާ ތިލައެކެވެ. މީގެ އިތުރުން “ސަންފިޝް”، “ބީޑިބޮލް މޭރެ” (ހެމާހެޑް ޝާކް) އަދި މަޑި (މަންތާ ރޭ) އަކީވެސް ކެޑެމޫލެ ފަރުން ފެންނަ، ފީނާމީހުން ބަލާހިތްވާ ޒާތުގެ އެއްޗެއްސެވެ.\n(6) މިގޮތަށް މިކަންއޮތަސް މިފަރަކީ އެއާއި ދޭތެރޭ އަހަރެމެން މާބޮޑަށް ވިސްނާ ތަނެއް ނޫނެވެ. އެފަރުގެ މުހިންމުކަން އަހަރެމެންނަށް އެހާބޮޑަކަށް ވިސްނިފައެއް ނެތެވެ. ފަރަކީ ހިމާޔަތް ކުރަންޖެހޭ ތަނެއްގެ ގޮތުގައި އަހަރެމެންނަކަށް ސިފަކުރެވިފައެއް އަދި ނެތެވެ.\n(7) ފަރަށް ލިބެމުންދާ ގެއްލުންތަކާއި ދޭތެރޭ ވިސްނަން ޖެހެއެވެ. ދާދިފަހުން އެފަރަށް އެރި އާގުބޯޓުގެ ސަބަބުންވެސް ފަރަށް ބޮޑެތި ގެއްލުންތަކެއް ވާނެކަމަށް ބެލެވެއެވެ. އަދި ހަމައެހެންމެ ފަރަށް ނަގިލި ލުމަކީވެސް ފަރުގެ ދިރުމަށް ގެއްލުންލިބޭނެ ކަމެކެވެ. މީގެ އިތުރުން ގޭގެއިން ގޮނޑުދޮށަށް އުކާލަމުންދާ ކުނި އަދި ހާއްސަކޮށް ޕްލާސްޓިކު ކޮތަޅުތަކަކީ އޭގެ ސަބަބުން ފަރަށް ގެއްލުންވާނެ އެއްޗެއްސެވެ.\n(8) ފަރުތަކަށް ގެއްލުންލިބޭ އެންމެ ބޮޑު އެއްކަމަކީ ނަރުދަމާ ނިޒާމުން ބޭރުވާ ފެނާއި ނަޖިހުގެ ސަބަބުން ފަރުގެ ދިރުން ނެތިގެން ދިއުމެވެ. އޭގައި ހިމެނޭ ފެން، ޖަރާސީމާއި ފަނިފަކުސަ، ކެމިކަލް އަދި ކަނޑުގެ ދިރުމާއި ނުގުޅޭ މާއްދާތަކުން ފަރަށް އިއާދަ ނުކުރެވޭވަރުގެ ގެއްލުންވުން ވަރަށް ގާތެވެ. އަދިހަމައެހެންމެ އޭގައި ހިމެނޭ “ކުނޑި” (ސެޑިމެންޓު) ފަރުމައްޗަށް އެޅުމަކީވެސް ފަރުގެ ދިރުމަށް އަސަރުކުރާނެ ކަމެކެވެ. އެހެންކަމުން ރަށުގެ ނަރުދަމާ އަޅާއިރު މިކަމަށް ވަރަށް ފުންކޮށް ވިސްނާ ވީހާވެސް ރައްކާތެރިގޮތަކަށް އެނިޒާމު ފަރުމާކުރަން ޖެހެއެވެ.\n(9) ތަރައްގީއަކީ ގުދުރަތީ ރީތިކަމާއި ވަސީލަތްތައް ނެތިކޮށްލުމެއް ނޫނެވެ. ގަސްތައް ކަނޑާ ތިރިކުރުމެއް ނޫނެވެ. ފަޅުތަކާއި ފަރުތައް ހަލާކުކޮށް ހިއްކުމެއް ނޫނެވެ. އަނެއް މާލެއަށް ހެދުމެއްވެސް ނޫނެވެ.\n(10) އަހަރެމްނަނަށް ލިބިފައިވާ ކެޑެމޫލެ ފަރަކީ ވަރަށްބޮޑު ގުދުރަތީ މުއްސަނދި ކަމެކެވެ. މަސްވެރިކަމަށެވެ. ރަށުގެ ރީތި ކަމަށެވެ. ފަތުރުވެރި ކަމަށެވެ. ފުވައްމުލަކަކީ ކައިރީގައި އެހެން ފަޅެއް ނުވަތަ ފަރެއްވެސް ވާރަށެއް ނޫނެވެ. އަހަރެމެންނަށް ލިބިފައިވާ ހަމައެކަނި ފަރުގެ ބޭނުންތެރިކަމާއި މުހިއްމުކަމާއި ދޭތެރޭ އަހަރެމެން ހޭލުންތެރިވާން އެބަޖެހެއެވެ. ހޭލުންތެރިކުރުވަން އެބަޖެހެއެވެ. އެފަރު ހިމާޔަތްކުރުރަން ކަންތަތްތަކެއް ކުރަން އެބަ ޖެހެއެވެ.\nއެކްސްޕޯޓް އިމްޕޯޓް ގާނޫނު އިސްލާހު ކުރާއިރު ކުރެވިދާނެ ބައެއް މުހިންމު ކަންތައްތައް (557)


Dhivehi bas rakkaatherii kureveynee bahaa medhu dhekey goiy badhalukoggen: Yumna - vNews.mv\n( މާލެ ،7ނޮވެމްބަރު 2019 ) - އެމްއާރްއެމް އުފެއްދުމުގެ ޖަލްސާގެ ތެރެއިން - ވީފޮޓޯ : އަހުމަދު ޝުރާއު\nދިވެހިބަސް ރައްކާތެރި ކުރެވޭނީ ބަހާމެދު ދެކޭ ގޮތް ބަދަލުކޮށްގެން: ޔުމްނާ\nޝުރުފާ މުޙައްމަދު 21 February 2020, 19:39\nދިވެހިބަސް ރައްކާތެރި ކުރެވޭނީ ބަހާމެދު ދެކޭ ގޮތް ބަދަލުކޮށްގެން ކަމަށް، މިނިސްޓަރ އޮފ އާރޓްސް، ކަލްޗާ އެންޑް ހެރިޓޭޖް ޔުމްނާ މައުމޫން ވިދާޅުވެއްޖެއެވެ.\nމާދަރީބަހުގެ ދުވަހާ ގުޅިގެން މިނިސްޓަރ ޔުމްނާ ދެއްވި ޚިތާބުގައި ވިދާޅުވީ ދިވެހިބަހަކީ މުއްސަނދި ބަހުރުވަތަކެއް ލިބިފައިވާ ބަހެއް ކަމަށެވެ. ބަހުރުވަތަކަކީ އެ އަތޮޅެއް ނުވަތަ ރަށެއްގެ ސަގާފަތާއި، ދިރިއުޅުން ދައްކުވައިދޭ މާނަވީ ތަރިކައެއް ކަމަށެވެ. ބަހުރުވަތައް ދިރުވަން މަސައްކަތްކުރަން ޖެހޭކަން ވެސް މިނިސްޓަރު ފާހަގަކުރެއްވިއެވެ. އަދި ވިދާޅުވީ ބަހަކީ ދިވެހިންގެ ތާރީޚާއި ސަގާފަތާއި ތަރިއާއި އާދަކާދައާ ގުޅުވައިދޭ އެއްޗެއް ކަމަށާއި އަދި އެއީ ތަހުޒީބާއި ތަމަންދުން ބިނާވާ ހަޟާރީ ތަރިކައެއް ކަމަށެވެ.\nމިއަދު ރާއްޖޭގައިވެސް ގިނަ ކުދިން ވާހަކަދައްކާ އާންމު ބަހަކަށް އިނގިރޭސިބަސްވެ ދިވެހިބަހާއި ދުރަށް އެކުދިން ގެންދެވޭ ކަމީ ކަންބޮޑުވާކަމެއް ކަމަށް މިނިސްޓަރ ވިދާޅުވިއެވެ. ގިނަ ކުޑަކުދިންނާއި ޒުވާނުން މިހާރު ވިސްނައި، ވާހަކަދައްކާ ހަދަނީ އިނގިރޭސިބަހުން ކަމަށާއި މިއީ ދިވެހިބަސް އުވިގެން ހިނގައިދާނެ ކަމުގެ ނިޝާނެއް ކަމަށެވެ. ދިވެހިބަސް ރައްކާތެރި ކުރެވޭނީ ބަހާ މެދު ދެކޭ ގޮތް ބަދަލުކޮށްގެން ކަމަށް ވެސް މިނިސްޓަރު ޔުމްނާ ވިދާޅުވިއެވެ.\nމިއަދު ގިނަ ކުޑަކުދީންނާއި ޒުވާނުން ވިސްނަނީ އިނގިރޭސި ބަހުން. ވާހަކަދައްކަނީ އިނގިރޭސިބަހުން. މިއީ ކަންބޮޑުވާން ޖެހޭ މައްސަލައެއް. މިއީ ބަސް އުވިގެން ދާން މެދުވެރިވާ ސަބަބުތަކުގެ ތެރެއިން ސަބަބެއް. މިހެންވުމުން ދިވެހިބަސް ރައްކާތެރިކުރެވޭނީ ބަހާ މެދު އަޅުގަނޑުމެން ދެކޭގޮތް ބަދަލުކޮށްގެން. ބަހަށް އަޅުގަނޑުމެން އިޖާބަދޭ ގޮތް ބަދަލުކޮށްގެން،\nމިނިސްޓަރ ޔުމްނާ ވިދާޅުވީ މައިންބަފައިން ފަރުވާތެރިކަމާއެކު ދަރީންނަށް ދިވެހިބަސް ދަސްކޮށްދޭންޖެހޭ ކަމަށާއި އެކަމަށްޓަކައި ގޭތެރެއިން ފެށިގެން ގިނަގުނަ މަސައްކަތްތަކެއް ކުރަން ޖެހޭ ކަމަށެވެ.\nމިނިސްޓަރުގެ ޚިތާބުގައި އިތުރަށް ފާހަގަކުރައްވާފައިވަނީ ދުނިޔޭގައި މީހުން ވާހަކަދައްކާ އުޅޭ 7000 ބަހުގެ ތެރެއިން ދެބައިކުޅައެއްބައި ނެތިދިޔުމުގެ ބިރު އޮތް ކަމެވެ. ގާތްގަނޑަކަށް ކޮންމެ2ހަފުތާއަކުން ބަހެއް އުވި ނެތެމުންދާ ކަމަށް ބަހުގެ މާހިރުން ވިދާޅުވާއިރު އެހެން އެކަން ހިނގާނަމަ، ކޮންމެ އަހަރަކު ގާތްގަނޑަކަށް 25 އަކަށް ބަސް އުވިގެންދާނެ ކަމަށެވެ. އެގޮތުން ކުޑަކުދިންގެ ސިކުނޑިތަކަށް ބަހެއް ރަނގަޅު ގޮތުގައި ވާސިލްކޮށް ނުދެވިއްޖެ ނަމަ އެ ބަހެއް ނެތިދާނެ ކަމަށް ބަހުގެ އިލްމުވެރިން ވިދާޅުވާ ކަމަށާއި، އެއީ ފުންކޮށް ވިސްނަން ޖެހޭ ކަމެއް ކަމަށް މިނިސްޓަރު ވިދާޅުވިއެވެ.\nމިއަދު މި ފާހަގަކުރި 20 ވަނަ ބައިނަލްއަގްވާމީ މާދަރީބަހުގެ ދުވަހުގެ ޝިއާރަކީ "ސަރަހައްދީ އިމެއް ނެތި ބަސްބަސް" މިއެވެ.\nމިނިސްޓަރު ޔުމްނާ ވިދާޅުވީ މި ދުވަސް ފާހަގަކުރުމުގެ ބޭނުމަކީ ދިވެހި ދަރިންގެ ސިކުނޑިތައް ބައްޓަންކުރުމުގައި މާދަރީބަސް އަދާކުރާ ދައުރަށް ސަމާލުކަން ދިނުން ކަމަށެވެ.\nއެކަޑަމީގެ މި ޒިންމާ ނަގަން މުސާރަ ނަންގަވާ ބޭފުޅުންވެސް ހިޔެއްނުވޭ ބަހަށް އިހުތިރާމެއް ކުރާ ހެނެއް.\nމިކަމުގެ ޒިންމާ އުފުއްލަވަން ތިއްބެވި ގިނަ ބޭފުޅުން މިހާރުވެސް އެމީހުންގެ އަމިއްލަ ދިރި އުޅުމުގަ ހަރަކާތްތެރި ވާއިރު ބަހަށްވެސް ބަހުގެ އެއްވެސް ހަމަޔަކަށްވެސް އިހުތިރާމެއް ނުކުރޭ. ދެން ކިހިނެއް އެހެން ބަޔަކު ކުރާނީ


Hithadhoogai annekka ves caaru thakeggai roakollaifi | Mihaaru\nހިތަދޫގައި ރޭ ރޯކޮށްލި ޓެކްސީ ކާރު.\n17 ޖުލައި 2017 - 10:089comments\nރޭ ދަންވަރު ވަގުތެއްގައި ރޯކޮށްލާފައި ވަނީ ހިތަދޫ ރޯޒްމީން ގޭގެ ކައިރީގައ އޮތް ދެ ކާރަކާއި ޝިއުބްގޭގެ ގޯތިތެރޭގައި އޮތް ކާރެއްގަ އެވެ. މި ހާދިސާގައި އެ ކާރުތަކަށް އެކި ވަރުގެ ގެއްލުންތައް ވަނީ ލިބިފަ އެވެ.\nފުލުހުން ބުނީ ރޭ ކާރުތަކެއްގައި ރޯކޮށްލުމާ ގުޅިގެން ތުހުމަތު ކުރެވޭ ދެ މީހަކު މިހާރު ހައްޔަރުކޮށްފައިވާ ކަމަށާއި މިކަމުގެ އިތުރު ބަޔަކު ޝާމިލްވާ ކަމަށް ބެލެވޭތީ އެ މީހުން ހޯދުމުގެ މަސައްކަތް ކުރަމުން އަންނަ ކަމަށެވެ.\nމި މަހުގެ 12 ވަނަ ދުވަހުގެ ރޭ ހިތަދޫގައި ދެ ކާރެއްގައި ރޯކޮށްލައި ފުލުހެއްގެ ޕްރައިވެޓް ކާރެއްގައި ވެސް ވަނީ ރޯކޮށްލައިފަ އެވެ.ރޭ ރޯކޮށްލި ތިން ކާރުގެ ތެރެއިން އެއް ކާރަކީ ޓެކްސީ ކުރާ ކާރެކެވެ.\nހިތަދޫގައި ރޭ ރޯކޮށްލި ކާރެއް: މިފަދަ ހާދިސާތައް ދަނީ އިތުރުވަމުން.\nފުލުހުން ބުނީ ހިތަދޫގައި ކާރުތަކުގައި ރޯކުރުމުގެ ހާދިސާތައް ވަރަށް ބޮޑަށް އިތުރުވެފައިވާތީ އެކަމަށް ސަމާލުވާން އެދޭ ކަމަށާއި މިއީ ކޮން ކަމަކާ ގުޅިގެން ހިންގާ ކަމެއްތޯ އިތުރަށް ތަހުގީގު ކުރަމުން އަންނަ ކަމަށެވެ.\nއިތުރު ލިޔުންތައް ކުށްކުރުން ސ. ހިތަދޫ އައްޑޫ ޕޮލިސް


Raudha Athif maruvi massalaige report Raees Offeehah fonuvaifi\nރައުދާ އާތިފް މަރުވި މައްސަލައިގެ ރިޕޯޓް ރައީސް އޮފީހަށް ފޮނުވައިފި\nރައުދާ އާތިފް މަރުވެފައިވަނީ 2017 ވަނަ އަހަރުގެ މަރޗް މަހުގެ 29 ވަނަ ދުވަހު\nކ. މާލެ |7ނޮވެންބަރ 2019 | ބުރާސްފަތި 16:34 | 4,204\nރައުދާ އާތިފް - ފޭސްބުކް\nބަންގްލަދޭޝްގައި މެޑިސިން ކިޔަވަމުންދިޔަ ދިވެހި މޮޑެލް ރައުދާ އާތިފްގެ މަރުގެ މައްސަލަ ބަލާ ނިންމާ އެ މައްސަލައިގެ ރިޕޯޓް ރައީސުލްޖުމްހޫރިއްޔާގެ އޮފީހަށް ފޮނުވާފައިވާކަަމަށް އެ މައްސަލަ ބަލަމުންދިޔަ މަރު ކޮމިޝަނުން ބުނެފި އެވެ.\nއެ ކޮމިޝަނުން އެހެން ބުނެފައިވަނީ މަރާލާފައިވާ މީހުންނާއި ގެއްލުވާލާފައިވާ މީހުންގެ މައްސަލަތައް ބެލުމަށް ރައީސުލްޖުމްހޫރިއްޔާ އުފައްދަވާފައިވާ ކޮމިޝަނުން ކޮށްފައިވާ ޓްވީޓެއްގަ އެވެ. ރައުދާ ދަންޖެހިފައި ހުއްޓާ ފެނިފައިވަނީ 2017 ވަނަ އަހަރުގެ މާރޗް މަހުގެ 29 ވަނަ ދުވަހު އޭނާ ދިރިއުޅެމުން ދިޔަ ކޮޓަރިންނެވެ.\nރައުދާ އަމިއްލަ އަށް މަރުވީ ނޫންކަމަށާއި ބަޔަކު އޭނާ މަރާލީ ކަމަށް ރައުދާގެ ބައްޕަ އަންނަނީ ބުނަމުންވެ. ރައުދާގެ ބައްޕަ މުހައްމަދު އާތިފް މިކަމުގައި ސުވާލު އުފެއްދުމާއެކު އެ މައްސަލަ އަލުން ވަނީ ތަހުގީގު ކުރަން ފަށާފަ އެވެ. މިހާތަނަށް ފަސް ފަހަރެއްގެ މަތިން، ބަންގްލަދޭޝްގެ ފުލުހުން ރައުދާގެ މަރު ތަހުގީގުކޮށްފައިވެއެވެ. އަދި މަރު ކޮމިޝަނަށް އެމައްސަލަ ހުށަހަޅާފައިވަނީވެސް އޭނާގެ ބައްޕަ އެވެ.\nމިދިޔަ ސެޕްޓެމްބަރ މަހު ރައީސުލްޖުމްހޫރިއްޔާ ނޫސްވެރިންނާ ބައްދަލުކުރައްވާ ވާހަކަފުޅު ދައްކަވަމުން ވިދާޅުވެފައިވަނީ ރައުދާ އާތިފް ގެ މަރުގެ މައްސަލައިގެ ރިޕޯޓް ވަރަށް އަވަހަށް ހާމަކުރައްވާނެ ކަމުގަ އެވެ.


Tholhendhoo Hasan Qasim: Dhivehi beyhuge emme mashooru label\nތޮަޅެންދޫ ހަސަން ގާސިމް: ދިވެހިބޭހުގެ އެންމެ މަޝްހޫރު ލޭބަލް!\nތޮޅެންދޫ ހަސަން ގާސިމް އަވަސް އޮންލައިނަށް ދެއްވި އިންޓަވިއު | އަވަސް\nދެހާސް އެއްވަނަ އަހަރު ނ. ތޮޅެންދޫގެ އައްޑިހަވަރަކަށް މީހުން އާބާދީގެ އާދޭހަށް އެ އަތޮޅު ކެނދިކޮޅުދޫއަށް ބަދަލުކުރި ނަމަވެސް ގާމަތީ އެ ރަށުގެ އެ އާބާދީ ތޮޅެންދޫ ފުއްޓަރާއި ގޮނޑުދޮށަށް ނަގާ ބިޔަ ބޮޑެތި ރާޅުތަކާ އެ މީހުން ސަމާސާކުރަން ފުއްޓަރަށް އެރި އުޅުނު ހަނދާންތަކުގެ ވާހަކަ ކިޔައިދެ އެވެ. ކިޔައިދެނީ އަލުން އެނބުރި ރަށަށް ދާން ބޭނުންވާނެ ރާގެއް ވެސް ލައިގެނެވެ. ތޮޅެންދޫ ހިޖުރަކުރި މީހުންގެ ތެރެއިން "އޮޔާބެހި" މިހާރު ހުޅުމާލޭގައި ހާއްސަ ބޭފުޅަކު ދިރިއުޅުއްވަ އެވެ. އެއީ ރާއްޖޭގައި ޗާޓުގައި އޮތް ތޮޅެންދޫ އަށް ވުރެ ބޮޑު މަޝްހޫރު ލޭބަލަކަށް ވެވަޑައިގެންނެވި "ނޫނު ތޮޅެންދޫ ހަސަން ގާސިމެ" ވެ. އޭނާއަކީ ތޮޅެންދޫ މުދިންކަމާއި ކުޑަކަތީބު ކަމާއި ކަތީބުކަން ކުރައްވާފައިވާ ދިވެހި ދައުލަތުގެ ވަރަށް ބޮޑު ހިދުމަތްތެރިއެކެވެ. އަދި ދިވެހި ރާއްޖެ ދުށް އެންމެ މޮޅު އެއް ބޭސްވެރިޔާ އެވެ. ކުޑަކުޑަ ތޮޅެންދޫން މާލެ ފައިބައި މަޖީދިއްޔާއިން ތައުލީމް ހާސިލް ކުރެއްވި ހަސަން ގާސިމަކީ ދިވެހި ހަކީމީ ބޭސްވެރިކަން ރާއްޖޭގައި މިހާރު ތިބި މަދު ބޭސްވެރިންގެ ތެރެއިން އެންމެ މަޝްހޫރު ނަމެވެ.\nތޮޅެންދޫ ހަސަން ގާސިމް\nމިހާރު އުމުރުން 80 އިގެ އަހަރުތައް ގުނަމުން ގެންދަވާ ހަސަން ގާސިމް ވެސް އެނާގެ ހަނދާތައް އާ ކުރައްވަ އެވެ. ތޮޅެންދޫގެ އާބާދީ އެ ރަށުގައި އުޅެމުން އައި ސާދާ ދިރިއުޅުމާއި އެ ރަށުގައި އޭނާ ކުރެއްވި ބޭސްވެރިކަމާއި އޭނާ މުޅި ރާއްޖެއަށް މަޝްހޫރުވެގެން ދިޔަ ގޮތުގެ ހަނދާންތައް އާ ކުރައްވަ އެވެ.\nތޮޅެންދޫގައި ގާސިމް އުޅުއްވި ގެ\nކުރީގެ ވަޒީރު އިލްޔާސް އިބްރާހިމްގެ އެންމެ އަރިސް އަދި ދިވެހި ބޭސްވެރި ކަމުގެ ރޮނގުން ޝަރަފުވެރި ކަމުގެ ގައުމީ އިނާމް ހާސިލް ކުރައްވާފައިވާ ހަސަން ގާސިމް ދިވެހި ބޭހުގެ ތެރެއަށް ވަދެ ވަޑައިގެންވެނީ އެއް ގޮތަކަށް ވެސް އެކަން ކުރައްވާ ހިތްޕުޅުވެގެނެއް ނޫނެވެ. އެއީ އޮތް ޝައުގުވެރި ކަމެއް ނޫނެވެ. އެކަމަކު އަތުގައި ހިފައިގެން ގޮސް ބޭސްވެރިއެއްގެ އުނގަށްލާފައި ދަސްކުރާށޭ ބުނުމުން މަޖޫބޫރުވެގެން ވެންނެވީ އެވެ. ހަސަން ގާސިމް ވިދާޅުވި ގޮތުގައި އޭނާ ބޭސްވެރިކަމުގެ ތެރެއަށް ވަދެވަޑައިގެންނެވީ އޭނާގެ މަންމަ އާއި ބައްޕަ ވަކި ކަމެއް ކުރަން އެންގެވުމުން ދެކޮޅެއް ނުހަދާން ވެގެނެވެ.\nދިވެހި ބޭސްވެރިކަމުގެ ފުރަތަމަ ދުވަސްކޮޅު އެކަން ކުރަން ކުރައްވާ ހިއްޕުޅެއް ނުވެ އެވެ. އެކަމާ ދުރަށް ވަޑައިގެންނެވޭތޯ އެތައް ބަހަނާއެއް ވެސް ދެއްކެވި އެވެ. ނަމަވެސް، މަޑުމަޑުން ދިވެހި ބޭހުގެ ވަހަށް ހޭނި ބޭހާއި ފަތްޕިލާވެލީގެ ތެރޭ ރަނގަޅަށް އުނގުޅި މޮޑެވި ބޭސްވެރިޔާ ހަސަން ގާސިމަކަށް ބަދަލުވެގެން ދިޔައީ އެވެ.\n"ވީގޮތަކީ ބައްޕަ އަކީވެސް ބޭސްވެރިއެއް ނޫން، ކާފަ އަކީވެސް ބޭސްވެރިއެއް ނޫން. ދެން އެހެން އުޅެނިކޮށް ޑޮކްޓަރު މުހައްމަދުމަނިކު [މާވާގޭ މުހައްމަދު މަނިކު] އަރުވާލެއްވީ އަޅުގަނޑުމެންގެ ރަށް ތޮޅެންދޫއަށް. އޭރު މާލޭގަ ޑޮކްޓަރުން ވެސް ވަރަށް މަދު. އެންމެ ޑޮކްޓަރެއް މާލޭގައި ވެސް ހުންނަވަނީ... އޭނަގެ ފަހަތުން މާދޫގެ ދޮހޮއްތު ކިޔާ މީހަކު ދުވާނެ ފަސްޓްއެއިޑްފޮށި ހިފަައިގެން ބައިސްކަލެއްގައި... އެހެން އުޅެނިކޮށް މުހައްމަދު މަނިކު ތޮޅެންދޫއަށް ފޮނުވާލެއްވީ. ދެން އޭނަ އަރިހަށް ބޭސް ހަދަން މީހުންތައް ށ. އަތޮޅާއި އެހެން އަތޮޅުތަކާއި ތަންތަނުން އަންނަން ފަށައިފި... ދެން ބައްޕަ ވިދާޅުވެއްޖެ ބޭސް ދަސްކުރާ ވާހަކަ، އަޅުގަނޑު އެކަމާ ގަޔަކާ ނުވި. ދެން މުހައްމަދުމަނިކު ބައްޕަ ގާތަށް ވަޑައިގެން ވިދާޅުވެއްޖެ އެކަމާ ގަޔަކާ ނުވިއޭ... ތިންމަނާވެސް މާ ގިނަ ދުވަހަކު ނުހުންނާނަމޭ އަވަސް ކުރާށޭ ދާން ޖެހި ދާނޭ.. ދެން ބައްޕަ ރުޅި ދުރުވެފައި ބޭސް ދަސްކުރާށޭ ވިދާޅުވީމާ ދެން އެ ފެށީ، އޭގެ ފަހުން މާލެ އައިސް ވެސްް ދަސް ކުރިން" ހަސަން ގާސިމްގެ ބޭސްވެރި ކަމުގެ ފެށުން އޭނާ ވިދާޅުވެ ދެއްވި އެވެ.\nހަސަނުބެ (ކ) އާއި އާއިލާ ތޮޅެންދޫގައި\nވަރަށް ޒުވާން އުމުރުގައި ދިވެ ބޭސްވެރިކަން ދަސް ކުރައްވައި ރާއްޖޭގެ ހުރިހާ ހިސާބެއްގައި މީހުންނަށް ބޭސް ކޮށްދެއްވުމުގައި ހަސަން ގާސިމް އުޅުއްވާތާ ބައިި ގަރުނަށްވުރެ ގިނަ ދުވަސް ވެއްޖެ އެވެ.\nބޮޑެތި އެކްސިޑެންޓްތައް ހިނގައި މީހުނަށް ބޮޑެތި އަނިޔާތައް ލިބުމުން އިމަޖެންސީކޮށް އިތުރު ފަރުވާ ދިނުމަށް ރިޔަލު ދޯނީގައި މީހުން ތޮޅެންދޫއަށް ދިޔަ ޒަމާނެއްވެސް މާޒީގައި ވެއްޖެ އެވެ. ވަރަށް ގިނަ މީހުން ބޭސްކުރަން ތޮޅެންދޫއަށް ދެވޭއިރު ވާނެ ހަ އެތިވެ ކަން ނިމިފައި އޮތް ޒަމާނެއްވެސް ދިޔައެވެ. ބަލި މީހުން ގޮވައިގެން ބޮއްކުރައާ ވަދުދޯންޏާއި މަސްދޯނިފަހަރުގައި ގޮސް އެތައް ގަޑި އިރަކު ތޮޅެންދޫއަށް ކައިރި ނުކުރެވި ރާޅުތެރޭގައި ތިބެ އެވެ. އާއްމުކޮށް ދަނީ މިހާރު ނަމަ ބޮޑެތި އޮޕަރޭޝަންތައް ކުރަންޖެހޭ ވަރަށް، ހަށިގަނޑުގވެ ކަށިތައް ބިނދިފައި ތިބޭ މީހުން ގޮވައިގެނެވެ. ބަލިމީހާައަށް ލިބިފައިވާ ޒަހަމްތަކަށް އިތުރު ގެއްލުމެއް ލިބުނަ ނުދީ ރާޅުތަކުން ސަލާމަތްކޮށް މީހުންނާއި ދޯނި އެއްގަމަށް އެހެލަނީ ތޮޅެންދޫގެ ހީވާގި އެހީތެރި ރައްޔިތުންނެވެ. ބޭހަށް ދާ އެ ހުރިހާ ގޮތެއް ސިފަކޮށްލައިދޭން ހަސަން ގާސިމް ވިދާޅުވަނީ "ތޮޅެންދޫގެ ފުއްޓަރު މައްޗަށް ނަގާ ބޮޑެތި ބިޔަ ރާޅުތަކުގެ ހޮޅީގެ ދަށުނުވެ، ތޮޅެންދޫއަށް މީހުން ލަފަނީ އެއް ނޫނެވެ. މީހުން ލައްގަނީ" އެވެ.\n"ބޭހަށް ދާ މީހުން ތޮޅެންދޫއަށް ލައްގަނީ... އަޅުގަނޑު ކާންދީ، ނިންދަވަނީ އަޅުގަނޑުގެ އަމިއްލަ ހަރަދުގައި ބޭސް ކުރަނީ... ދެން ފަަސޭހަވުމުން ކަލޭ ތިޔަހަރީ ފަސޭހަވެފަ އޭ ދެން ދަހަރޭ ބުނީމައި ނުކުމެގެން ހިނގައިދޭ!" ހަސަން ގާސިމް ވިދާޅުވި އެވެ.\nތޮޅެންދޫގެ ހަނދާތަކުގެ އަލްބަމެއް ގާސިމް ދައްކަވަނީ\nބޭހަށް ރާއްޖޭގެ އުތުރުން ފެށިގެން ދެކުނަށް ހުރިހާ ރަށަކުން ވެސް ކުޑަކުޑަ ތޮޅެންދޫއަށް މީހުން ދިޔައެވެ. އެއީ އެކި ކަހަލަ ފަރުވާ އަށެވެ. އެއިން ކޮންމެ މީހަކު ދެ މަސް ތިން މަސް ވަންދެން ހަސަން ގާސިމްގެ ހިޔާވަހި ކަމުގައި ތިބެއެވެ. ފަތްޖެހި އެނދުގައި ތޮޅެންދޫއަށް ބާލާ ބަލި މީހާ ރަނގަޅުވެ އަމިއްލަ ހާލަށް ހިނގާފައި ދެއެވެ.\nގާސިމްގެ އަރިހަށް ތޮޅެންދޫއަށް ދާ މީހުނަށް ގާސިމްގެ ހުންނަނީ ކޮޓަރިފައްޗެއް ހައްދަވާފަ އެވެ. އެފަތީގައި ކޮޓަރިއެއް ދުވަހަކުވެސް ހުހެއް ނުވެއެވެ.\n" އެންމެ ކޮޓަރި އެއް ދެ ކޮޓަރި އެއް ނޫން. ބައިވަރު ކޮޓަރި ހުންނާނެ ހަމަ ބަރިއަކަށް. ހަނދާން ހުރޭ އަބަދުވެސް އެ ހުރިހާ ކޮޓަރިތަކެއް ގައި މީހުން ތިބޭނެ. ބޭސްކުރަން އައިސް އޭގެ ބައެއް މީހުން ހަދިޔާ ހިފައިގެން އަންނަނީ... ބޮޑެތި ދޮންކެޔޮ ގަނޑުގަނޑާއި ކަށިކެޔޮ ހިފައިގެން އަންނާނީ ... ބޭސްކޮށް ރަނގަޅުވެ ފޮނުވާލަންދެން ވެސް ހުރިހާ ކަމެއްވެސް އޮންނާނީ ހިލޭ،"\nހަސަން ގާސިމް ފޮތްތައް\nމިހާރު ހުޅުމާލޭގައި ދިރިއުޅުއްވާ ހަސަން ގާސިމް ވިދާޅުވާ ގޮތުގައި ތޮޅެންދޫގައި އެ ދުވަސްވަރު ކުރެވުނީ އުނދަގޫ މަސައްކަތެކެވ. އެކަމަކު އެއީ އިހުލާސްތެރި ތެދުވެރި މަސައްކަތެކެވެ.\n"އަޅުގަނޑުގެ މަސައްކަތަށް ދައުލަތުން އިނާމް ދެއްވައިިފި.. ރާއްޖޭގެ އެހާ ކުޑަކުޑަ ރަށެއްގަ ހުރި މީހަކަށް ސަރުކާރުން އެ ދޭ އެންމެ މަތީ ޝަރަފު ދެއްވައިފި ބޭސްވެރިކަމުގެ ރޮނގުން.. އަގަކީ ހަމައެކަނި ގުނާފަ ދޭ މިލިއަން ރުފިޔާއެއް ނޫން.. މީހުންގެ އިހުތިރާމާ ލޯތްބާ އެއީވެސް ހަމަ އަަގު ބޮޑު އެއްޗެއް!" ހަސަން ގާސިމް ވިދާޅުވި އެވެ.\nރައީސް މުހައްމަދު ނަޝިދު ޝަރަފުވެރި ކަމުގެ ގައުމީ އިނާމާ ހަސަން ގާސިމަސް އަރުވަނި\nހަސަން ގާސިމް ވަނީ ހަކީމީ ބޭސްވެރިކަމުގެ ހުރިހާ ބާވަތެއް ދަސް ކުރައްވާ އެއިން އެތައް ހާސް ބަޔަކަށް ފަރުވާ ދެއްވާފަ އެވެ. ދެވެހި ބޭހުގައި ހަސަން ގާސިމް ދެނެވަޑައި ނުގަންނަވާ ވެލެއް، މުލެއް، ގަހެއް ފަތެއް އަދި އެ އޮށެއް ތޮއްޓެއް ނެތެވެ.\nއުމުރުން ދުވަސްވެފައި ވުމާއި އުފަން ރަށާއި ދުރުގައި ހަނދާންތަކުގެ ތެރޭގައި އުޅުއްވެވި ނަމަވެސް ހަސަން ގާސިމް އުޅުއްވަނީ ބޭހުގެ ތެރޭގަ އެވެ. އެނާގެ ފަރުވާ އަށް އެދޭ މީހުންގެ ސަފަށް ބަދަލެއް ނާދެ އެވެ. އޭނާގެ ހިދުމަތަށް ވެސް ބަދަލެއް ނާދެ އެވެ. ތަފާތަކީ ތޮޅެންދޫގައި އޭނާ ނެތް ކަމެވެ.


20 އޮގަސްޓު 2015\n[އޯގަސްޓް 17، 2015 ގެ ބަޔާ ގުޅޭ]\nކަރުނަތައް ފޮރުވަމުން އަނެއްކާވެސް ޒައިދްއާއި ކުރިމަތިލަމުން ގޮސް އޭނާގެ އަތްދަބަސް ހާވާލުމަށް ފަހު އޭގެން ނެގި ފޮޓޯތަކެއް ޒައިދްގެ ކުރިމައްޗަށް އުކާލިއެވެ. މިއޮތީ ސަބަބު. ސާފުވެއްޖެ؟. ލޯބީގަ ހުވަޔާ ވައުދުތައް ވީއިރު ހީވީ އަހަރެން ނޫން އެހެން އަންހެނަކާ ދިމާލަށް ބަލާވެސް ނުލާނެއޭ! އެކަމަކު ބަލާބަލަ ހަޤީޤަތް، ނަސީބެއްނު ކައިވެންޏަށް އެއްބެސް ވުމުގެ ކުރިން އަހަންނަށް މިކަން އެނގުނުކަން. އަހަރެން ހިޔެއް ނުކުރަން ޒައިދް ތިހާ ދަށު ދަރަޖައަކަށް ވެއްޓިދާނެ ކަމަކަށް. އައި ޖަސްޓް ހޭޓް ޔޫ!” ބިންމަތީ ވެއްޓިފައި އޮތް ފޮޓޯގަނޑެއް ނަގާ އެއަށް ނަޒަރު ހިންގާލުމުން ޒައިދަށް އޭގެން ފެންނަމުން ދިޔައީ ޚުދު އޭނާއެވެ. އެެހެން އަންހެން ކުއްޖަކާ އެކުގައެވެ. އެކަމަކު އެއަންހެންކުއްޖަކީ ޔާނީ ހީކުރާ ކަހަލަ އަންހެންކުއްޖެއް ނޫނެވެ. އެއީ އޭނާގެ ކޮއްކޮ ތާރާއެވެ. އެއީ ޒައިދް ހޮސްޕިޓަލުން ދޫކޮށްލި ދުވަހު ނަގާފައިވާ ފޮޓޯއެކެވެ.\nވާނުވާ ނޭނގި ޒައިދް ޔާނީއާއި ދިމާލަށް ބަލަހައްޓައިގެން ހުރިއިރު އޭނާގެ މޫނުމަތިން ފާޅުވާން ހުރީ ހައިރާންކަމެވެ. “މިއީތަ ޔާނީ އަހަންނަށް އިތުބާރު ކުރާ މިންވަރަކީ؟ އަހަރެމެންގެ ދެމެދުގައިވާ ލޯބި ހަމަ އެހާ ބަލިކަށީތަ؟ ލޯމަތިން ފެންނަހާ ކަމެއް ޔާނީ އެހާ ފަސޭހައިން ޤަބޫލުކޮށްފާނެ ކަމަކަށް ޒައިދް ހިޔެއް ނުކުރެއެވެ. “ތިފޮޓޯތަކުން އަހަރެން ނަގަންވީ ދެން ކޮން މާނައެއްތަ؟ ތިފޮޓޯގަ ޒައިދްގެ ބަދަލުގަ އަހަރެން ހުރިނަމަވެސް ޒައިދް ބުނާނީ ހަމަ ތިހެންތަ؟ ބުނެބަލަ!” ލޮލުގައިވި ކަރުނަތައް ފޮރުވަން ކިތަންމެ ވަރަކަށް މަސައްކަތް ކުރި ނަމަވެސް ޒައިދްގެ ކުރިމަތީ މިފަހަރު ޔާނީއަކަށް ކެތެއް ނުކުރެވުނެވެ. “ޔާނީ ޕްލީޒް، އިހަށް އަހަރެން މިދައްކާ ވާހަކަ އަޑުއަހާބަލަ. މިއީ ޔާނީ ތިހީކުރާ ކަހަލަ ކަމެއް ނޫނޭ!” އެތަށް ގޮތަކުން ޒައިދް މަސައްކަތް ކުރަމުން ދިޔައީ ޔާނީއަށް ވިސްނަދެވޭތޯއެވެ. އެކަމަކު ޔާނީ ދިޔައީ ޒައިދްގެ ކޮންމެ ބަހަކަށް ބަދަލުގައި ރައްދު ދެމުންނެވެ. “އިތުރަށް ދެން ކޮންއެއްޗެއްތަ ކިޔައިދޭން އޮތީ، އަދިވެސް ހަދާނެ އިތުރު ދޮގެއް އޮތީތަ؟ ޒައިދް ޕްލީޒް ދެން އިތުރަށް އަހަރެމެން ދެމީހުންނަށް މިގުޅުން ކުރިއަށް ގެންދެވޭކަށް ނެތް. މިހިސާބުން މިކަންތައް މި ނިމުނީ! ހެޔޮނުވާނެ އަހަރެން ކުރިމަތިން ދުރައްދޭ، އައި ޑޯންޓް އީވަން ވޯންޓް ޓު ސީ ޔޫ އެގެއިން. ގުޑް ބާއި!” އެންމެ ފަހުގެ ވަދާއީ ސަލާން ކޮށްލި އިރު ޔާނީގެ ލޮލުން ފައިބަމުން ދިޔަ ކަރުންތަކުން މުޅި ކޯތާފަތް ވަނީ ތެންމާލާފައެވެ. ދުޅަވެ ރަތްވެފައިވާ ޔާނީގެ ދެލޮލުން އޭނާއަށް ކޮށްފައިވާ އަސަރު ކިތަންމެހާވެސް ރަނގަޅަކަށް ފާޅުވާން ހުއްޓެވެ. ޒައިދް އިތުރަށް ވާހަކަ ދައްކަން މަސައްކަތް ކުރުމުން ޔާނީ އަތުގެ އިޝާރާތުން އޭނާ ހުއްޓުވިއެވެ. އިތުރަށް ޒައިދް ހިތުގަ ޖެހޭ ފަދަ އެއްޗެއް ބުނާކަށް ޔާނީ ބޭނުމެއް ނޫނެވެ. މިހާރުވެސް ކުށެއް ނެތި އެތައް ދޮގު ބަދުނާމެއް އޭނާގެ ބޮލުގައި އެޅުވިއްޖެއެވެ.\nޒައިދްގެ ކުރިމަތީގައި ހުންނަން އުނދަގޫވެގެން އެންމެ ފަހުން ޔާނީ ޒައިދްގެ އަތުގައި ހިފައިގެން ގޮސް ކޮޓަރިން ބޭރަށް ނެރުނެވެ. ދެން ދުވަހަކުވެސް ބައްދަލު ނުވާނޭ ބުނާފަދަ އުސޫލަކުން ޔާނީ ވަރަށް ބާރަށް ދޮރު ޖެހިއެވެ. “ޔާނީ! އަހަންނަށް އިނގޭ ޔާނީ ތިތާ އެބަހުރިކަން އަދި އަހަރެން މިދައްކާ ވާހަކަ ޔާނީއަށް އަޑު އިވޭ ކަންވެސް. ޕްލީޒް ހަމައެންމެ ފަހަރަކު އަހަރެންނަށް ވާހަކަ ދައްކާނެ ފުރުސަތެއް ދީބަލަ! އެއަށް ފަހު ޔާނީގެ ކޮންމެ ނިންމުމެއް އަހަރެން ހެޔޮހިތުން ޤަބޫލު ކުރާނަން. މިޒައިދް ދެކެ ލޯބިވަންޏާ އެއްފަހަރު ނަމަވެސް ދޮރު ހުޅުވަބަލަ، ޕްލީޒް ޔާނީ، އައި ބެގް ޔޫ!” ދޮރުފަތުގައި ލެނގިލައިގެން ހުރިއިރު އަޑުން އަޑު ނަގާ ޔާނީއަށް ރޮވެން ފެށުމުން އަނގަމަތީ އަތްއަޅާ ބާރުކޮށްލީ އަޑު ބޭރަށް އިވިދާނެތީއެވެ. ޒައިދް ދޮރުގައި ތަޅަމުން ޔާނީއަށް ގޮވަމުން ދިޔަ އަޑަށް އެތެރޭގައި ތިބި ތާރާ، މިޝްކާ އަދި ޝިވަމްވެސް ބޭރަށް ނުކުތެވެ. ކަމެއް ގޯސްވެގެން އުޅޭކަން އެނގުމުން ޝިވަމް ޒައިދް އާއި ސުވާލު ކުރުމުން ޒައިދް އަނގައިންވެސް ނުބުނެ ވިއްޖެއްހެން ރާސްލާފައި ބޭރަށް ނުކުމެގެން ދިޔައެެވެ. އޭރު ޒައިދްވެސް ހުރީ ކޮންމެވެސް ވަރަކަށް ރޮވިފައެވެ. ނަމަވެސް އެކަން އެހެން މީހަކަށް ފެންނާކަށް އޭނާ ބޭނުމެއް ނުވިއެވެ. އޭނާ އަވަހަށް އެތަނުން ތިޔަނީވެސް އެހެންވެއެވެ.\nވޭން އަޅަމުން ދިޔަ ހިތަށް ލުޔެއް ލިބޭގޮތް ނުވުމުން ދުވެފައި ޔާނީ ނުކުތީ ބެލްކަންޏަށެވެ. ބޭނުންވީ ހިތްފުރެންދެން އެތާ ހުރެ ރޯލާށެވެ. އެވަގުތު ބޭރަށް ނުކުމެގެން ސައިކަލުގައި ޒައިދް ދާތަން ފެނުމުން ޔާނީއަށް އިހުނަށް ވުރެ ބާރަށް ރޮއެގަނެވުނެވެ. ހީވީ އޭނާގެ ހަށިގަނޑުން އެއްބައި އުނިވެގެން ދިޔަހެނެވެ. ހިތްކޮށައި ކުދިކުދި ކޮށްލި ހެނެވެ. “އަހަންނަށް މައާފް ކުރޭ ޒައިދް، ފަހަރެއްގައިވެސް އަހަރެން މިގޮތަށް ކަންތައް މިކުރީ ޒައިދް ހިތުގައި ޖައްސާކަށް ނޫން. އަހަންނަށް މަޖުބޫރު ވީ! އައި އިޝް އައި ކުޑް ޓެލް ޔޫ ވައި އައިމް ޑުއިން އޯލް ދިސް. އައެމް ސޮރީ، ބަޓް އައި ރިއަލީ ލަވް ޔޫ!” ރެއިލިންގައި ހިފަހައްޓަމުން މުށިތައް މައްޗަށް ތިރިވިއިރު ޔާނީ ހުރީ ރޮއެރޮއެ ހަލާކުވާ ވަރުވެފައެވެ. އޭނާގެ އަޑުވެސް ދިޔައީ ފަހަރަކަށް ފަހު ފަހަރެއް ބެދެމުންނެވެ. ރޮއެރޮއެ ދެލޯ ވަނީ ފާރުވެފައެވެ. އޭނާގެ އުފާވެރި ހަޔާތް އަމިއްލަ އަތުން ހަލާކުކޮށްލެވުނު ކަމުގެ އިހްސާސްވާ ކޮންމެ ފަހަރަކު ހިތްމަރާލައެވެ. ޒައިދްގެ އެއްވެސް ކުށެއް ނެތި އެފަދަ ބޮޑު އަނިޔާއެއް ދެވުނީތީ ޔާނީ އޭނާގެ އަމިއްލަ ނަފްސު ކުށްވެރިކުރިއެވެ. ބާރު ސްޕީޑެއްގައި ސައިކަލް ދުއްވަމުން ދިޔައިރު ޒައިދްގެ ކުރިމަތީ ސިފަވަމުން ދިޔައީ މީގެ ކުޑައިރުކޮޅެއް ކުރިން ހިނގާދިޔަ ހާދިސާއެވެ. ޤަބޫލުކުރަން ކިތަންމެ ދަތި ވިޔަސް އެކަން ދެނެއް ބަދަލެއް ނުވާނެއެވެ. ހިތާމައަކީ ޔާނީ ޒައިދަށް އިތުބާރު ނުކުރުމެވެ. އެއްފަހަރުވެސް ޒައިދް ދެއްކިވާހަކަ އަޑު އެހިނަމަ ކިހާ ރަނގަޅުވީސް ހެއްޔެވެ؟\nސުނާމީ ބިނާ ކައިރި ސައިކަލް ޕާކުކޮށްލުމަށް ފަހު ޒައިދް އެތަނުގައި މަޑުކޮށްލީ ހިތަށް ވިސްނަދެވޭތޯއެވެ. ޔާނީގެ ހިޔާލްތަކަށް ގެއްލިފައި ޒައިދަށް އިނދެވުނީ ޔާނީ އޭނާއާއި ދުރުގައި ވާތީ ހަނދާންވާލެއް ބޮޑުކަމުންނެވެ. ދެރަވެފައި ޔާނީ އާއި ދޭތެރޭ ޒައިދަށް ވިސްނެނީ އޭނާ ދެކެ ވާ ލޯތްބެއްގެ ބޮޑުކަމުންނެވެ. ޒައިދްގެ ހުރިހާވެސް އުންމީދަކީ ޔާނީ ކަމަށް ވާއިރު ދިރިއުޅުމަށް ލިބޭ ފުރިހަމަކަމާއެކު ހިތް އެދެމުން ދިޔައީ އުމުރަށް އެކީ އުޅުމަށެވެ. ޔާނީގެ ފަރާތުން ލޯބިން ބަހެއް ބުނެލާއަޑު އިވޭތޯ ޒައިދްގެ ހިތް އެދި ކެތްމަދުވެފައި އެކަމަށް އިންތިޒާރުކުރެވެއެވެ. ޒައިދްގެ ހިތް ގޮވަމުން ދިޔައީ ޔާނީ އޭނާގެ ގާތަށް އެނބުރި އައުމަށެވެ. ޔާނީއާއި ވަކިވުން ޒައިދަށް މިވަނީ ކެތްކުރަން ދަތި ވޭނަކަށް ވެފައެވެ. އިރުއިރުކޮޅަކަ ހުއްޓިފައި ޒައިދަށް ބެލެނީ ފަހަތަށެވެ. ހީވަނީ ޔާނީ އޭނާގެ ފަހަތުން އަންނަ ހެންނެވެ. އެހެނަސް މާޔޫސްވެގެން ކޮންމެ ފަހަރަކުވެސް އިސްޖަހާލަން ޖެހެނީ އެތަނުން ޔާނީ ފެންނަށް ނެތުމުންނެވެ. މާޒީ ހަނދާންވެ ކަރުނަތައް ދެލޮލުން އޮހޮރުނެވެ. އެއުފާވެރި ދުވަސްތަކެވެ. އެކުގައި ވީހައި ވައުދެވެ. “ކީއްވެ؟ ޔާނީ އަހަންނަށް ކުޑަކޮށްވެސް އިތުބާރު ނުކުރަނީތަ؟ ކޮބާ އެކުގައި ވުމަށް ވީހައި ވައުދާ ހުވާތައް؟ ކޮބާ އަހަރެން ދެކެ އިންތިހާއަށް ވީ ލޯބި؟ ވައި ޔޫ ޑިޑް ދިސް ޔާނީ؟ ވައި؟” މިފަހަރު ހަމަ ރަނގަޅަށްވެސް ޒައިދަށް ރޮވިއްޖެއެވެ. އޭނަ ކުރިއެކޭ އެއްފަދައިން މިހާރުވެސް ޔާނީ ދެކެ ހަޤީޤީ ލޯބި ވެއެވެ. ހަނދާންތައް އެނބުރި އައުމުން ޒައިދް ހީކުރީ އޭނާގެ ދިރިއުޅުން އަނބުރާ ލިބުނީ ކަމަށެވެ. ނަމަވެސް މިހުރިހާ ކަމެއްވެސް މިވީ ކުށްހީއަކަށެވެ. މިއަދު ހުރިހާ ކަމެއްވެސް މިވަނީ ބަދަލުވެފައެވެ. ޔާނީ ޒައިދްގެ ލޯބީގައި ކޮޅުފައިން ޖެހީ އޭނާގެ އެއްވެސް ކުށެއް އޮވެގެންނެވެ. ޒައިދް ޔާނީއަކަށް ބޭވަފާތެރިއެއް ނުވެއެވެ. އަދި ޔާނީވެސް ޒައިދަކަށް ބޭވަފާތެރިއެއް ނުވެއެވެ. އަސްލު ހަޤީޤަތް ޒައިދަށް އެނގޭނެނަމައެވެ. އެކަމަކު އާހް…\nތަރިތަކާއި ފުރިހަމަ ހަނދު ރަސްކަން ކުރަމުން ދިޔަ އުޑުމަތި އެއްކޮށްހެން ބަނަކޮށްލައި ކަޅުވިލާތަކުން ފުރާލައިފިއެވެ. ހީވީ ދެލޯބިވެރިންގެ ހިތާމައިގައި މުޅި ދުނިޔެވެސް ބައިވެރިވާ ހެންނެވެ. މާގިނައިރުތަކެއް ނުވެ ވާރޭގެ ބޮޑެތި ތިކިތައް ބިމަށް ދަތުރު ފަށައި މުޅި ހިސާބުގަނޑު ފެންބޮޑުކޮށްލައިފިއެވެ. ކަރުނައާއި ވާރޭގެ ތިކިތައް އެކުވެގެން ފައިބަމުން ދިޔައިރު ޒައިދް އިނީ އިންތަނުން ގުޑިލާންވެސް ހަނދާން ނެތިފައެވެ. ވިއްސާރައާއި ތެމި ފޯވިއިރުވެސް އޭނާއަށް އެކަމުގެ މާބޮޑު އިހުސާސެއް ކުރެވޭ ހެނެއް ހިޔެއް ނުވެއެވެ. އެއަށްވުރެ ބޮޑަށް އޭނާ އިނީ ހިތުގައި ޖެހިފައެވެ. އެވަގުތު ޔާނީގެ ހާލަކީވެސް ހަމަ އެފަދައެވެ. ރެއިލިންގައި ބޯޖައްސާލައިގެން އިންއިރު ޔާނީއެކޭ މަރުވެފައި އިން މައްޔިތެކޭ އެއްވެސް ތަފާތެއް ނެތެވެ. އަނދިރިކަން ވަށާލައި ޖައްވު ނާމާން ކުރި ފަދައިން ޔާނީގެ ހަޔާތްވެސް މި މިސާލުގައި ބީވެދާ ކަމުގެ އިހްސާސް އޭނާއަށް ކުރެވެމުން ދިޔައެވެ. ލޯތްބަކީ ފަރަޤެއްނުވާ ދެހިތުގެ ގުޅުމަކަށް ވިޔަސް، ލޯތްބަކީ އޯގާވުމާ އަދި އަޅާލުން ކަމުގައި ވިޔަސް މޫސުމާއެކުގައި ބަދަލްވެ މުށު ތެރެއިން ދެމި އެލޯބި މިއަދު ފަސްދީ ހިނގައްޖެއެވެ. މިއައި ކުއްލި ބަދަލާއެކީ މޭގައި ކޫރުއެޅި މިހާލުގައި މާޔޫސްވުމުން ޒައިދްގެ ހިތް އެދުނީ ލޯމަރާލުމަށެވެ. ހިތް މޮޅިވެ މާޔޫސްވިޔަސް އަދިވެސް ޒައިދް ޔާނީދެކެ އިންތިހާއަށް ލޯބިވެއެވެ.\nޖެހިގެން އައި ދުވަހެވެ. ގޭތެރޭގެ އެއްވެސް މީހަކާ ޔާނީ ވާހަކައެއް ނުދައްކައެވެ. ރޭގަ ކަންތައްވީ ގޮތް ދެމީހުންކުރެ އެކެއްގެ ފަރަތުންވެސް ސާފުވާ ގޮތް ނުވުމުން ޝިވަމްމެން ތިބީ ވަރަށް ހާސްވެ ކަންބޮޑުވެފައެވެ. ޒައިދްވެސް ގުޅާ ގުޅާ ފޯނު ނުނެގުމުން ތާރާ ނިންމީ އޭނާ އާއި ބައްދަލުކުރުމަށް ގެއަށް ދިއުމަށެވެ. އެހެންވެ ސައިވެސް ނުބޮއެ ފެންވަރާލައިގެން ތާރާ ދިޔައީ ހ.ބްލޫމިން ކަމަށްވާ އޭނާގެ ގެއަށެވެ. އޭގެ ކުޑައިރުކޮޅެއްފަހުން ވިކާޝްގެ ފޯނު ކޯލަކާއެކު އޭނާއާއި ބައްދަލު ކުރުމަށް ޔާނީ ގެއިން ނުކުތެވެ. ރޭގެ ހާދިސާއަށްފަހު ޔާނީ އަދިވެސް ހަމައަކށް ނޭޅެއެވެ. ހިތާ ދެކޮޅަށް ނަމަވެސް ވިކާޝް ބުނި ކޮންމެ ގޮތެއް ހަދައި އޭނާގެ ހުރިހާ އަމުރަކަށް ކިޔަމަންވާން މިއަދު ޔާނީއަށް މަޖުބޫރެވެ. އެގޮތަށް ކަންތައް ނުކޮށްފިނަމަ އޭނާ ކޮންމެފަދަ ކަމެއްވެސް ކޮށްފާނެއެވެ. [ނުނިމޭ]


Alifaanuge haadhisaage siyaasee zinmaa nagan: Greece Prime Minister\nދުނިޔެ - ގްރީސްގެ އަލިފާން\nއަލިފާނުގެ ޙާދިސާގެ 'ސިޔާސީ ޒިންމާ' ނަގަން: ގްރީސްގެ ބޮޑުވަޒީރު\n87 މީހުން މިހާދިސާގައި މަރުވި\n13 ސަރަހައްދެއްގައި އަލިފާން ރޯވި\nބަޔަކު ގަސްދުގައި ކުރިކަމެއްކަމަށް ބެލެވޭ\nކ. މާލެ 28 ޖުލައި 2018 | ހޮނިހިރު 19:23 2,426\nމިއީ ފަހުގެ ތާރީޚެއްގައި ގްރީސްގައި ހިނގި އެންމެ ނުރައްކާތެރި އަލިފާނުގެ ޙާދިސާ - ގެޓީ އިމޭޖާސް\nނިމިދިޔަ ހަފްތާގައި ގްރީސްގައި ހިނގައިދިޔަ އަލިފާނުގެ ޙާދިސާތަކުގެ 'ސިޔާސީ ޒިންމާ' ނަންގަވާ ކަމަށް އެޤައުމުގެ ބޮޑުވަޒީރު އެލެކްސިސް ސިޕްރާސް ވިދާޅުވެއްޖެއެވެ.\nއަލިފާނުގެ ޙާދިސާގައި އާއްމު ރައްޔިތުންގެ ފުރާނައަށް ގެއްލުން ލިބުމުގެ ޒިންމާ ސަރުކާރުން ނަގަން ޖެހޭނެ ކަމަށް ގްރީސްގެ އިދިކޮޅު ފަރާތްތަކުން ބުނަމުންދާ މި ދަނޑިވަޅުގައި ހުކުރު ދުވަހު ކެބިނެޓާއި ބައްދަލު ކުރައްވައި ސިޕްރާސް ވިދާޅުވީ ކާރިސާގެ ދަނޑިވަޅުގައި ކަމާއި ބެހޭ އިދާރާތަކަށް އެންމެ ފުރިހަމައަށް މަސައްކަތް ކުރެވިފައިވާކަމާއި މެދު ހިތްޕުޅުގައި ސުވާލު އުފެދިފައިވާ ކަމަށެވެ. އަދި 87 މީހުން މަރުވި މިހާދިސާތަކުގެ ސިޔާސީ ޒިންމާ ކެބިނެޓާއި ގްރީކް ރައްޔިތުންގެ ކުރިމަތީގައި ނަންގަވާ ކަމަށް ސިޕްރާސް ވިދާޅުވިއެވެ.\nވެރިރަށް އެތެންސްގެ އިރުމަތީގެ ސަރަހައްދުތަކުގައި ހިނގި އަލިފާނުގެ ޙާދިސާތަކުގައި 87 މީހުން މަރުވިއިރު، އޭގެ ތެރޭގައި ކުޑަކުދިންވެސް ހިމެނެއެވެ.\nއަލިފާނުގެ ޙާދިސާތަކާއި ބެހޭ ގޮތުން ސަރުކާރުން ބުރާސްފަތި ދުވަހު ބޭއްވި ނޫސްވެރިންގެ ބައްދަލުވުމަކަށް ފަހު އިދިކޮޅު ފަރާތްތަކުން ދަނީ އެހާދިސާގެ ޒިންމާ ސަރުކާރުން ނަގަން ޖެހޭނެ ކަމަށް ބުނަމުންނެވެ. އިދިކޮޅު މައި ޕާޓީ ނިއު ޑިމޮކްރަސީ ޕާޓީ ބުނީ ރައްޔިތުންނާއި އެރައްޔިތުންގެ މުދާ ރައްކާތެރިކުރުމުގެ ޤާބިލްކަން ސަރުކާރުގެ ކިބައިގައި ނެތް ކަމަށެވެ. ކޮންޒަވޭޓިވް ޕާޓީއިން ވަނީ އަލިފާން ނިވާ މީހުން އެކަށީގެންވާ މިންވަރަށް ތިބިތޯ ސުވާލު އުފައްދާފައެވެ. އަދި ސޯޝަލިސްޓް ޕާޓީއިން ވަނީ ސަރުކާރު އިސްތިއުފާ ދިނުމަށް ގޮވާލާފައެވެ. އެހެން ނަމަވެސް އަދި އެއްވެސް ވަޒީރެއް އިސްތިއުފާ ދެއްވާފައެއް ނުވެއެވެ. އެޕާޓީއިން ސަރުކާރު ސިފަކުރީ ނުރައްކާތެރި ބައެއްގެ ގޮތުގައެވެ.\nސެޓެލައިޓް ފޮޓޯތައް ދައްކާ ގޮތުން ގްރީސްގެ ވެރިރަށް އެތެންސް ހިމެނޭ ސަރަހައްދުތަކުގައި ހޯމަ ދުވަހު 13 އަލިފާންގަނޑެއް ރޯވެފައިވެއެވެ. އޭގެ ތެރެއިން ބައެއް ސަރަހައްދުތަކުގައި ގަސްދުގައި ރޯކޮށްލާފައިވާ ކަމަށް ބެލެވެއެވެ. މިއީ ގަސްދުގައި ބަޔަކު ކުރިކަމެއް ކަމަށް ބެލެވޭ އެއް ސަބަބަކީ އަލިފާންގަނޑު ފެތުރިގެން ދިޔަ ސްޕީޑާއި، އެއްފަހަރާއި އެތައް ތަނެެއްގައި ރޯވުމެވެ. އަދި ބައެއް ސަރަހައްދުތަކުގައި އަލިފާންގަނޑު ފެތުރިގެން ދިޔަ އެއް ސަބަބަކަށްވެފައިވަނީ އެސަރަހައްދުތަކުގައި ގެތައް އިމާރާތްކޮށްފައި ހުރި ގޮތުންނެވެ. އޭގެ ސަބަބުން އަލިފާންގަނޑުން ސަލާމަތްވެގެން ރައްކާތެރި ހިސާބުތަކަށް ދިޔުމަށްވެސް ހުރަސްތަކެއް ކުރިމަތިވިއެވެ.\nއަލިފާނުގެ ސަބަބުން ފުރާނަ ގެއްލުނު މީހުންގެ އާއިލާތަކަށާއި، ގެދޮރު ގެއްލުނު މީހުންނަށް އެހީ ފޯރުކޮށްދިނުމަށް ސަރުކާރުން ވަނީ ޕްލޭންތަކެއް އެކުލަވާލާފައެވެ. އެގޮތުން މަރުވި މީހުންގެ އާއިލާތަކަށް 10 ހާސް ޔޫރޯގެ ފައިސާގެ އެހީއަކާއި، އެމީހުންގެ އަނބިދަރިންނަށް ސަރުކާރުގެ ވަޒީފާއާއި އެހެނިހެން އެހީވަނީ ހަމަޖައްސާފައެވެ.\nއަލިފާނުގެ ސަބަބުން ރޯވެ، ބިމާހަމަވެފައިވާ ގެތަކުގެ ދަށުގައި އެއްވެސް މީހަކު ނުވަތަ ހަށިގަނޑެއް ވޭތޯ ބެލުމަށް އަލިފާން ނިވާ މީހުންނާއި މީހުން ސަލާމަތްކުރުމުގެ މަސައްކަތްކުރާ ފަރާތްތަކުން ހުކުރު ދުވަހުވެސް މަސައްކަތްކުރިއެވެ.


Anhenunge tharahgeeah massakaiy kuraa baeh committee thakah council thakuge ehbaarulun nulibey: Raees - One Online\n29 މޭ 2022: ވިއަވަތި ކޮންފަރެންސްގައި ރައީސް ސޯލިހު ވާހަކަ ދައްކަވަނީ---- ވަން ފޮޓޯ: އަލީ ޔާމީން\nއަންހެނުންގެ ބާރުވެރިކަން އިތުރުކުރަން ލާމަރުކަޒީ ގާނޫނުގެ ތެރެއިން އަންހެނުންގެ ތަރައްގީއަށް މަސައްކަތް ކުރާ ކޮމިޓީތައް އުފެއްދި ނަމަވެސް އޭގެ ތެރެއިން ބައެއް ކޮމިޓީތަކަށް ކައުންސިލްތަކުން އެއްބާރުލުން ނުދޭ ކަމަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ވިދާޅުވެއްޖެއެވެ.\nމެދުރާއްޖެތެރޭގެ ރަށްތަކުގެ ކައުންސިލްތަކާއި އަންހެނުންގެ ތަރައްގީއަށް މަސައްކަތް ކުރާ ކޮމިޓީތަކަށް އަމާޒުކޮށްގެން އުކުޅަހުގައި ކުރިއަށްގެންދިޔަ "ވިއަވަތި ފޯރަމް" ނިންމާލުމުގެ ރަސްމިއްޔާތުގައި ރައީސް ވިދާޅުވީ، ލާމަރުކަޒީ ގާނޫނަށް އިސްލާހު ގެނެސް ބާރުތަކެއް ދިނީ އަތޮޅުތަކާއި ރަށްތަކުގެ ތަރައްގީއާއި އިޖުތިމާއީ ދުޅަހެޔޮކަން ކުރިއެރުވުމުގެ އިސް ދައުރެއްގައި އަންހެނުން ބައިވެރިކުރަން ކަމަށެވެ. ނަމަވެސް ބައެއް ކައުންސިލްތަކުން އެކަން ބަލައިނުގަންނަ ކަމަށް ވިދާޅުވިއެވެ.\n"އަންހެނުން ކޮމިޓީތަކަށް ބައެއް ކައުންސިލްތަކުން ފުރިހަމަ އެއްބާރުލުމެއް ނުލިބޭ،" ރައީސް ވިދާޅުވިއެވެ.\nއެމަނިކުފާނު ވިދާޅުވީ، ޖުމުލަކޮށް އަންހެނުންގެ ތަރައްގީއަށް މަސައްކަތް ކުރާ ކޮމިޓީތަކުގައި ހުރީ އެއް ގޮންޖެހުންތަކެއް ކަމަށެވެ. އެގޮތުން މަސައްކަތް ކުރާނެ ޖާގައެއް ނެތުމާއި ވަސީލަތްތައް ނެތުން ހިމެނޭ ކަމަށާއި އަދި މުސާރައިގެ މައްސަލަވެސް އެބަހުރި ކަމަށް ވިދާޅުވިއެވެ.\nރައީސްގެ ވާހަކަފުޅުގައި ކައުންސިލްތަކުން އަންހެނުންގެ ކޮމިޓީތަކަށް ދަތިވާ ގޮތަށް ހުރި ކަންކަން ބަދަލުކޮށް، ގުޅިގެން މަސައްކަތް ކުރުމަށް ވަނީ އިލްތިމާސް ކުރައްވައިފައެވެ. އަދި އަންހެނުންގެ ތަރައްގީއަށް މަސައްކަތްކުރާ ކޮމިޓީތަކުން މިއަދު ހުށަހެޅި ޝަކުވާތަކާއި ކަންބޮޑުވުންތަކަށް ވަޒީރުންނާއެކު މަޝްވަރާކޮށް ހައްލު ގެނެސްދެއްވާނެ ކަމަށް ވިދާޅުވިއެވެ.\nގުޅޭ ޓެގު ރައީސް އިބްރާހިމް މުހައްމަދު ސޯލިހު ވިޔަވަތި ކޮންފަރެންސް 2022


Raees Yameen Raa, Baa atholhu ge dhathurufulhu faskuravvaifi | Mihaaru\nމ. ދިއްގަރުގެ ބޯފެނުގެ ނިޒާމް އިފްތިތާހުކުރައްވަން މިދިޔަ ޖެނުއަރީ މަހު އެ ރަށަށް ވަޑައިގެން ސްކޫލް ދަރިވަރުންތަކަކާ ަރައީސް ސަލާމްކުރައްވަނީ: އަންނަ ހަފުތާގައި ރ. އަތޮޅާއި ބ. އަތޮޅަށް ރައީސް ވަޑައިގަތުމަށް ވަނީ ނިންމަވާފައި.\nރައީސް ޔާމީން ރ، ބ އަތޮޅުގެ ދަތުރުފުޅު ފަސްކުރައްވައިފި\n16 އެޕްރީލް 2017 - 11:04 18 comments\nރައީސް އަބްދުﷲ ޔާމީން ރ. އަދި ބ. އަތޮޅަށް މި ހަފުތާގައި ކުރައްވަން ނިންމެވި ދަތުރުފުޅު ފަސްކުރައްވައިފި އެވެ.\nކުރިން ހަމަޖައްސާފައި އޮތް ޝެޑިއުލްގައި ވާ ގޮތުން ރައީސް ރ. އަތޮޅަށް ވަޑައިގަންނަވާނީ މާދަމާ އެވެ. ބ. އަތޮޅަށް ވަޑައިގަންނަވާނީ އަންނަ އަންގާރަދުވަހު އެވެ. ދަތުރުފުޅުގެ ޝެޑިއުލް އަށް އައި ބަދަލާއެކު އެމަނިކުފާނު ދެން އެ ދެ އަތޮޅަށް ވަޑައިގަންނަވާނެ ތާރީޚެއް ރައީސް އޮފީހަކުން އަދި ނުބުނެ އެވެ.\nރައީސް ޔާމީނަށް މަރުހަބާ ދެންނެވުމުގެ ތައްޔާރީތައް ރ. އާއި ބ. އަތޮޅުގައި ވެސް ވަނީ ކުރިއަށް ގެންގޮސްފަ އެވެ. އެކަމަކު ދަތުރުފުޅު ފަސްކުރެއްވި ކަން ރައީސް އޮފީހުން މިއަދު ވަނީ ކައުންސިލްތަކަށް އަންގައިފަ އެވެ.\nއެ ދެ އަތޮޅަށް ރައީސް ވަޑައިގަންނަވާ ގޮތަށް އޮތީ، މަޝްރޫއުތަކެއް އިފްތިތާހުކުރުމަށާއި ބައެއް މަޝްރޫއުތަކުގެ ނިމުން ފާހަގަކުރުމަށެވެ.\nރައީސް އޮފީހުގެ ތަރުޖަމާން އިބްރާހިމް މުއާޒް އަލީ މިއަދު ވިދާޅުވީ ރައީސްގެ ދަތުރުފުޅުތަކާ ގުޅޭ މައުލޫމާތު އާއްމުކުރަން ވުމުން، އިސްވެ ރައީސް އޮފީހުން އެކަން ކުރާނެ ކަމަށެވެ.\nމީގެ ދެ މަހެއްހާ ދުވަސް ކުރިން ވެސް ރައީސް ވަނީ ބައެއް އަތޮޅުތަކަށް ވަޑައިގެން ބައެއް މަޝްރޫއުތަކުގެ ނިމުން ފާހަގަކުރައްވައިފަ އެވެ.\nއިތުރު ލިޔުންތައް ބ. އަތޮޅު ރ. އަތޮޅު ދިވެހި ސަރުކާރު ބ. ތުޅާދޫ ރ. މަޑުއްވަރި އޭދަފުށީ ކައުންސިލް ރައީސް އަބްދުﷲ ޔާމީން ރާއްޖޭގެ ރަށްތައް


Chemical jehun: Kushuge vettah ithuruvi aa Jareema\nކެމިކަލްޖެހުން: ކުށުގެ ވެއްޓަށް އިތުރުވި އާ ޖަރީމާ\nފަތިހަށް މަރުހަބާކީ ހާލުގެ އަޑާއެކު ފަތިސް ނަމާދުކޮށް އަވަދިވެގެން އިލޮށިފަތި އަތަށް ހެޔޮވަރުކުރަމުން އުމުރުން 50 އަހަރުގެ ހަލީމާ އާދަމް ގޭގެ ބޮޑު ދޮރު ހުޅުވައިލީ މަގަށް އެޅިފައިވާ ކުނިތައް އާދައިގެ މަތިން އިރު އެރުމުގެ ކުރިން ނަގަން ނިންމައިގެނެވެ. ހިމޭން ފަތިހުގެ އަމާންކަމުގެ ތެރެއިން ދުވަހަކު ހަނދާނުން ފިލައިނުދާނޭ ވަރުގެ ނާމާންކަމެއް އޭނާއަށް ފާރަލާފާނެ ކަމެއް ނޭނގެ އެވެ. ނަމަވެސް ދޮރު ހުޅުވާލުމާއެކު ދިލަ ގަދަ ދިޔާ އެއްޗެއް އޭނާގެ ލޮލާއި މޫނަށް ބުރުވާލާފައި މީހަކު ދުވެ ފިލީއެވެ. ކުއްލިއަކަށް އައި މީހަކު އޭނާގެ މޫނަށް އެ ޖެހި އެއްޗެއް ހަންގަނޑު ފޫދުއްވާލާ މަސްގަނޑު ރޯ ފިލުވައިލި ކަހަލައެވެ. ގަދަ ވޭނާއެކު އޭނާއަށް އަޑުގެ ކޮޅަށް ހަޅޭއްލަވައި ރޮއިގަނެވުނީ އެވެ. މިއީ މިދިޔަ ހޮނިހިރު ދުވަހު ށ. ޅައިމަގުގައި ހިނގައިދިޔަ ނުރައްކާތެރި ހާދިސާއެވެ. ނަސީބު ރަނގަޅުކަމުން މާ ބޮޑު އަނިޔާއެއްނުވެ ހަލީމާއަށް އަންނަނީ ރަނގަޅު ވަމުންނެވެ. އޭނާގެ މޫނަށް ކެމިކަލް ޖެހި ކަމަށް ތުހުމަތުވާ ދެމީހަކު މިހާރު ތިބީ ހައްޔަރުކޮށްފަ އެވެ. އެ ހާދިސާވީ ރާއްޖޭގެ އެންމެން ރުޅި އައި އަދި ސިހުނު ހާދިސާއަކަށެވެ.\nހަލީމާގެ މޫނަށް ޖަހާފައިވަނީ ލައްފިލުވުމަށާއި ތަންތަން ސާފުކުރަން ބޭނުންކުރާ ބްލީޗެއް ކަމަށް ފުލުހުން ވަނީ ބުނެފަ އެވެ. މިއީ ތަންތަން ސާފުކުރަން ގޭގައި ބޭނުންކުރާ އާދައިގެ ފުޅިއެކޭ ހީކުރެވުނަސް އިންސާނުންގެ އެތެރަހައްޓާ ވަރަށް ބީރަށްޓެހި ސިއްހީ ގިނަ މައްސަލަތަކެއްގައި މީހާ އުމުރަށް ބަނދެލާ ފަދަ ނުރައްކާ ކެމިކަލެކެވެ. ލޮލަށް ނުވަތަ އެތެރަހަށްޓަށް ގޮސްފިނަމަ ގުނަވަންތަކުގެ ބާރު ކަނޑުވައިލާ، ބައެއް ހާލަތުގައި މަސްގަނޑު ރޯފިލުވައިލާ ހިސާބަށްވެސް މި ބާވަތުގެ ކެމިކަލުން އަސަރުކުރެ އެވެ.\nއެސިޑާއި ކެމިކަލުން ހަމަލާދިނުމަކީ ދުނިޔޭގެ ގިނަ ގައުމުތަކެއްގައި އާންމުވެފައިވާ ޖަރީމާއަކަށްވީ ނަމަވެސް މިއީ ރާއްޖެއަށް އާ ކަމެކެވެ. ހިތުގައި އޮންނަ ރުޅިވެރިކަން ބޭރުކޮށްލައި ހަސަދަ ފިލުވާލުމަށްވެސް ދިވެހިންނަކީ ކެމިކަލާއި ވިހަ މާއްދާތަކުން މީހުނަށް ހަމަލާދިނުމުގެ މާ ބޮޑު ތާރީހެއް އޮތް ބައެއް ނޫނެވެ. މިފަދަ ގޮތަކަށް ރާއްޖޭގައި ޖަހައި އުޅެނީ ކަޅުތެލާއި ތިނަރަ ފަދަ ތަކެއްޗެވެ. އެ ފަދަ ތަކެތިވެސް ޖަހައި އުޅެނީ މީހުންގެ މުދަލަށެވެ. މީހުންގެ ގަޔަށް ޖަހައި އުޅުނީ ފިއްލެޔޮ އާއި ކަޅުތެލެވެ.\nކެމިކަލާއި އެސިޑުން ހަމަލާ ދިނުމުގެ ސަގާފަތް\nކެމިކަލާއި އެސިޑް ފަދަ ތަކެތިން ހަމަލާ ދިނުމުގެ އެންމެ ވަރުގަދަ ސަގާފަތެއް އަށަގެންފައިވަނީ ދެކުނު އޭޝިއާ ސަރަހައްދުގެ ގައުމުތަކުގަ އެވެ. މިކަމުގައި އިންޑިއާ އާއި ޕާކިސްތާނާއި ބަނގްލަދޭޝް ވެސް ދުލެއް ނުކުރެ އެވެ. އިންޑިއާގައި އަހަރަކު ހާހެއްހާ މީހުންނަށް އެސިޑާއި ކެމިކަލުން ހަމަލާދޭ ކަމަށް ތަފާސް ހިސާބުތަކުން ދައްކާއިރު، ދިމާވާ އެބާވަތުގެ މައްސަލަތަކުގައި ރިޕޯޓު ނުކުރާ އެތައް ބަޔަކު ވެސް ދަނީ މަރުވަމުންނެވެ. އަދި ބައެއް މީހުން ފިހި މާ އަރައި ސިފަ ގެއްލެމުންނެވެ.\nއިންޑިއާގެ ތަހުގީގީ ފުލުހުންގެ ރިޕޯޓުތައް ބުނާ ގޮތުން އާންމުކޮށް މިބާވަތުގެ އަނިޔާދީ އުޅެނީ ލޯބީގެ މައްސަލަތަކުގަ އެވެ. ރައްޓެހިވާން އިންކާރު ކުރުމުން ނުވަތަ ހިތްހަމަ ނުޖެހޭ ކަމެއް ކުރާކަން ފާޅުކޮށް ބަސްބުނާ މީހުންނަށް، ހާއްސަކޮށް އަންހެނުންނަށް އިންޑިއާގައި އެސިޑާއި ކެމިކަލުން ހަމަލާދީފައިވާ މިންވަރު މިދިޔަ އަހަރުވެސް 500 އިން މައްޗަށް އަރައެވެ. އަދި މުދަލާއި ބިމުގެ މައްސަލަތަކުގައި ވެސް ކެމިކަލުން ހަމަލާދީ އުޅެ އެވެ. އޭގެ ތެރެއިން ބައެއް ކޭސްތަކުގައި އަނިޔާ ލިބޭ މީހާގެ މޫނު ސިފަވެސް ވަކި ކުރަން ނޭނގޭ ވަރަށް ހަލާކުވެ، އެތެރެހަށީ ފިހިގެން އަނިޔާ ލިބޭ މީހާ މަރުވެފައި ވެސް އެބަ ހުއްޓެވެ. ޕާކިސްތާނުގައި ވެސް މި ޖަރީމާ އާންމުވަމުން ދަނީ ބާރު ސްޕީޑެއްގަ އެވެ.\nއެސިޑް ވިއްކުން ހަރުކަށިކޮށް، އެސިޑާއި ކެމިކަލުން ހަމަލާދިނުން ބޮޑެތި ކުށްތަކުގެ ތެރޭގައި ހިމަނައި ގާނޫނުން ބޮޑެތި އަދަބު ކަނޑައަޅާފައިވީ ނަމަވެސް މި ގައުމުތަކުގައި މިކަމަށް ކުޑަވެސް ހައްލެއް އައިސްފައެއް ނުވެ އެވެ.\nމި ސަގާފަތް ރާއްޖޭގައި އާލާވެއްޖެނަމަ؟\nމިއީ ރާއްޖެ ފަދަ އެކަކު އަނެކަކު ގުޅިފައިވާ ގައުމެއްގައި އާލާ ވެއްޖެނަމަ މުޖުތަމައު ބޮޑު ބިރުވެރިކަމެއްގެ ތެރެއަށް ވެއްޓިގެން ހިނގައިދާނެ ފަދަ ބޮޑު ޖަރީމާއެކެވެ. ހިތު ހަސަދަ ފިލުވައިލާ، އެކަކު އަނެކަކާ ދެމެދު އުފެދޭ ހިތްހަމަ ނުޖެހުމުގެ ޖަވާބު ކެމިކަލާއި އެސިޑުން ދޭން ވެއްޖެނަމަ ރާއްޖޭގެ ހާލަތަކީ ކޮބައިހެއްޔެވެ؟\nވުމާއެކު މި ޖަރީމާއެއްގެ އަސަރު ކުޑައަށް އޮއްވައި އެކަން ފެތުރުނަ ނުދިނުމަށް ވިސްނުންތެރި އުސޫލުތަކެއްގެ ދަށުން ހަރުދަނާ ފިޔަވަޅުތަކެއް ކުރިއާލައި އަޅަން ޖެހެއެވެ. ކެމިކަލް ޖެހުމަކީ މީހާގެ މުޅި ދިރިއުޅުން ބަރުބާދުކުރާ ވަރުގެ ނުރައްކާތެރި ޖަރީމާއަކަށް ވާއިރު، އެކަމަށް ހަރުކަށި އަދަބުތަކެއް ގާނޫނުގައި ކަނޑައަޅައި ތަންފީޒީ މަރުހަލާއަކަށް ގެނައުން މުހިއްމެވެ.\nއެފަދަ ކުށް ކުރާ ފަރާތްތައް މުޖުތަމައުގައި މިނިވަންކަމާއެކު ދިރިއުޅުމުގެ އިހުތިޔާރަކީ ލިބިދޭންޖެހޭ އެއްޗެއް ކަމަށް ބުއްދި ގަބޫލެއް ނުކުރެ އެވެ. ކެމިކަލުން މީހުންނަށް ހަމަލާ ދިނުން ރާއްޖޭގެ ކުށުގެ ވެއްޓަށް ނުރައްކާތެރި ޖަރީމާއެއްގެ ގޮތު އާންމުވިޔަ ނުދޭން ކުރެވެން އޮތް ހުރިހާ ކަމެއް ކުރުމަކީ ވަކި ފަރުދުންގެ ފަންތީގައިވެސް ކުރުން ކޮންމެހެން ބޭނުން ކަމެކެވެ.\nދެ ސްކޫލެއްގައި ކްލާސްރޫމް އަޅަން ހަވާލުކޮށްފި


SunOnline: Kudhinnah kuraa aniyaa ithuru vanee nizaamugai huri bodethi massala thakuge sabaun: ARC\nކުދިންނަށް ކުރާ އަނިޔާ އިތުރުވަނީ ނިޒާމުގައި ހުރި ބޮޑެތި މައްސަލަތަކުގެ ސަބަބުން: އާކް\nޝަފްނާ ހުސައިން 22 Jun 2021, 18:16\nކުޑަކުދިންނަށް ކުރާ އަނިޔާ އިތުރުވަމުންދަނީ ކުޑަކުދިން ރައްކާތެރިކުރުމުގެ ނިޒާމުގައި ހުރި ބޮޑެތި މައްސަލަތައް ހައްލުނުކުރެވުމުން ކަމަށް ކުޑަކުދިންގެ ހައްގުތައް ރައްކާތެރި ކުރުމަށް މަސައްކަތް ކުރާ ޖަމްއިއްޔާ، އެޑްވޮކޭޓިން ދަ ރައިޓްސް އޮފް ޗިލްޑްރެން (އާކް) އިން ބުނެފި އެވެ.\nހުޅުމާލޭގައި އުމުރުން 13 އަހަރުގެ ކުއްޖަކު ރަހީނުކޮށް މަރާލި މައްސަލައިގައި އާކް އިން މިއަދު ނެރުނު ބަޔާނެއްގައި ބުނީ އެކަން އެންމެ ހަރުކަށި އިބާރާތުން ކުށްވެރިކުރާ ކަމަށެވެ.\nއާކް އިން ވަނީ އެ މައްސަލަ އަވަހަށް އަދި ހާމަކަން ބޮޑުގޮތަކަށް ތަހުގީގުކުރުމަށް ގޮވާލައިފަ އެވެ.\nކުޑަކުދިންނަށް ކުރާ އަނިޔާ ހުއްޓުވައި، އެފަދަ ބޮޑެތި ކުށްތައް ކުރާ ފަރާތްތައް އިންސާފުގެ ކުރިމައްޗަށް ގެނައުން އަވަސްކުރަންޖެހޭ ކަމަށް އާކް އިން ވަނީ ބުނެފަ އެވެ.\n"ކުޑަކުދިންނަށް ކުރާ އަނިޔާ އިތުރުވަމުންދަނީ ކުޑަކުދިން ރައްކާތެރިކުރުމުގެ ނިޒާމުގައި ހުރި ބޮޑެތި މައްސަލަތަކާއި، ގާނޫނު ތަންފީޒުކުރާ ފަރާތްތަކާއި ޝަރުއީ އަދި އިޖްތިމާއީ ދާއިރާފަދަ ކުޑަކުދިންގެ ހައްގުތައް ރައްކާތެރިކުރުމުގެ ޒިންމާ އޮތް ފަރާތްތަކުގެ ތެރޭގައި ރަނގަޅުކުރަން ހުރި ގިނަ ކަންތައްތަކެއް ހައްލުނުކުރެވުމުގެ ސަބަބުންނެވެ." އާކް އިން ބުންޏެވެ.\nހަމައެއާއެކު، އެފަދަ މައްސަލަތަކުގެ ސީރިއަސްކަން އިތުރުވެ ބޮޑެތި އަނިޔާތަކާއި މަރުގެ މައްސަލަތައް ގިނަވަމުންދާތީ ވެސް އާކް އިން ވަނީ ކަންބޮޑުވުން ފާޅުކޮށްފަ އެވެ.\nކުޑަކުދިން ރައްކާތެރިކޮށް އެކުދިންގެ ހައްގުއް ކަށަވަރުކުރުމަށްޓަކައި ކަމާބެހޭ ފަރާތްތަކާއެކު މަސައްކަތްކުރުމުގައި ދެމިތިބޭނެކަމުގެ ޔަގީންކަން އާކްއިން ވަނީ ދީފަ އެވެ.\nހުޅުމާލޭ ދެވަނަ ފޭސްގެ ބީޗުގައި މަރާލާފައި އޮއްވާ ރޭ ފެނުނީ އުމުރުން 13 އަހަރުގެ ފިރިހެން ކުއްޖެކެވެ.\nފުލުހުން ބުނީ އެކުއްޖާ މަރާލާފައި ވަނީ ރަހީނު ކުރުމަށްފަހު ކަމަށެވެ. އެކުއްޖާގެ ހަށިގަނޑު ފެނިފައިވަނީ ހުޅުމާލޭ ދެވަނަ ފިޔަވަހީ ބީޗު ސަރަހައްދުންނެވެ.\nފުލުހުން ބުނެފައިވަނީ ކުއްޖަކު ރަހީނުކޮށްފައިވާކަމަށް ބެލެވޭ މައްސަލައެއް މިދިޔަ އާދިއްތަ ދުވަހު ހުށަހެޅިފައިވާ ކަމަށާއި އެކުއްޖާ ހޯދުމުގެ މަސައްކަތް ކުރަމުން ދަނިކޮށް ކުއްޖާ މަރާލާފައި އޮއްވާ ރޭ 2:38 ގައި ފެނިފައިވާ ކަމަށެވެ.


Furusathu nudhey nama beynun gothakah hukum ivva: Faris | Mihaaru\nއަޑުއެހުމަކަށް ފާރިސް ކޯޓަށް ވައްދަނީ: އޭނާގެ ފަރާތުން ދިފާއުގައިި ހުށަހެޅި 47 ހެކިންގެ ތެރޭގައިި ޕީޕީއެމްގެ މެމްބަރުންނާއި ދައުލަތުގެ އިސް ބޭފުޅުން ވެސް ހިމެނޭ --ފޮޓޯ/މިހާރު\nފުރުސަތު ނުދޭ ނަމަ ބޭނުން ގޮތަކަށް ހުކުމް އިއްވާ: ފާރިސް\n18 ޖޫން 2018 - 15:02 8 comments\nދިފާއުވުމަށް އެކަށީގެންވާ ފުރުސަތު ނުދޭ ނަމަ ގާޒީ ބޭނުންވާ ގޮތަކަށް ހުކުމް އިއްވުމަށް އެދޭ ކަމަށް ރައްޔިތުންގެ މަޖިލީހުގެ ދިއްގަރު ދާއިރާގެ މެމްބަރު އަހްމަދު ފާރިސް މައުމޫން ކްރިމިނަލް ކޯޓުގައި މިއަދު ވިދާޅުވެއްޖެ އެވެ.\nޕީޕީއެމްގެ ދިދަ އާއި ލޯގޯ ގަވާއިދާ ޚިލާފަށް ބޭނުންކުރި ކަމަށް ބުނެ ފާރިސަށް ކުރާ ޝަހްސު އޮޅުވައިލުމުގެ ދައުވާގެ މިއަދުގެ އަޑުއެހުމުގައި ފާރިސް އެ ގޮތަށް ވިދާޅުވީ އެ މައްސަލަ ކުރިއަށް ގެންދާ ގޮތާ މެދު ކަންބޮޑުވުން ފާޅު ކުރައްވަމުންނެވެ.\nއެންމެ ފަހުން ބޭއްވި އަޑުއެހުމުގައި ގާޒީ ވިދާޅުވެފައި އޮތީ ދެން އޮންނަ އަޑުއެހުމެއްގައި އޮންނާނީ ފާރިސްގެ ފަރާތުން ދިފާއުގައި ހުށަހެޅި 47 މީހުންގެ ތެރެއިން ހެކިބަސް ނަގާނެ ހެކިންނާ ބެހޭ ގޮތުން ދެ ފަރާތުން ވާހަކަ ދެއްކުމާއި އެކަމާ މެދު ގޮތެއް ނިންމުން ކަމަށެވެ. އެކަމަކު މިއަދުގެ އަޑުއެހުމަށް ބައެއް ހެކިން ހާޒިރުކުރަން ކޯޓުން މަސައްކަތް ކުރި އެވެ.\nފާރިސް ކަންބޮޑުވުން ފާޅު ކުރެއްވީ ދިފާއީ ހެކިންނާ ބެހޭ ގޮތުން ވާހަކަ ދެއްކުމަށް ފުރުސަތު ދެއްވުމަށް ފަހު، ވަކި ހެކިންތަކަކަށް ޗިޓް ފޮނުވަން އުޅުމުންނެވެ. އެ ގޮތަށް އަމަލު ކުރުމަކީ އޭނާގެ ހައްގުތަކަށް ކަނޑައެޅިގެން އުނިކަން އަންނަ ކަމެއް ކަމަށް ވިދާޅުވެ، އެކަމުގެ ކަންބޮޑުވުން ފާޅު ކުރެއްވި އެވެ.\nއެ މައްސަލަ ބައްލަވާ ގާޒީ އިބްރާހިމް އަލީ ވިދާޅުވީ ހެކިބަސް ނަގަން ފެށީ އެންމެ އިސްކަން ދޭ ހެކިންގެ ނަންތައް ފާހަގަކޮށް، ކޯޓަށް އެންގުމަށް އެންމެ ފަހުން ބޭއްވި އަޑުއެހުމުގައި އެންގުމުން، ހުރިހާ ހެކިންގެ ހެކިބަސް ނަގަން ބޭނުންވާ ކަމަށް ފާރިސްގެ ވަކީލުން އަންގާފައި އޮތުމުން ކަމަށެވެ. އަދި ދިފާއީ ހެކިންގެ ލިސްޓުގައި ގިނައީ މަޖިލިސް މެމްބަރުން ކަމަށްވާތީ ހެކިން ހާޒިރު ކުރަން މަސައްކަތް ކުރީ މެމްބަރުންނަށް އިސްކަން ދީގެން ކަމަށް ވެސް ގާޒީ ވިދާޅުވި އެވެ. އެ މައްސަލައިގެ އިތުރު އަޑުއެހުމެއް މާދަމާ ބާއްވާނެ ކަން ގާޒީ އިއުލާން ކުރެއްވި އެވެ.\nއެކަމާ ގުޅިގެން ފާރިސް ވިދާޅުވީ އޭނާގެ ވަކީލުން އެގޮތަށް ކޯޓުގައި އެދުނީ އެންމެ ފަހުން ބޭއްވި އަޑުއެހުމަށް ފަހު އެ މައްސަލައާ ގުޅިގެން ވަކީލުންނާ ބައްދަލު ކުރަން އޭނާ އަށް ފުރުސަތު ނުލިބޭތީ ކަމަށެވެ. ހުށަހަޅާފައި ތިބި ހެކިންގެ ތެރެއިން އިސްކަން ދޭ ހެކިން ފާހަގަ ކުރަން ކޯޓުން އެންގުމަށް ފަހު، ބައެއް ދިފާއީ ހެކިން މިއަދު ހާޒިރު ކުރަން މަސައްކަތް ކޮށްފައިވާތީ އެކަމުގެ ކަންބޮޮޑުވުން ފާރިސް ފާޅު ކުރެއްވި އެވެ. އަދި އިސްކަންދޭ ހެކިން ފާހަގަ ކުރުމަށް އިތުރު ވަގުތު ބޭނުންވާ ކަމަށް ތަކުރާރުކޮށް، ފާރިސް ވިދާޅުވި އެވެ.\nއެ މައްސަލައަކީ މިދިޔަ އަހަރުން ފެށިގެން ހިނގަމުން އަންނަ މައްސަލައެއް ކަން ފާހަގަ ކުރައްވައި، ފާރިސް ވަނީ އެ މައްސަލަ މިހާރު އަވަސް އަރުވާލައިގެން ކުރިއަށް ގެންދަނީ ކީއްވެގެންތޯ ވިދާޅުވެ، ސުވާލު ކުރައްވައިފަ އެވެ. އަދި ފުރުސަތު ނުދީ ގެންދާ ނަމަ، އޭނާ ހާޒިރު ނުކޮށް، ގާޒީ ބޭނުންފުޅުވާ ގޮތަކަށް ހުކުމް އިއްވަން ވެސް ފާރިސް އެދިވަޑައިގަތެވެ.\nގާޒީ އިބްރާހިމް ވިދާޅުވީ އެ މައްސަލަ ކުރިއަށް ގެންދަނީ އެކަށީގެންވާ ފުރުސަތު ދީގެން ކަމަށާއި މައްސަލަ އަވަސް އަރުވާލައިގެން ކުރިއަށް ގެންދަނީ ނޫން ކަމަށެވެ. ދިފާއީ ހެކިން ހާޒިރު ކުރަން ދައުލަތުން ދެކޮޅު ހަދާފައި ވަނިކޮށް، ދިފާއީ ހެކިބަސް ނަގަން ނިންމުމަކީ ވެސް އޭގެ ހެއްކެއް ކަމަށް ގާޒީ ވިދާޅުވި އެވެ. އަދި ވަކީލުންނާ ބައްދަލު ކުރުމުގައި ހުރި ދަތިތަކަށް ބައްލަވައި، ފާރިސަށް ފުރުސަތު ދެއްވާފައިވާނެ ކަމަށް ވެސް ގާޒީ ވިދާޅުވި އެވެ.\nފާރިސްގެ ފަރާތުން ދިފާއުގައި 47 މީހަކު ހެކިންގެ ގޮތުގައި ކުރިން ހުށަހަޅާފައިވާ އިރު، އޭގެ ތެރޭގައި ދައުލަތުގެ ވެރިންނާއި މަޖިލީހުގެ ޕީޕީއެމް އާއި އެމްޑީޕީގެ މެމްބަރުންނާއި ނޫސްވެރިން ވެސް ހިމެނެ އެވެ.\nދިފާއީ ހެކިންގެ ގޮތުގައި ޕީޕީއެމްގެ ބައެއް މެމްބަރުން ހާޒިރުކުރަން މަސައްކަތް ކުރި\nގާޒީ އިބްރާހިމް ވިދާޅުވީ ދިފާއީ ހެކިބަސް ނެގުމަށްޓަކައި މިއަދު 10 ބޭފުޅަކު ކޯޓަށް ހާޒިރު ކުރަން މަސައްކަތް ކުރެއްވި ކަމަށާއި އެކަމަކު ހާޒިރު ކުރެވުނީ އެންމެ ބޭފުޅެއް ކަމަށެވެ. މިއަދު ހާޒިރު ކުރެވުނީ ހެންވޭރު ދެކުނު ދާއިރާގެ މެމްބަރު މުހައްމަދު އަބްދުލްކަރީމް (ރުކުމާ) އެކަންޏެވެ.\nމިއަދު ހާޒިރު ކުރަން މަސައްކަތް ކުރި އެހެން ބޭފުޅުންގެ ނަންތައް ގާޒީ ވިދާޅުވި އިރު، އޭގެ ތެރޭގައި ޕީޕީއެމްގެ ޕާލިމެންޓްރީ ގްރޫޕްގެ ލީޑަރު އަހުމަދު ނިހާނާއި އެ ޕާޓީގެ ނައިބު ރައީސް އަދި މަޖިލިސް މެމްބަރު އަބްދުއްރަހީމް އަބްދުﷲގެ އިތުރުން ސެކްރެޓަރީ ޖެނެރަލް އަބްދުﷲ ޚަލީލާއި މާފަންނު މެދު ދާއިރާގެ މެމްބަރު އަސްމާ ރަޝީދު ވެސް ހިމެނިވަޑައިގަންނަވަ އެވެ. ގާޒީ ވިދާޅުވި ގޮތުގައި އޭގެ ތެރެއިން ބައެއް ބޭފުޅުންނާ ޗިޓް ހަވާލު ނުކުރެވޭ ކަމަށާއި އަދި އަނެއް ބައި ބޭފުޅުން ހާޒިރުވާން ދެކޮޅު ހަދާފައިވާ ކަމަށެވެ. އެކަމަކު ޗިޓް ހަވާލު ނުކުރެވުނީ އަދި ހާޒިރުވާން ދެކޮޅު ހެދީ ކޮން ބޭފުޅުންތަކެއް ކަމެއް ސާފެއް ނުވެ އެވެ.\nގާޒީ ވިދާޅުވި ގޮތުގައި ހެކިބަހަކީ އެ މީހެއްގެ އަމިއްލަ އިހްތިޔާރުގައި ދޭ އެއްޗަކަށް ވާތީ ހެކިބަސް ދޭން މަޖުބޫރެއް ނުކުރެވޭނެ އެވެ. އަދި ހެކިން ކޯޓަށް ހާޒިރު ނުވިޔަސް، ހައްޔަރު ކޮށްގެން ގެނައުން ފަދަ ފިޔަވަޅުތަކެއް ނޭޅޭނެ ކަމަށް ގާޒީ ވިދާޅުވި އެވެ.\nމީގެ އިތުރުން އެޑްރެސް ފަދަ މައުލޫމާތުތައް ސާފު ނުވާ އިތުރު 19 ހެއްކަކު ތިބި ކަމަށް ވިދާޅުވެ، އެ ބޭފުޅުންގެ ނަންތައް ގާޒީ ހާމަ ކުރެއްވި އިރު، ދައުލަތުގެ އިސް ވެރިން ވެސް އޭގެ ތެރޭގައި ތިއްބެވި އެވެ. އެގޮތުން ޕްރޮސެކިއުޓާ ޖެނެރަލް އައިޝަތު ބިޝާމާއި ބަންޑާރަ ނައިބު މުހައްމަދު އަނިލްގެ އިތުރުން ޕޮލިސް ކޮމިޝަނަރު އަބްދުﷲ ނަވާޒާއި އެސިސްޓެންޓް ޕްރޮސެކިއުޓާ ޖެނެރަލް ޖިހާދާ އަނީސްގެ އިތުރުން އިލެކްޝަންސް ކޮމިޝަންގެ ކުރީގެ ރައީސް ފުއާދު ތައުފީގު ވެސް ހިމެނިވަޑައިގަންނަވަ އެވެ.\nދިފާއީ ހެކިވެރިއެއްގެ ގޮތުގައި މެމްބަރު ރުކުމާ ހާޒިރުކުރީ މަޖިލީހުގެ ޕެޓިޝަން ކޮމެޓީގެ މެމްބަރެއްގެ ގޮތުންނެވެ. ހެކިބަސް ދެމުން ރުކުމާ ވިދާޅުވީ މަޖިލީހުގެ ޕެޓިޝަން ކޮމެޓީގައި އޭނާއާ އެކު މިދިޔަ އަހަރު ފާރިސް ވެސް އިންނެވި ކަމަށާއި ފާރިސް އޭރު އިންނެވީ ޕީޕީއެމްގެ މެމްބަރެއްގެ ގޮތުން ކަމަށެވެ. އަދި މިދިޔަ އަހަރު ފާރިސް ހައްޔަރު ކުރުމުން އެ ކޮމެޓީގެ ބައްދަލުވުމެއް ބާއްވައި، ފާރިސް އެ ކޮމެޓީ އަށް ހާޒިރު ކުރަން ނިންމި ކަމަށް ވެސް ރުކުމާ ވިދާޅުވި އެވެ. ކޮމެޓީން އެ ގޮތަށް ނިންމިޔަސް، އޭގެ ހަބަރެއް ފަހުން ނުލިބޭ ކަމަށް ރުކުމާ ވިދާޅުވި އެވެ.\nދިފާއީ ހެކިންގެ ހެކިބަސް ނަގަން ދައުލަތުން ދެކޮޅު\nފާރިސްގެ ދިފާއީ ހެކިންގެ ގޮތުގައި 47 ބޭފުޅަކު ހުށަހެޅިޔަސް، ދައުލަތުން އޮތީ އެއިން އެއްވެސް ހެއްކެއްގެ ހެކިބަސް ނަގަން ނުޖެހޭ ކަމަށް ބުނެ، އެ ކަމަށް ދެކޮޅު ހަދައިފަ އެވެ. އެކަމަކު ދިފާއީ ހެކިންގެ ހެކިބަސް ނަގަން މިއަދު ފެށުމާ ގުޅިގެން މިއަދުގެ އަޑުއެހުމުގައި ދައުލަތުގެ ވަކީލާ އައިޝަތު ރީޝާ ވިދާޅުވީ ދިފާއީ ހެކިބަސް ނަގަން ގާޒީ ނިންމެވި ސަބަބުތައް ސާފުކޮށްދޭން އެދޭ ކަމަށެވެ.\nދިފާއީ ހެކިބަސް ނަގަން ދައުލަތުން ދެކޮޅު ހަދާފައިވާތީ ފާރިސްގެ ވަކީލުން ކަންބޮޑުވުން ފާޅުކުރެއްވި އެވެ. ފާރިސްގެ ވަކީލުންގެ ޓީމުގައި ހިމެނޭ ވަކީލު އިބްރާހިމް ޝަމީލް ވިދާޅުވީ ދިފާއީ ހެކިންގެ ހެކިބަސް ނަގަން ދައުލަތުން ދެކޮޅު ހަދަނީ ވަކި ކަމެއް ބޭޒާރު ވެދާނެތީ ކަމަށެވެ. އަދި ދިފާއީ ހެކިންގެ ހެކިބަސް ނެގުމަށް ދައުލަތުން ކުރި އިއުތިރާޒަކީ އެއްވެސް ގާނޫނީ ހަމައެއް އޮވެގެން ކުރި ކަމެއް ނޫން ކަމަށް ވިދާޅުވެ، އެ އިއުތިރާޒްތައް ބަލައިނުގަނެވޭނެ ކަމަށް އޭނާ ވިދާޅުވި އެވެ.\nޝަހްސު އޮޅުވައިލުމުގެ ދައުވާގެ އިތުރުން ރިޝްވަތު ދިނުމުގެ ދައުވާއަކާއި ޓެރަރިޒަމްގެ ދައުވާއެއް ވެސް ފާރިސްގެ މައްޗަށް ދައުލަތުން ކުރެ އެވެ. އެ މައްސަލަތައް ކުރިއަށް ގެންދަނީ ވަކިންނެވެ\nއިތުރު ލިޔުންތައް ކުށްކުރުން ކްރިމިނަލް ކޯޓް ޕީޕީއެމް ފާރިސް މައުމޫން\nހެކި ބަސް ނަގައި ފާރިސްގެ މައްސަލަ ނިމުމަކާ ހަމައަށް


ޕޯޝަން –9– Esfiya\nބިރުވެރި ކުޑަކުދިންގެ4mins ago\nޕޯޝަން – 9\nރީހާނާ އޭނާގެ މާޒީ ކިޔައިދިނެވެ. ޔޫލީ އާއި ޔޫވްގެ ދެލޯ ބޮޑުވެފައިވާ މިންވަރު ފެނި އަޑުއަހަން އެނދުމަތީގައި އޮތް އަނާގެ ގާތަށް އައީ ހިންޏެވެ. އަދި އެމީހުންނަކަށް އަނާ ހޭލައިގެން އަޮތް ކަމެއް ނޭނގެއެވެ.\nއަނާ އެއްޗެއް ބުނަން އަނގަ ހުޅުވާލިއެވެ. އެވަގުތު އޭނަގެ ހޭ އެއްކޮށް ދިޔައެވެ. ނޭވާ ހިނދިގެން ގޮސް ގޮނދަޑީގައި ބޯ ޖައްސާލެވުނު ވަގުތު އޭނަގެ ލޯ އެއްކޮށް މެރުނެވެ.\n“ދައްތާ ދެން ކިހިނެއް އަނާ ސަލާމަތް ވާނީ؟؟؟ ..” ޔޫވްގެ އަޑު ފަނޑު ފަނޑުކޮށް ނަމަވެސް އަނާގެ ހިނދުރީ ތެރޭ ލައްވާލިއެވެ. އެވަގުތު އޭނަގެ ބޮލު ތެރޭގައި ދިޔައީ ބޮޑު ހައިޖާލުގަނޑެއް އުފެދެމުންނެވެ. ” އެކަން ދޯ. އެބައޮތް ބޮޮޑު މަސައްކަތެއް ކުރަން ޖެހިފަ. ތިކުދިންވެސް އެހީވާންވާނެ. “. ހިނިތުންވެލާފައި ރީހާނާ ގޮސް ކޮޓަރިން ބޭރުގެ ތަޅުންގަނޑުމަތީ ބަހައްޓާފައި ހުރި އެއްޗިހިތައް އަތަށް ނަގައިގެން ކޮޓަރިއަށް ވެއްދިއެވެ.\n“ތިއީ ކޮން އެއްޗިހިތަކެއް؟ ..”ޔޫވް އާއި ޔޫލީ އަށް އަހާލެވުނީ އެއްފަހަރާއެވެ. އެވަގުތު ދެކުދިން ދެކުދިންނަށް ބަލާފައި މޫނު ކުނި ކޮއްލިއެވެ. އެއްޗިހިތައް އެނދުގައި ބަހައްޓާފައި ރީހާނާ ހިންދެމިލި އިރު ތުން ފަތުގައި ހިނިތުންވުމެއް ވިއެވެ.”މިއީ ޒާހިރާ އަށް ދޭ ހަދިޔާ އެއް ..” ޔޫލީ އަށް ދެލޯ ބޮޑުކޮއްލެވުނެވެ. އެއެއްޗިހި ތައް ތިބި ގޮތުންނެވެ. ތެދެކެވެ. އޭގެތެރޭގައި އޮތީ ދޮލަނގަކާއި ތުނޑު ހިމަ ފިއޮއްސެއްގެ އިތުރުން ފަސް ލީޓަރުފެ ފެންފުޅިއެކެވެ. އޭތި ފުރާ އަޅައިފައި ހުރީ ދިޔާ ފާޑުގެ އެއްޗެކެވެ.\n“އެހް؟؟ ..” ޔޫލީއަކަށް އޮޅުމެއް ނުފިލިއެވެ. “މިބުނީ މިއީ ޒާހިރާއަށް ދޭ ހަދިޔާއެކޭ.. އެކަމް ގެއްލުންވާ ކަހަލަ ..” ޖުމްލަ ފުރިހަމަ ނުކުރެވެނީސް ޔޫލީއަށް ހެވުނެވެ. އޭނައަށް އެނގުނީއެވެ. “އޯވްވް ..”ޔޫވް އެހެން ބުނެލިއިރު ގާތަށް އައީ ހިންޏެވެ.\n“ހެހެ. ދެންން؟ ކީއްކުރާނީ؟ ކޮންކަމެއް ކޮއްދޭންވީ ..” ސީރިއަސްކަން މޫނުމައްޗަށް ގެންނަމުން ޔޫލީ އަހާލިއެވެ. “ތިކުދިން އާދޭ ދައްތައާއި އެކީ ސިޓިންގ ރޫމްއަށް. ދައްތަ ގެންދާނީ ދޮލަނގު ..”ރީހާނާ ދޮލަނގު ހިފައިގެން ދިޔުމުން ޔޫލީ އާއި ޔޫވްވެސް ރީހާނާގެ ފަހަތުން އެއްޗިހިތައް ހިފައިގެން އައެވެ.\n“ކީއްކުރަން؟ ..” އެސުވާލު ނުކޮށް ޔޫލީއަކަށް ނުހުރެވޭ ފަދައެވެ. “ސާބަހޭ. ޒާހިރާ މިތަނަށް ގެންނާނީ. ދެން އޭނަ ފަޟީހަތް ކޮއްލާނީ ..”ރީހާނާ ބުނެލިއެވެ. އެއަށްފަހު ގޮނޑިއެއް ހިފައިގެން އައިސް އެތަނުގެ މެދުގައި އިށީނެވެ. ދޮލަނގު ބެހެއްޓީ އޭނަގެ ގާތުގައެވެ. އަދި އެއަށް އެޅީ އެއްކަލަ ދިޔާ ފާޑުގެ އެއްޗެވެ. ޔޫވް އާއި ޔޫލީ މަންޒަރު ބަލަން ހުރެފައި ގޮޑިއެއް ހިފައިގެން ދުރަށް ޖެހިލީ އެތަނުގައި ހުންނަން ނުކެރިގެންނެވެ.\nއެސޫރަ – 03\nހިތާމަ ބިރުވެރި ކުރުވާހަކަ November 2, 2020\nބިރުވެރި ލޯބި October 19, 2014\nހިތާމަ ބިރުވެރި އެހެނިހެން މަޖާ ލޯބި May 26, 2020\nކޮކާ ކުއްޖާ – 2\nކުޑަކުދިންގެ އެހެނިހެން January 25, 2021\nހިތާމަ ބިރުވެރި ކުރުވާހަކަ އެހެނިހެން October 25, 2018


ޕްރޮޖެކްޓް އޮފިސަރއެއް މަޤާމަށް މީހަކު ބޭނުންވެއްޖެ – The Secretariat of F. Nilandhoo Council\nމަޤާމުގެ ނަންބަރު: J-309373\nމުސާރަ: 5,610.00 ރުފިޔާ\n4. ސިވިލް ސަރވިސް މުވައްޒަފުންނަށް ހަމަޖެހިފައިވާ އުޞޫލުން ސަޕޯޓިންގ ކޯ އެލަވަންސްގެ ގޮތުގައި ލިބިލައްވާ 900/- ރުފިޔާ (މަހަކު).\nމަޤާމުގެ މައިގަނޑު މަސްއޫލިއްޔަތުތަކާއި ވާޖިބުތައް: 1. މި އިދާރާއިން ބަލަހައްޓަންޖެހޭ އެންމެހައި ޕްރޮޖެކްޓްތަކާ ބެހޭ އިދާރީ މަސައްކަތްތައް ކުރުން.\n2. ރަށުގައި ހިންގިދާނެ ޕްރޮޖެކްޓްތަކަކީ ކޮބައިތޯ ބަލައި ދިރާސާކޮށް ކައުންސިލްގެ މަޝްވަރާއާއެކު ރަށަށް ފައިދާހުރި ޕްރޮޖެކްޓްތައް ހިންގުމަށް ބޭނުންވާ އެންމެހައި މަސައްކަތްތައް ކުރުން.\n3. ސަރުކާރުން ކައުންސިލާ ޙަވާލުކުރާ ޕްރޮޖެކްޓްތަކާ ބެހޭ މަސައްކަތްތައް ކުރުން.\n4. ކައުންސިލުން ކަނޑައަޅާ އެކިއެކި ކަންކަމާ ގުޅިގެން ހިންގަންޖެހޭ ޕްރޮޖެކްޓްތަކުގެ ތެރެއިން ޕްރޮޕޯޒަލްތައް ތައްޔާރު ކުރަންޖެހޭ ޕްރޮޖެކްޓްތަކަށް ޕްރޮޕޯޒަލް ތައްޔާރުކޮށް، ކަމާގުޅޭ ފަރާތްތަކަށް ފޮނުވައި އެކަންކަމަށް ފަންޑު ހޯދުމަށް މަސައްކަތް ކުރުން.\n5. އެކިއެކި ޕްރޮޖެކްޓަތަކާ ގުޅިގެން ހަދަންޖެހޭ އެގްރިމެންޓްތައް ތައްޔާރުކުރުމާއި އެކަންކަމާ ބެހޭގޮތުން ކުރަންޖެހޭ މަސައްކަތްތައް ކުރުން.\n6. ހިނގާ ނިމިފައި ހުންނަ ޕްރޮޖެކްޓްތަކާ ހިނގަމުންދާ ޕްރޮޖެކްޓްތަކުގެ މަޢުލޫމާތު، ޢާއްމުކުރުމާއި ޕްރޮޖެކްޓްތަކާ ބެހޭ ތަފާސްހިސާބު ބެލެހެއްޓުން.\n7. ބަނދަރު މަރާމާތުކޮށް ބެލެހެއްޓުމާއި ރަށުގެ ފާލަމާއި ފެރީ ޓާމިނަލް ހަދައި ހިންގުމަށް ކުރަންޖެހޭ މަސައްކަތްތައްކުރުން.\n8. ދިވެހިރާއްޖޭގެ ޤާނޫނާ އެއްގޮތްވާ ގޮތުގެ މަތިން ރަށްގިރުން ހުއްޓުވުމަށްޓަކައި ފިޔަވަޅުއެޅުމާއި ރަށުގެ އެއްގަމު ތޮށްޓާއި ކަނޑު ތޮށިގަނޑު މަރާމާތުކޮށް ބެލެހެއްޓުމަށް ކުރަންޖެހޭ މަސައްކަތްތައްކުރުން.\n9. މިސްކިތްތައް ބެލެހެއްޓުން.\n10. ދިވެހިރާއްޖޭގެ ޤާނޫނާ އެއްގޮތްވާ ގޮތުގެ މަތިން ފިހާރަތަކާއި، ހޮޓާތަކާއި، ރެސްޓޯރެންޓްތަކާއި، ކެފޭތަކާއި، ގެސްޓްހައުސްތަކާއި، ޢާންމު މާރުކޭޓްތަކުގެ ކަންކަން ހުރީ ރަނގަޅަށްތޯ ބަލައި އިޞްލާޙީ ފިޔަވަޅު އެޅުން. އަދި ރަށުކައުންސިލްގެ ދާއިރާގައި ހިމެނޭ ކަންކަމާ ގުޅޭގޮތުންނާއި އެކިއެކި ޤާނޫނުތަކުގެ ދަށުން ރަށުކައުންސިލާ ޙަވާލުކޮށްފައިވާ ކަންކަމާ ގުޅޭގޮތުންނާއި ސަރުކާރުގެ އެކިއެކި ވުޒާރާތަކުން ކައުންސިލް މެދުވެރިކޮށް ދޫކުރަން ކަނޑައަޅާ ހުއްދަތައް ދޫކުރުމާއި، އެފަދަ ހުއްދަތައް ބާޠިލްކުރުމާއި ރަޖިސްޓްރީ ހަދައިދިނުމާއި ބާޠިލްކުރުން.\n11. ޤާނޫނަކުން ކަނޑައަޅާ މިނޫންވެސް ކަންކަމުގެ ތެރެއިން އިކޮނޮމިކް، ސޯޝަލް އެންޑް މުނިސިޕަލް ސަރވިސް ސަރވިސް ސެކްޝަނާ ގުޅުންހުރި މަސައްކަތްތައް ކުރުން.\nމަޤާމުގެ ޝަރުޠުތައް: 1. ބިޒްނަސް އެޑްމިނިސްޓްރޭޝަން، ބިޒްނަސް މެނޭޖްމަންޓް ނުވަތަ ޕްރޮޖެކްޓް މެނޭޖްމަންޓް މަޤާމުގެ މަސައްކަތާ ގުޅޭ ތަޢުލީމީ ރޮނގަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް5ނުވަތަ6ގެ ސަނަދެއް ހާސިލްކޮށްފައިވުން.\nވަޒީފާއަށް އެންމެ ޤާބިލު ފަރާތެއް ހޮވުމަށް ބެލޭނެ ކަންތައްތައް:  ލިބިފައިވާ ތަޢުލީމާއި ތަމްރީނު (40%)\n ލިބިފައިވާ މަސައްކަތު ތަޖުރިބާ (15%)\n1. އިންޓަރވިއު/ ޕްރެކްޓިކަލްސް (40%)\n2. އިމްތިހާނު (5%)\nމަޤާމަށް އެދެންވީގޮތާއި ސުންގަޑި: މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ، 2019 ޖޫން 19 ވާ ބުދަ ދުވަހުގެ 12:00 ގެ ކުރިން، ފ. ނިލަންދޫ ކައުންސިލްގެ އިދާރާ އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް info@faafnilandhoo.gov.mv މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ ޢަދަދަށް ވަޒީފާއަށް އެދޭ ފޯމް ބަލައިގަނެވޭނެއެވެ.\nއިންޓަވިއު އޮންނާނެ ތަނާއި، މުއްދަތު: މި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 2019 ޖޫން 24 އާއި 26 އާ ދެމެދު، ފ. ނިލަންދޫ ކައުންސިލް ގައެވެ. ވުމާއެކު، މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޟިރުވުމަށް ތައްޔާރުވެގެން ތިއްބެވުން އެދެމެވެ.


Dhuvasvee meehunge sample nagan majubooreh nukuraane: NEOC\nދުވަސްވީ މީހުންގެ ސާމްޕަލް ނަގަން މަޖުބޫރެއް ނުކުރާނަން: އެންއީއޯސީ\nރަށެއްގެ މަގެއް މަތީން އުމުރުން ދުވަސްވީ މީހަކު ހިނގާފައި ދަނީ: ދުވަސްވީ މީހުންގެ ސާމްޕަލްތައް ދަނީ ނަގަމުން --\nއުމުރުން ދުވަސްވީ މީހުންގެ ތެރޭގައި ކޮވިޑްގެ ނުރައްކާ އޮތް މިންވަރު ބެލުމަށް ނަގަމުންދާ ރެންޑަމް ސާމްޕަލް މަޖުބޫރުކޮށްގެން ނެގުމުގެ ވިސްނުމެއް ނެތް ކަމަށް ނެޝަނަލް އެމަޖެންސީ އޮޕަރޭޝަން ސެންޓަރު (އެންއީއޯސީ) އިން ބުނެފި އެވެ.\nދުވަސްވީ މީހުންގެ ސާމްޕަލް ނެގުމަށް ފަށާފައިވާ މަސައްކަތަށް އާންމުންގެ އެއްބާރުލުން ލިބެމުންނުދާ ކަމަށް އެންއީއޯސީން ވަނީ ބުނެފައެވެ. އަދި އާންމުންގެ އެއްބާރުލުމަށް އެ ސެންޓަރުން ވަނީ އެދިފައެވެ.\nސާމްޕަލް ދިނުމަށް ދެކޮޅު ހަދާ މީހުންގެ މައްސަލަ ކޯޓަށް ހުށައަޅާ ކޯޓް އަމުރުގެ ދަށުންވެސް ބައެއް މީހުންގެ ސާމްޕަލް ވަނީ ނަގާފައެވެ. ދުވަސްވީ މީހުންގެ ތެރެއިން ސާމްޕަލް ދިނުމަށް ދެކޮޅު ހަދާ މީހުންގެ މައްސަލައާއި ގުޅޭގޮތުން ވާހަކަދައްކަވަމުން ޑރ. އިބްރާހިމް އަފްޒަލް ވިދާޅުވީ އެ އުމުރުގެ އެއްވެސް މީހަކަށް "ފޯސް"ކޮށްގެން ސާމްޕަލް ނެގުމުގެ ވިސްނުން ނެތް ކަމަށެވެ.\nދުވަސްވީ މީހުންގެ ސާމްޕަލް ނަގާ ޓެސްޓް ކުރަމުންދަނީ ހައިރިސްކް ގުރޫޕްތަކުގެ ތެރޭގައި ބަލި އޮތް މިންވަރު ދެނެގަތުމުގެ ގޮތުން ކަމަށާ އެއީ ބައްޔަށް ޝައްކު ކުރެވިގެން ނަގަމުންދާ ސާމްޕަލްތަކެއް ނޫންކަމަށްވެސް އަފްޒަލް ވިދާޅުވިއެވެ. ބައެއް އާއިލާތަކުން އެ އާއިލާތަކުގައި ތިބި ދުވަސްވީ މީހުންގެ ސާމްޕަލް ނެގުމަށް ދެކޮޅު ހަދަނީ އެމީހުންނަށް ބަލި ޖެހޭނެ ސަބަބެއް ނެތްކަމަށް ގަބޫލުކޮށް ކަމަށާ އެގޮތަށް ގަބޫލުކުރަނީ އެ މީހުން ބޭރަށް ނިކުމެ ނޫޅޭތީ ކަމަށްވެސް އަފްޒަލް ވިދާޅުވިއެވެ.\n"އަޅުގަނޑުމެން ދަންނަވާލަން ބޭނުން މިއީ ބައްޔަށް އެއްވެސް ޝައްކެއް ކުރެވިގެން ނަގާ ސާމްޕަލްތަކެއް ނޫނޭ. މިއީ ބަލި ނެތްކަން ނުވަތަ ވައިރަސް ނެތްކަން ޔަގީންކުރުމުގެ ގޮތުން ނަގާ ސާމްޕަލްއެއް."\nދުވަސްވީ މީހުންގެ ސާމްޕަލް ނެގުމަށް މަޖުބޫރު ނުުކުރިނަމަވެސް ބަލި ނެތްކަން ޔަގީންވުމަކީ އާއިލާއަށްވެސް ލިބޭނެ ހިތްހަމަޖެހުމަށްވާތީ އެކަމަށް އެއްބާރުލުން ދިނުމަށް އެންއީއޯސީން ވަނީ އެދިފައެވެ.\nއުމުރުން ދުވަސްވީ މީހުންގެ ތެރޭގައި ކޮވިޑްގެ ނުރައްކާ އޮތް މިންވަރު ބެލުމަށް ނަގަމުންދާ ރެންޑަމް ސާމްޕަލްތަކުގެ ތެރެއިން ސާމްޕަލެއް މީގެ ކުރިން ވަނީ ޕޮޒިޓިވްވެފައެވެ.\nއެޗްޕީއޭ މިނިސްޓްރީ އޮފް ހެލްތު ހެލްތް މިނިސްޓަރު އަބްދުﷲ އަމީން + ކޮރޯނާ ވައިރަސް ކޮވިޑް-19 އާއްމު ސިއްހަތުގެ ކުއްލި ނުރައްކަލުގެ ހާލަތު ޑރ. އިބްރާހިމް އަފްޒަލް


Court gai oiy inthihaabaa gulhey3massala avas kuran jehey: Ali Niyaz\nކޯޓުގައި އޮތް އިންތިހާބާ ގުޅޭ ތިން މައްސަލަ އަވަސްކުރަންޖެހޭ: އަލީ ނިޔާޒު\nމެމްބަރު އަލީ ނިޔާޒު: ފޮޓޯ/ މަޖިލިސް\nއިންތިހާބު އަވަސް ކުރުމަށްޓަކާ އިންތިހާބާ ގުޅިގެން ކޯޓަށް ހުށަހަޅާފައިވާ މައްސަލަތައް އަވަސް ކުރަންޖެހޭ ކަމަށް ހުޅުމާލެ ދާއިރާގެ މެމްބަރު އަލީ ނިޔާޒު ވިދާޅުވެއްޖެއެވެ.\nރައްޔިތުންގެ މަޖިލިސް ޗުއްޓީގައި ވަނިކޮށް، މިއަދު ބޭއްވި މަޖިލީހުގެ ޖަލްސާގައި އިންތިހާބު އަވަސް ކުރާ ބިލު މަޖިލީހަށް ހުށަހެޅުއްވީ އަލީ ނިޔާޒެވެ.\nބިލު މަޖިލީހަށް ހުށަހަޅުއްވަމުން އޭނާ ވިދާޅުވީ އިންތިހާބު އަވަސް ކުރުމަށް ޤާނޫނަށް އިސްލާހު ހުށަހެޅި ގޮތަށް، ދައުލަތުގެ އެހެން އިދާރާތަކުން ވެސް އެއްބާރުލުން ދޭންޖެހޭނެ ކަމަށެވެ. އޭނާ އިޝާރާތް ކުރެއްވީ ކޯޓަށް ހުށަހަޅާފައިވާ އިންތިހާބާ ގުޅޭ މައްސަލަތައް އަވަސް ކުރުމަށެވެ.\n“އަޅުގަނޑުމެންނަށް އިނގޭ ގާނޫނުގައި ލިޔެގެން ކޯޓުގައި ހުރި މައްސަލަތައް ހައްލު ނުކުރެވިދާނެކަން. އެހެންނަމަވެސް ކޯޓުގައި އޮތް ތިން މައްސަލައަށް މި މުއްދަތުގެ ތެރޭގައި ހައްލު ގެނެސްގެން، އަވަސް ކުރުމަށް ޖާގަ ހޯދުމަކީ މުހިއްމު ކަމެއްކަމުގައި އަޅުގަނޑު ދެކެން،” އަލީ ނިޔާޒު ވިދާޅުވިއެވެ.\nއިންތިހާބާ ގުޅޭ ގޮތުން ކޯޓަށް ހުށަހަޅާފައިވާ ތިން މައްސަލަ ވެސް ކުރިއަށް ދަނީ ދިވެހިރާއްޖޭގެ ހައި ކޯޓުގައެވެ. އެއީ އަންހުންނަށް ގޮނޑިތައް ހާއްސަ ކުރި މައްސަލަ އާއި އަލުން އިންތިހާބަށް ހުޅުވާލުމަށް އެދި ހުށަހަޅާފައިވާ މައްސަލައަކާއި ކެންޑިޑެސީއެއް ބާތިލުކުރި މައްސަލައެކެވެ.\n“އެހެންވީމަ މި މައްސަލަތައް އަވަހަށް ނިންމައި، ވީހާވެސް އަވަހަކަށް ބޭއްވޭނެ ގޮތް ދައުލަތުގެ ހުރިހާ ފަރާތްތަކުން އެއްބާރުލުން ދީގެން މިކަން ކުރުމަށް،” އަލީ ނިޔާޒު ވިދާޅުވިއެވެ.\n“މި ބިލުގެ ސަބަބުން ޤާނޫނީ ހުރަސްތައް ހަމަ ޔަގީނުން ވެސް ނެތިގެންދާނެ. އެހެންނަމަވެސް އިންތިހާބު ބޭއްވުމަށްޓަކާ ހަމައެކަނި ރައްޔިތުންގެ މަޖިލީހުން ފާސްކުރާ ޤާނޫނެއް ނޫން އޮތީކީ. ޤާނޫނުގައި ހުރި ބައެއް ކަންކަމަކީ ހުރިހާ ކަންކަމަކަށް ހައްލު ލިބޭ ކަންކަމެއް ނޫން،”


SunOnline: Mbappe Real ah kulheyne kamuge yageen kan ebaoiy: Benzema\nއެމްބާއްޕޭ ރެއާލަށް ކުޅޭނެކަމުގެ ޔަގީންކަން އެބައޮތް: ބެންޒެމާ\nޢަބްދުﷲ އައިމަން 02 Sep 2021, 20:01\nފްރާންސްގެ ދެ ފޯވާޑް، ކިލިއަން އެމްބާއްޕޭ (ވ) އާއި ކަރީމް ބެންޒެމާ (ކ) -- ފޮޓޯ//ލައިވްސްކޯ\nޕީއެސްޖީގެ ފްރާންސް ފޯވާޑް ކިލިއަން އެމްބާއްޕޭއަށް މިފަހަރުގެ ޓްރާންސްފާގައި ރެއާލް މެޑްރިޑަށް ދިއުމުގެ ފުރުސަތު ނެތަސް, ކައިރި މުސްތަގުބަލެއްގައި އެ ހުވަފެން ހަގީގަތަކަށް ވާނެކަމާ މެދު ޔަގީންކަން އެބައޮތް ކަމަށް ރެއާލްގް ފޯވާޑް ކަރީމް ބެންޒެމާ ބުނެފިއެވެ.\nއަންނަ އަހަރުގެ ޖޫން މަހުގެ ނިޔަލަށް ޕީއެސްޖީގެ ކޮންޓްރެކްޓްގައި ހުރި އެމްބާއްޕޭ ގަންނަން މިދިޔަ ހަފްތާއެއްހާ ދުވަހު ރެއާލުން ވަނީ ތިން ބިޑެއް ކޮށްފަ އެވެ. އެ ތިން ހުށަހެޅުމަށް ވެސް ޕީއެސްޖީން ޖަވާބެއް ނުދެއެވެ.\nރެއާލްއިން ފުރަތަމަ ހުށައަޅާފައި ވަނީ 170 މިލިއަން ޔޫރޯއަށް އެމްބާޕޭ ގަތުމަށެވެ. ޕީއެސްޖީގެ ފަރާތުން އެދެވޭ ޖަވާބެއް ނުލިބުމުން ރެއާލްގެ ރައީސް ފްލޮރެންޓީނޯ ޕެރޭޒް ވަނީ 180 މިލިއަން ޔޫރޯގެ ދެވަނަ ބިޑެއް ހުށައަޅާފައެވެ. އެއަށްފަހު ޓްރާންސްފާ މާކެޓުގެ ފަހު ދުވަހު ޕީއެސްޖީއިން ވަނީ ބޯނަހާ އެކު 267 މިލިއަން ޑޮލަރު (226 މިލިއަން ޔޫރޯ)ގެ ބިޑެއް ހުށައަޅައިފައެވެ.\nއެހެން ނަމަވެސް މިހާރުގެ އެއްބަސްވުން ހަމަވުމުން އެމްބާއްޕޭ ހިލޭ ޓްރާންސްފާއެއްގައި ރެއާލްއަށް ބަދަލުވުމުގެ ބިރު ޕީއެސްޖީއަށް އެބައޮތެވެ. އަދި އެމްބާއްޕޭ ޕީއެސްޖީއަށް ކައިރި މުސްތަގުބަލެއްގައި ދާނެކަމުގެ ޔަގީންކަން އޮތް ކަމަށް އޭނަގެ ފްރެންޗް ޓީމުގެ މޭޓް ބެންޒެމާ ވެސް މިފަހުން ވަނީ ބުނެފައެވެ.\n"އަހަރަމެން ދެކުޅުންތެރިން [އެމްބާއްޕޭ އާއި ބެންޒެމާ] އަކީ ކުޅުމުގެ ވައްޓަފާޅި ހުންނަގޮތުން ވަރަށް ގުޅޭ، ފަރިތަ ދެކުޅުންތެރިން. ރެއާލްގައި އޭނާ ކުޅުމަކީ އެކުލަބު ވެސް ބޭނުން ގޮތް. މިއަދު ނޫނަސް، ކައިރި މުސްތަގުބަލެއްގައި އެ މަންޒަރު ފެންނާނެ،" ބެންޒެމާ ބުންޏެވެ.\nރެއާލްގެ ފޯވާޑް ލައިންގައި މިވަގުތު ހުރި އެންމެ މުހިއްމު ކުޅުންތެރިޔާ، ބެންޒެމާ ދިގު މެދުކެނޑުމަކަށްފަހު އެނބުރި ގައުމީ ޓީމާ ގުޅިފައިވާ އިރު އޭނާ ވަނީ މިއަހަރުގެ ޔޫރޯގައި މޮޅު ކުޅުމެއް ދައްކައިފައެވެ.\nރެއާލުން ވަނީ ދެ އަހަރެއްހާ ދުވަސް ތެރޭ މި ފަހަރުގެ ޓްރާންސްފާ މާކެޓްގައި ހަރަދެއް ކޮށްގެން ރޭ ކުޅުންތެރިއަކު ގަނެފަ އެވެ. އެއީ 30 މިލިއަން ޑޮލަރު ދީފައި ރެއާލުން ގަތް ރެެނެސްގެ މިޑްފީލްޑަރު އެޑޮއާޑް ކަމަވިންގާއެވެ. ރެއާލުން ދެން މި ފަހަރުގެ ޓްރާންސްފާ މާކެޓްގައި ގެނައީ ހިލޭ ޓްރާންސްފާއެއްގައި ބަޔާން މިއުނިކުން އޮސްޓްރިއާގެ ފުލްބެކް ޖޯޑީ އަލްބާއެވެ.